
Ma dame me conmande et prie 
Que une aventure li die 
Qu'il avint au Bon Chevalier, 
Et je nel puis mie laiscier 
Quant ele le m'a conmandé, 
Des qu'il li plaist et vient a gré. 
Or oiiés com il li avint : 
A une Pentecouste tint 
Li rois Artus feste moult grant, 
Ne remest chevalier errant 
De la mer des qu'en Cornuaille, 
Ne damoisele qui rien vaille 
Qui a cele cort ne venist ; 
Et li rois grant honor lor fist, 
Car moult lor dona rices dons. 
Quant venu furent les barons 
Et asanlé le samedi, 
Après le none avint, issi 
Que li rois s'aloit deduisant, 
Qu'il ont veü venir errant 
Toute seule une damoisele 
Qui moult ert acesmee et bele. 
Moult estoit de grant aparel : 
D'un moult rice samit vermel 
Fu sa robe fresce et novele ; 
De son lorain et de sa sele, 
Et de son autre acesmement, 
Diviser or plus longement 
Ne me veul je mie entremetre ; 
Car grant paine i convenroit metre 
Au dire, tant est acesmee. 
Ensi est en la sale entree 
Que onques son frain ne retint 
Desi que devant le roi vint. 

« Rois, fait soi, cil sire vous saut, 
Cil qui gouverne bas et haut 
Le ciel et la mer et la terre. 
De mon païs vous vienc requerre 
Que vous me creantés un don : 
Ja ne vous querrai mesproison 
Ne outrage ne vilonnie. » 
Li rois bonement li otrie 
Que volentiers le don ara : 
« Dites, fait il, que ce sera, 
Et vous l'averés sans mentir, 
Por tant que jel puisce aramir. 

- Sire, fait el, vostre merci. 
Or oiiés donc que je vous pri : 
Je veul demain boutelliere estre 
De vostre coupe la plus mestre 
Et servir a vostre mengier. 
Et si veul que un chevalier 
De çaiens, tout le plus prisiés, 
Cil qui le mix est enteciés, 
Me gart et desfende et honort 
Tant conme j'ere a vostre cort, 
Que jou n'i aie vilonnie ; 
Car jou n'i oseroie mie 
Demorer sans moult bone garde. » 
Li rois moult bonement l'esgarde : 

« Bele, fait li rois, le servise 
Ferés a la vostre devise ; 
Mais je ne sai mie jugier 
Trestout le mellor chevalier 
De çaiens ne de ma maisnie. 
Tant estes prox et ensegnie, 
Espoir dit l'avés por aucun ; 
Et s'i vous plaist, només ent un, 
Li quex vous volés que ce soit. 
Je li quemant des orendroit 
Que il bien vous gart et desfende 
Et que a vous servir entende 
Tant com çaiens estre vaurois. 
- Sire, fait ele, n'est pas drois 
Que j'en doinse a un tout le pris, 
Ains en ai sor vous le fais mis, 
Qui le don m'en avés doné. 
Je cremiroie avoir mal gré, 
Se par moi seule l'eslisoie. 
- Ja Dix, fait li rois, ne me voie, 
Quant j'en sai le mellor eslire ; 
Mais je vous veul proiier et dire 
Que vous m'otroiiés une riens, 
Se vous veés que ce soit biens : 
Sans ellire, vous veul baillier 
En la garde a un chevalier 
Bel et prox et cortois et sage ; 
Et s'il ne fust de mon lignage, 
J'en deïsce une grant parole. » 
La pucele qui n'ert pas fole 
Li dist : « Sire, només le moi, 
S'il vous plaist, ains que je l'otroi. 

- Bele, fait li rois, c'est Gavain 
En cui garde serés demain, 
Et tant com onques vous plaira. 
- Sire, fait el, quant je vinc ça, 
Me fu forment Gavain loé, 
Et g'i remain par vostre gré, 
Car ne vous demant se lui non. » 
Ensi li est greé le don 
Com la cose vous ai contee. 
Et Gavains l'a tantost menee 
A moult grant joie a son ostel ; 
Et saciés que il li fist tel 
C'on n'i seüst rien que reprendre ; 
Car moult durement fist entendre 
A li servir une pucele 
Et sa seror qui moult ert bele, 
Qui li porterent conpaignie. 
Moult menerent joieuse vie 
Cele nuit dusqu'a l'endemain. 
A grant joie leva Gavain 
Et les puceles toutes trois. 
Puis ala o itel harnois 
Au moustier oïr le servise, 
Car li rois ert ja a l'eglise, 
Et la roïne et ses puceles, 
Quant Gavains o les damoiseles 
I est de son ostel alés. 
Quant li services fu finés, 
Si s'en revindrent tout ensanble. 
A la pucele, ce me sanble, 
Si com el li fu creantee 
Fu la maistre coupe livree, 
Car les tables erent ja misses. 
A tant conmença li servises, 
Moult grans et moult biax et moult rices, 
Car li rois Artus n'ert pas nices, 
Que voloit qu'il fust moult pleniers. 
Mais ne m'est ore nus mestiers 
De dire qu'il fist ne coument, 
Fors tant conme ci en apent. 

De la coupe sert la mescine. 
Les le roi seoit la roïne, 
Et li rois de Wales aprés ; 
Gavains et Tors, li fix Arés, 
Et Erec sist de l'autre part, 
Et Carados Briesbras li quart ; 
Aprés sont tout li autre assis. 
Maint chevalier i ot de pris 
Et mainte cointe damoisele ; 
Maint hanap et mainte escüele 
Ot devant ax d'or et d'argent. 
N'orent pas mengié longement, 
Car il n'orent c'un mes eü, 
Quant un chevalier ont veü 
Venir par mi le porte errant, 
Et saciés, s'il ne fust si grant, 
Sous ciel n'eüst plus bel de lui, 
Mais trop estoit grans a anui ; 
Moult par ert bel et bien armés. 
Ensi est en la sale entrés, 
Fors sa lance que il laisça, 
Que dehors la sale apoia. 

Tant fu orgellox le vassal 
Qu'ainques ne retint son ceval 
Tant que il vint devant le roi, 
Et se vint par itel desroi 
Que son frain hurta a le table ; 
Onques uscier ne connestable 
Nel contredist de nule cose. 
Quant esgardés les ot grant pose 
Sauf çou que mot ne lor sona, 
Vers la pucele se torna, 
Si l'a par les espaules prise, 
Puis si l'a devant lui asise 
Desor le col de son destrier. 
« Rois, fait il, celer ne te quier, 
Ceste damoisele est m'amie, 
Si l'ai en mainte cort sivie 
Puis que l'oi enprise a amer. 
Onques mais ne la peuc trover 
En cort u jou l'osasce prendre ; 
Mais je senc la toie a si tendre 
Et de bons chevaliers si vuie 
(Je di por ce qu'i lor anuie, 
Et que de li la saisine ai) 
Que ja par ex ne la perdrai, 
Ains l'en porterai sans dangier : 
Ja par le cors d'un chevalier 
De cex qui çaiens sont assis 
N'en ert vers moi son escu pris. 

Sire rois, fait il, je m en vois 
Le haute voie vers ce bois, 
Qui me menra en mon païs. 
Savés por quoi je vous devis 
Par u je m'en doi repairier ? 
S'il avoit çaiens chevalier 
Qui par savoir u par folie 
Rien nule que je ci vous die 
Vuelle desdire par bataille, 
Ne die pas que jou m'en aille 
Par une autre voie fuiant. 
Voiant tox ensanle me vant 
Que par icele m'en irai, 
Ne ja del petit pas n'istrai 
Desi la qu'i m'avesperra. 
Je weul que cil qui me suirra 
M'ait a aise, s'il ne se faint, 
Ains que je viegne au bos, ataint. » 

A cest mot a sa voie enprise ; 
Por sa lance vient, si l'a prise, 
Car il nel vaut mie laiscier ; 
Le petit pas de son destrier 
En est isçus hors de la porte ; 
Ensi faitierement en porte 
La damoisele en son païs. 
Gavains fu dolans et pensis, 
Qui les le roi sist au mengier : 
Ne se set pas bien consellier 
Li quex li ert plus honerable 
U salir par desor la table 
Por parsuïr le chevalier, 
U a seoir tant au mengier 
Que le service soit finé. 
Longement a ensi pensé, 
C'onques ne but ne ne menga ; 
Au deerain se porpensa 
Que le soufrir li ert plus bel : 
Tant sent son ceval a isnel 
Que tost l'ara aconseü. 
Et Qex, qui tout çou a veü, 
A ses conpaignons apelés : 
« Segnor, fait il, or entendés 
A servir ceste cort a droit ; 
Car il m'estuet sivre orendroit 
Cel chevalier qui tel sorfait 
A, voiant tox ces barons, fait, 
Qui par orguel et par derroi 
A saisie devant le roi 
La damoisele a son mengier ; 
Onques n'i ot nul chevalier 
Qui desdeïst de nule rien. 
Une cose saciés vous bien : 
Onques mais a roi ce n'avint, 
Des puis que primes feste tint, 
Nule si grant desconvenue 
Quant ce failli ne se remue 
En qui garde li rois le mist. 
Cent dehais ait qui primes dist 
Qu'en lui eüst bon chevalier. » 
A tant se vait aparellier 
A son ostel moult ricement. 
Quant armés fu delivrement, 
Sor le bon ceval est montés, 
Puis est u grant cemin entrés 
Par u li chevaliers s'en va. 
Devant lui a terre esgarda, 
Si en a coisi les esclos ; 
A tant se met es grans galos 
Por ataindre le erranment. 
N'ot pas cevaucié longement 
Quant un tertre le vit monter. 
Il conmença a escrier : 
« Estés, estés, sire vassal. 
La damoisele et le ceval 
En menrai jou ensanle o moi, 
Et vostre cors rendrai le roi 
A faire del tout sa justise. 
Mar i fu la pucele prise 
Devant lui si estoutement : 
Se mort u pris ne vous en rent, 
Je ne me pris une prounele. » 
Cil descendi la damoisele, 
Si guenci ariere son frain, 
Puis si a dit : « Est ce Gavain 
Qui ci me suit si derreés ? 
- Nenil, fait il, ançois sui Kés, 
Li senescax le roi Artur. 
- Ore, fait cil, a mal eür, 
Que vous ne demandoie mie : 
De la vostre chevalerie 
N'est pas grans le los en ma terre. » 
Lors va li uns l'autre requerre, 
K'onques n'i ot autre tençon. 
Kex le feri tout a bandon 
Desox la boucle de l'escu, 
Qu'estroué li a et fendu, 
Mais li haubers le garanti, 
Onques maille n'en desmenti ; 
Kex l'enpaint bien, sa lance frousce. 
Cil feri lui par tel angousce 
Que l'abat, lui et son ceval. 
Kex caï el pendant d'un val, 
Qui moult fu quaisciés et bleciés ; 
Ses destres bras li fu brisiés 
Par entre l'espaule et le coute. 
Li cevax saut sus, si s'aroute 
Tout le cemin par u il vint. 
Et cil a Keu nul plait ne tint, 
Ains le laisça iluec gisant ; 
A la pucele vint errant, 
Si la remonte devant lui. 
« Bele, fait il, si com je cui, 
Dans Kex ne vous en maine pas. » 
Lors s'en vait vers le bos le pas, 
Demenant grant joie a s'amie. 
Au roi et a sa conpaignie 
Me convient des or reperier, 
Qui encor seoit au mengier 
De l'aventure moult pensis. 
Voiant tox a un coutel pris, 
Si l'a ficié par mi un pain ; 
Puis i apoia si sa main 
Que le coutel froisça en dox. 
Des chevaliers ne fu uns sox 
Qui ost enquere et demander 
Seul l'occoison de son penser, 
Et li rois s'est aperceü, 
Et set de voir qu'il ont veü 
Coment li coutiax fu froisciés. 
« Segnor, fait il, moult sui iriés 
De ceste mesestance d'ui ; 
Sin ai encor grengnor anui 
Por la mesproison de Gavain, 
Je cuidoie estre bien certain 
Que n'eüsce ja enconbrier 
Par le cors d'un seul chevalier 
Dont Gavains ne me desfendist ; 
Et s'a un autre avenist 
Qui la pucele en garde eüst, 
Par mauvaistié que en lui fust, 
Que il ne l'osast pas desfendre, 
Si deüst bien Gavains enprendre 
A desfendre la por m'onor. 
Moult me poise qu'a si bon jor 
M'en est tel anui avenu. » 
Dont li dist Iders li fix Nu : 

« Sire, fait il, ne vous cremés ; 
Li senescax i est alés, 
Qui bien vengera ceste honte. » 
Et li rois dist : « ce est nul conte ; 
Or croist et double mon anui. 
Tant a grant prouece en celui, 
Et tant est fors et sorquidiés, 
Que ja par Keu n'ert damagiés. 
Moult i puet avoir vaselage ; 
Onques mais en tout mon eage 
Plus outragex de lui ne vi. » 
Et Gavains dist : « sire, merci ! 
Vous avés dit vostre plaiscir ; 
Mais je ne veul pas tresailir 
Par en son le table au mengié ; 
J'en cremisce avoir reprovier 
Se je l'eüsce tresaillie. 
Tant estes de grant segnorie, 
Et tant vous a Dix fait haut home 
Que, se l'enpereor de Rome 
Vous venoit çaiens manecier, 
Por quoi seïsciés au mengier, 
Ne mais que pis ne vous feïst, 
Que ja por cose qu'il deïst 
Ne s'en devroit nus desrengier ; 
Et quant vendroit aprés mengier, 
Si alast cil qui vous plairoit, 
A qui la cose en aferroit, 
Vengier vostre anui et le suen. 
Je sent mon ceval a si buen 
Que je l'arai moult tost ataint. 
Ne cuidiés pas que il en maint 
La damoisele sans calonge. 
Ja puis Dix honor ne me donge 
Quant onques par el le laisçai. 
Et se de riens mespris en ai, 
Je sui tox pres de l'adrecier. » 
A tant est levés du mangier ; 
Si a ses armes demandees, 
Doi vallet li ont aportees ; 
Il s'est moult vistement armés, 
Puis est u bon ceval montés 
Q'onques estrier n'i a requis ; 
Et quant il a son escu pris, 
Et on li ot baillié sa lance, 
De l'errer se haste et avance. 

Gavains erre vers la forest ; 
A grant mervelle li desplest 
Quant il nel voit ne lonc ne pres. 
A tant es poignant a eslés 
Le destrier Keu le senescal ; 
Gavains connut bien le ceval, 
Sel saisi au destroit d'un mont. 
Auques ot escorcié le front, 
Si que tox jors venoit sainnant ; 
L'arçon de la sele devant 
Ot tout quassé et esmiié, 
S'ot le frain rout et depecié, 
Si qu'il n'i ot fors la cevece. 
« Dix, dist Gavains, si grant prouece 
Ot cil qui si vous abati. » 
De çou fu auques amati, 
Qu'il crient qu'il ne soit mors u pris ; 
« A ! Dix, dist il, tant ai mespris, 
Tant il m'est wi mesavenu, 
Quant par moi a li rois perdu 
Le chevalier qu'il amoit tant. 
Il m'ert tox jors mais mis devant 
En tox lius u j'ere trouvé, 
Si m'ert laidement reprové. 
Je ne di pas que ce soit tors : 
Il est par ma defaute mors, 
Qui la pucele en garde avoie. » 
Lors garde loins en mi la voie 
A ce grant duel que il demainne ; 
Voit Keu lever a quel que painne 
De la u cil l'avoit laiscié. 
Il a le ceval eslaiscié, 
Si est venus poignant a lui. 
« Sire, fait il, de vostre anui 
Sui moult dolans et abosmés, 
Car je dout que vous me retés 
Qu'il vous soit par moi avenu. 
- Malvais, Kex li a respondu, 
Il m'est or avenus par vous. 
Moult estes fiers et orgellox 
Dedans la canbre le roïne ; 
N'est mie povre ne frarine 
Cele a cui vous degniés parler. 
Qui alec vous orroit vanter 
De hardement ne de prouece 
Ne diroit pas que par perece, 
Par mauvaistié ne par soufraite 
Qui soit en vous, fust au roi faite 
Par le cors d'un seul chevalier 
Tel vilenie a son mengier. 
Moult vous ai wi veü restif. 
- Sire, fait Gavains, pas n'estrif 
Que je n'en aie moult mespris ; 
Mais j'ai ci vostre ceval pris, 
Si i montés se il vous plest ; 
Et jou irai vers la forest 
Por parsivre le chevalier, 
Qu'il m'estuet en oire vengier 
Le grant anui que il m'a fait. » 
Et Kex li dist : « Cent dehais ait 
Qui ja de vos mains le prendra, 
Ne qui ja tant vous prisera 
Qu'il vous doie nul gueredon. » 
Gavains n'ot soing de sa tençon, 
Sel loia les lui a un saus ; 
Puis vait vers le forest les saus 
Et les grans galos enforciés. 
Mesire Kex s'est esforciés 
Tant que il vint a son ceval, 
Puis l'acosta devers le val ; 
A quel que painne i est montés, 
Si est en son païs alés 
A tout sa grant malaventure. 
Et Gavains suit grant aleüre 
Le chevalier qui oirre a plain 
Et qui ja ot passé le plain 
Et fu en la forest entrés. 
Quant aprés lui fu aroutés, 
Soventre lui u bos entra ; 
Une grant piece issi erra, 
Qu'onques nel vit ne pres ne loing. 
A tant oï a grant besoing 
De trois damoiseles le cri, 
Qui dissoient : « A ! Dix, merci ! 
Ices caitives que feront, 
Quant toute la joie du mont 
Est wi cest jor tornee en ire ? 
Bien peuent les puceles dire 
Que tout lor secors perdu ont. » 
Por le grant duel que eles font 
A Gavains son cemin laiscié 
Et vint a eles eslaiscié. 
El cief les trova d'une lande ; 
Doucement enquiert et demande, 
Quant il lor ot son salu fait, 
Por qu'eles sont en tel dehait, 
Ne por qu'eles font si grant duel. 
« Lasse, fait li une, mien wel 
Fussiens nous toutes trois ocises. 
C'est dolors que nous sommes vives, 
Quant nous avon tel perte faite 
Qui jamais ne sera retraite, 
Ne par bouce d'ome contee. » 
A tant ciet a terre pasmee, 
Si est reconmenciés li dex. 
Il a regardé deriere ex, 
Si vit gesir un damoisel, 
Moult grant et moult gent et moult bel, 
Qui moult estoit bien atornés, 
Mais il avoit les ex crevés 
Ileuques tout nouvelement, 
Qu'encor en ot le vis sanglent. 

Moult par en fu gavains iriés : 
Tant ert biax et bien atiriés 
Que bien paroit de haute gent, 
Si quidoit bien a escient 
Que tout ce duel fust por lui fait. 
« Bele, fait il, icest sorfait 
De cest vallet que je ci voi, 
Coment fu il fais ne por quoi ? 
Grant talent ai que je le sace. » 
L'autre respont : « Ja Diu ne place 
Que je vive mais longement, 
Quant l'onor et l'afaitement, 
La largece et la segnorie 
Et le flor de chevalerie, 
Ai ci veü morir ensanble. » 
A cest mot li cuers li trestranble, 
Si que toute descouloree 
Kai dalés l'autre pasmee. 

Gavains mist le tierce a raison : 
« Bele, fait il, par gueredon 
Vous requier et pri par servise 
Qui soit fais a vostre devise 
Que me dites, se vous poés, 
Dont ce duel vient que vous avés. » 
La damoisele a respondu : 
« Sire, por çou que j'ai veü 
Que vous avés si bel parlé, 
Vous ert de cief en cief conté 
Et la dolor et l'ocoison. 
Sire, le duel que nous menon 
N'est pas si grant que ne devroit ; 
Car se trestout le mont savoit 
Le grant damage et le dolor 
Qui est avenu wi cest jor, 
Si en feroit il autretant. 
Car li damages es si grant, 
Onques si grans ne fu veüs, 
Quant il sera par tout seüs. 

Mendre est li dex que li damages, 
Car cil qui tant ert prox et sages 
Et qui du mont avoit le pris 
Est en ceste forest ocis 
Orendroit ici devant nous. 
Bien poés savoir a estox 
Qui cil est de cui je vous di. 
- Bele, fait il, quant je nel vi, 
Je n'en puis estre bien certains. 
- Sire, fait ele, c'est Gavains, 
Li niés le rice roi Artu, 
Le bon chevalier esleü, 
Qui tant ert proisiés et amés. 
Wi erroit trestous desarmés 
Par ceste forest en deduit, 
Sans conpaignie et sans conduit ; 
Il n'avoit arme o lui portee, 
Fors lance et escu et espee, 
Et si erroit sans conpaignie. 
Troi chevalier qui Dix maudie, 
Qui de viés l'avoient haï, 
L'orent desque ci parsivi. 
Quant il fu isçus de ce val, 
Li uns lait corre le ceval 
Et vint poignant desi a lui ; 
Enbuscié se furent li dui, 
Et li tiers a lui se mesla. 
Tant longement l'estors dura 
Que Gavains en vint el desus ; 
Li doi nel peurent soufrir plus 
Que cil avoit el bos laiscié, 
Ains i vinrent tout eslaiscié 
Por aidier a lor conpaignon. 
Gavain misent en tel randon 
Qu'il ne se peut desfendre d'ex, 
Qu'il erent trois et il ert sex ; 
Et s'estoit cascuns bien armés. 
Cil vaslés qui vous la veés, 
Qui de grant hardement ert plain, 
I poinst por aidier a Gavain ; 
Son pooir fist de lui aidier, 
Mais de li peut avoir mestier, 
Car cil erent et grant et fort ; 
A ex valut peu sen esfort, 
Car il estoit tous desarmés. 
Au vallet ont les ex crevés, 
Et Gavain ont tout detrencié. 
Sire, le duel et la pitié 
Que nous avons, et la grant ire, 
Loiaument le vous poons dire, 
N'est pas por cestui seulement ; 
Ains avons le grant mautalent 
Del bon chevalier qui est mors. » 
Lors conmenca uns dex si fors 
Que nus nel vous porroit retraire : 
« Lasse, font el, que porrons faire ? 

Ahi ! Mors, tant par es avere ! 
Nous n'avions fors cestui frere, 
Et si avons cestui perdu. 
A ! Mors dolente, que fais tu, 
Quant orendroit ne nous ocis ? 
C'est ta costume de toudis 
Qu'a celui qui ta venue aime, 
Et a son besoig te reclainme, 
Ne veus secorre ne aidier. 
Tu as mort le bon chevalier, 
Dont tox li mons sera en paine. 
Ahi ! Mor, tant par es vilaine, 
Qi les bons prens tout a eslais, 
Et laisces vivre les mauvais : 
En toi n'a raison ne mesure. 
De ces trois lasses n'as tu cure 
Qui lor vie ont en grant despit ? » 
Et messire Gavains a dit : 
« Beles, ne vous desconfortés ; 
Por trop grant nient vous cremés ; 
Car je vieg de la cort tot droit, 
Si i vi seoir orendroit 
Au mengier monseignor Gavain, 
Et saciés que jel vi tout sain 
A la cort quant je m'en parti. » 
Et li vallés li respondi : 
« Biax sire, ains est mors a estrox. 
- Amis, fait il, que savés vous ? 
Coment en estes vous certain ? 
- Je fui, fait il, vallés Gavain 
Antan a un tornoiement, 
Et si sai tout certainement 
Que c'est il qui est decaupés. 
- Amis, dist il, car me moustrés : 
Je conisterai bien le cors. 
- Sire, fait il, cil sont ja fors 
De la forest qui l'ont ocis. 
Quant il en orent le cief pris, 
Trestox les membres li cauperent ; 
Laidement le desfigurerent, 
Qu'il n'i remest ne pié ne poing. 
Il sont ja bien trois liues loing, 
O le cors qu'il en ont porté 
En lor païs a sauveté. 
Il ne doutent wi mais nului. » 
Se Gavains ot ire et anui 
Del vallet qui si ert destroit 
Et des puceles que il voit 
Por lui si grant dol demener, 
Il ne fait mie a demander. 

Por le vallet est tox dervés, 
Car hom qui a les ex crevés 
Vit tox jors puis a grant anui ; 
Et set de voir que c'est por lui 
Que on li a cest mal tout fait ; 
Et del chevalier qui s'en vait, 
Qui en porte la damoisele, 
Par quoi ses dex li renouvele, 
Si qu'il ne set que il fera, 
La quele aventure il suirra, 
La premiere u la daraine. 
Vis li est que la premeraine 
Doit il premierement furnir, 
Et si il s'en puet revenir 
Sans peril et sans enconbrier, 
Si doit a cesti reperier, 
Et vengier le s'il onques puet. 
« Amis, fait il, errer m'estuet : 
A Diu soiiés vous conmandé ; 
Et saciés bien de verité 
Que, se g'i fusce ançois venu, 
Ains en fust percié mon escu 
Et mon hauberc rout et fausé 
Et jou par mi le cors navré 
Qu'on vous eüst fait cest anui. 
Ne ja ne sarés qui je sui 
Devant la que je revenrai, 
Ne ja mais jor ne finerai, 
Puis que je serai reperiés, 
Ains ere mors u vous vengiés. » 

Les puceles a Diu conmande ; 
Poignant s'en va par mi la lande, 
Tant qu'en sen droit cemin entra. 
Une grant piece ensi erra, 
Tant que la forest ot passee ; 
De l'autre part de la valee 
Voit loing le chevalier errer. 
Il conmença a avesprer, 
Et Gavains point tant son ceval 
Qu'i fu de l'autre part d'un val. 

Lors vit devant lui un castel, 
Tout clos de piere et de quarrel, 
Dont li murs ot cent piés de haut : 
Li castiax ne redoute asaut, 
Tant estoit ricement fremé. 
Il vit bien qu'il ert avespré, 
Tant qu'il ne porroit sans mescief 
De sa bataille traire a cief, 
Porpensa soi qu'il souferra, 
Et que demain se conbatra 
Au cevalier qu'il parsivoit ; 
Car a escient set et voit 
Qu'el castel se herbegera, 
Et il meïsmes i gerra 
Por atendre iluec sa bataille. 
Ensi quide faire sans faille, 
Mais moult li avint autrement ; 
Car li chevaliers eranment 
Dedens le premier baile entra, 
Et li solax lors esconsa, 
Si furent les portes fermees. 
Il a les rues trespasees 
Tant qu'il vint amont u castel. 
Devant le tor en un prael 
Seoit li sire aveuc sa gent ; 
Il le salue belement. 
Aprés li a l'ostel requis ; 
Et il li dist : « Biax dous amis, 
Vous l'arés, fait il, volontiers. » 
Lors sailli sus uns chevaliers 
Qui descendi la damoisele ; 
Li sire ses vallés apele 
Por le chevalier desarmer ; 
Aprés li a fait aporter 
Un bliaut et un mantel gris. 
Quant il l'ot delés lui assis, 
Si li enquier moult bonement 
Son estre et son contenement, 
Dont il vient ne quel part il va ; 
Et li chevaliers li conta, 
Qu'onques ne l'en degna mentir. 
A Gavain m'estuet revertir 
Qui encor oirre par la plaigne ; 
Ne li caut mais que il ataigne 
A estre de jor herbegié. 
Il a son ceval eslaiscié, 
Si vint poignant droit a le porte. 
Por le vile qu'il voit si fort, 
A moult le castel regardé. 
Il a le portier apelé 
Si durement qu'il l'entendi, 
Et li portiers li respondi : 
« Biax amis, por noient criés, 
Car li solax est esconsés ; 
N'i ara wi mais porte ouverte, 
Ne le matin por nule perte, 
Devant çou que sera grant jor. 
Car li sire de ceste honor, 
Et li clerc et li chevalier, 
Serjant, borgois, et escuiier, 
Ont tout conmunement juré, 
Que ja por home qui soit né 
N'ert li guicés destorelliés, 
Puis que li solax ert couciés, 
Ains sera levés el demain. 
- Amis, ce li a dit Gavain, 
Travelliés sui, si est moult tart ; 
Car me di donques de quel part 
Je porrai wi mais ostel querre. 
- Sire, fait il, en ceste terre, 
De grans dis liues environ, 
N'a il ne borde ne maison. 
Je ne vous sai consel douner : 
Toute nuit porriés errer 
Par mi bruieres et par bois. 
- Amis, fait Gavains, je m'en vois : 
A Diu soiiés vous conmandé. » 
N'ot pas le trait d'un arc alé, 
Quant il coisi une capele, 
Dalés le cemin haute et bele, 
Dont l'atre estoit enclos de mur. 
Ileuc quida estre aseür 
Gavains et la nuit herbegier, 
Mais s'onques li fu nul mestier 
D'estre prox, or l'en ert gregnor ; 
Onques mais de si grant paour 
Jor de sa vie n'escapa. 
Desi a la capele va, 
Si est en l'atre descendu ; 
Sa lance osta et son escu, 
Si l'apoia a la capele. 
Del bon destrier osta la sele, 
Sel forbi bien et conrea ; 
De l'erbe paistre li laisça ; 
Puis est assis sor un tonbel. 
A tant oï un damoisel 
Venir le trot sor son roncin, 
Devers le bos tot le cemin ; 

Il est du cimentire isçu, 
Si li demande : « Qui es tu 
Qui si tart trespasses par ci ? » 
Et li vallés jeta un cri, 
Puis dist : « Dame sainte Marie, 
Tenés moi en sens et en vie. 
Gloriex Dix, tenés mon cors 
Que je n'isce de mon sens fors, 
Et que diables ne m'afot. » 
Gavains de ce grant mervelle ot ; 
« Amis, fait il, ne vous cremés. 
Li vrais Dix que vous reclamés 
Deffende moi et vous de mal. » 
Cil guenci vers lui le ceval 
Quant il l'oï de Diu parler ; 
Tantost li ala demander 
Qui il ert et de quel païs. 
Et il li dist : « Biax dox amis 
Je sui Gavains, li niés le roi. 
Por quoi eüstes vous de moi 
Paour quan je vous aparla ? 
- Sire, fait il, jel vous dirai : 

Sire, fait il, ne savés vous 
Que c'est li Atres perellox 
U vous avés vostre ostel pris ? 
Cascune nuit, je vous plevis, 
(Ne tenés pas mon dit a fable) 
S'i vient herbegier le diable, 
U dex u trois, je ne sai quans. 
Bien a passé plus de cent ans 
Qu'il n'i herbega chevalier, 
Ne nul home de nul mestier, 
K'on ne trovast au matin mort. 
Arivés estes a mal port, 
S'autre ostel de cest ne querés. 
Mais se vous croire me volés, 
Je vous herbegerai moult bien ; 
Car ce castel la sus fu mien, 
Si le dounai un chevalier, 
Et ma suer a tout a mollier. 
Encor se dormoient trestuit 
Jewi quant j'alai en deduit 
Por berser en ceste forest : 
C'est uns deduis qui moult me plest. 
Eneslespas un cerf feri ; 
Trestoute jor l'a parsivi 
Tant que l'ataint un mien levrier ; 
Au desfaire et a l'escorcier 
Me sui longement demouré : 
Ves le ci u je l'ai torsé ; 
Sin arons ja endroit moult tost 
Assés en esçau et en rost. 

Sire, fait il, por Diu vous pri 
Que vous ne demourés pas ci, 
Se vous avés vostre cors cier ; 
Mais venés laiens herbegier, 
U vous arés moult bon ostel. » 
Et Gavains dist : « Or n'oi tel : 
Je vinc ore a le porte errant, 
Si me respondi un serjant 
Que je crioie por noient, 
Et m'afica moult durement 
Une rien dont moult me mervel : 
Puis que coucié est le solel 
Sont tox jors les portes barees, 
Ne ja ne seront desfremees 
Devant la qu'il ert grant matin. 
- Par foi, fait il, ce est li fin ; 
De çou vous dist il verité. 
Mais nous venrons ja au fossé, 
Ens jeterai ma venison, 
Et nous meïsmes i sauron, 
Puis irons vers les murs amont. 
Mi vallet qui la dedens sont, 
Qui or ne sont pas aseür, 
Aront tost trait en son le mur 
La venison et vous et moi. 
- Amis, dist Gavains, quel conroi 
Seroit il de nos cevax pris ? 
- Sire, fait il, par cest païs 
Les lairons paistre toute nuit. 
Le mien en est moult tres bien duit : 
Ja del mur ne s'eslongera. 
- Li miens, fait Gavains, que fera, 
Qui ne counoist pas le païs ? 
S'or le m'avoient leu ocis, 
U aucune beste sauvage, 
Il me seroit tout mon eage, 
(Qu'il ne poroit estre celé) 
En ma contree reprové 
Que je l'aroie seul laiscié 
Comme couart par mauvaistié, 
Si l'aroient estranglé lex. 
Certes ja n'i remanra sex, 
Ains prendrai o lui bien et mal. 
- Se vous, fait il, por un ceval, 
Vous i laisciés de gré morir, 
Por fol vous en porrés tenir. 
Cevax recouverrés assés, 
Mais se vous croire me volés 
Vous en venrés ensanle o moi 
A ce castel u aler doi. » 

Gavains li dist : « Ce est l'estrox ; 
Je n'irai pas ensanble vox 
Quant mes cevax n'i enterroit. 
Mais je vous pri, s'estre pooit, 
Que vous me creantés un don, 
Dont vous arés bon gueredon 
Se je puis escaper de ci. » 
Et cil li dist : « Jel vous otri, 
Sor la loiauté que jou ai, 
Que, se je puis, jel vous donra. 
- Amis, dist il, or enten donc : 
Un chevalier qui trop est lonc 
(Se ce ne fust, si fust trop bel) 
S'est herbegié en ce castel ; 
Si en porte une damoisele, 
Grande et gente et cortoise et bele, 
Si le prist wi par son derroi 
En ma garde a le cort le roi. 
Moult par en ai esté mari ; 
Trestoute jor l'ai porsivi, 
Onques ataindre ne le poi. 
Ainc de rien si grant corox n'oi 
Com s'il la gardoit anuit mais. 
Por m'amor en prendés tel fais, 
S'il onques puet estre a nul fuer, 
K'anuit mais le gart vostre suer, 
Si m'arés moult servi a gré. 
S'il en faisoit sa volonté, 
Je n'aroie ja mais honor ; 
Et demain quant il sera jor, 
Si en soit tout en pais saisi. 
Se faire le poés issi, 
Ne m'en caut puis quel part il aille, 
Que lors venrai a ma bataille. » 

Cil li respont : « Il ert bien fait. » 
Les grandismes galos en vait, 
Que plus demourer n'i osa. 
Au fossé vint, si apela 
Ses vallés, qui as murs estoient, 
Et qui moult grant paour avoient 
Qu'il ne fust mort u afolé. 
Sa venison jete u fossé, 
Et il meïsmes i sali ; 
Son caceor el camp guerpi, 
Quant le harnois en ot osté ; 
Tout en a aveuc lui porté 
Le harnois et la venison. 
Ainc n'i ot autre arestison : 
Vistement l'ont sor le mur trait. 
Au segnor la novele en vait 
Que li vallés estoit venus. 
Il est contre lui acourus 
Hors du castel par une rue, 
Liés et joians de sa venue ; 
La dame meïsme i acort, 
Et toute la gent de la cort : 
N'i remest ni wiscier ne gaite. 
Onques tel joie ne fu faite 
Por le cors d'un seul damoisel 
Com on fist de lui u castel, 
Qu'a escient savoient tuit 
Qu'il estoit alés en deduit 
En la forest por arcoiier, 
Si cremoient qu'au repairier, 
Por çou que tant ot demouré, 
L'eüst le diable afolé 
Qui gardoit l'Atre perellox. 
Si en furent moult peürox, 
Qu'il n'en i ot nul si hardi 
N'en fust trestout acouardi. 

Lors s'en sont en la sale entré. 
Et li vaslés a regardé 
Le chevalier qui se seoit 
Et la pucele que il voit, 
Dont Gavains li fist la proiiere. 
Auques le counut a la ciere 
A le maniere et au sanblant 
Del chevalier qui si ert grant. 
Lors mist a raison le segnor : 
« Sire, dist il, si grant dolor 
N'avint onques, ce saciés vous, 
La hors en l'Atre perellox, 
Ne si grant mais n'i avenra, 
Com en ceste nuit i ara. 
Bien doit tout le monde plorer, 
Car el monde n'avoit son per 
De largece et de cortoisie, 
Et por sa grant cevalerie 
N'estoit il nient plus orgellox. 
Maudis soit l'Atre perellox 
Quant il onques s'i herbega. 
Quant li rois Artus le sara, 
Tout en destruira cest païs ; 
Car li bons rois poesteïs 
Nous demandera tout par droit 
Son neveu qu'il pert orendroit. 
Il le pert, c'est moult grans damages ; 
A Dix, com grans duel ses lignages 
En aront quant il le saront ! 
Et trestoute la gent del mont 
Quil connoiscent nes d'oïr dire 
Aront de sa mort duel et ire, 
Car moult ert proisiés et amés. 
Sire, fait il, or escoutés 
Par quel sorfait et par quel tort, 
Et l'ocoison dont il est mort. 

Cel chevalier que je la voi 
Vint orains a la cort le roi, 
Quant il seoit a son mangier ; 
Cele pucele i vint des ier 
Presenter au roi son servise : 
A la cort remest en tel guise 
Que de la coupe serviroit, 
Et que Gavains le garderoit 
D'enconbrier de honte et d'anui. 
Orains le saisi devant lui 
Cis chevaliers par son orguel. 
Par mi la forest de carduel 
L'a Gavains toute jor sivi ; 
En l'Atre perellox le vi, 
U j'ai grant piece o lui esté, 
Si m'a de cief en cief conté 
Com il l'a sivi toute jor. 
Je li priai par grant douçor 
Qu'il venist caiens herbegier, 
Mais il n'i vaut sans son destrier 
Venir i en nule maniere. 
Ne se vous avés m'amor ciere, 
Ne riens que je faire vous puisce, 
Gardés que bon ami vous truisce, 
Car une cose vous demant. » 
Et cil li dist : « Je vous creant 
Quanques vous me vaurés requerre, 
Nis se c'estoit toute ma terre. 
- Sire, fait il, vostre merci. 
De ceste pucele vous pri 
Que ma suer le gart anuit mais, 
Et le matin le rait en pais 
Li chevaliers qui l'amena : 
Mesire Gavains m'en pria 
Que fust anuit hors de sa garde. » 
Et cil fierement le regarde, 
Puis li a dit : « Ce n'iert ja fait ; 
Max cinc cens mile dehais ait 
Ki en tantes cors l'a sivie, 
Et qui en fist tele estoutie 
Devant le roi a son mengier, 
Orains voiant maint chevalier, 
S'anuit le garde nus fors moi, 
Ne se jou ja le vous otroi 
Tant com je puisce estre sor piés. » 
Li sire fu moult afaitiés, 
Qui li pria moult bonement 
Que il le baut sans matalent ; 
La dame l'en pria aprés, 
Et toute la gent du palés, 
Que il l'otroit, si fera bien. 
Et cil respont : « Ce ne vaut rien ; 
Je nel feroie por nul home. » 
Li vaslés dist : « Ce est la some : 
Que se mon plaiscir n'en est fait 
Que je sui cil qui s'en revait 
A monsegnor Gavain arriere, 
Et dirai li que sa proiiere 
Ne puet estre par moi furnie. 
Il est plus bel que je li die, 
Quant jou en fin faire le dui, 
Et que je aille ariere a lui 
Por prendre o lui et bien et mal 
Qu'il me tenist por desloial. » 

Quant li sires ot et entent 
Que cil adecertes l'enprent 
Et qu'il s'en veut aler ariere : 
« Amis, fait il, se par proiiere 
N'en puet estre vostre bon fait, 
J'en ferai ançois un sorfait 
K'u mais isciés de ce castel. 
Amis, fait il, ce est plus bel 
Que la me bailliés par amor, 
Si i arés gregneur honor, 
K'el vous soit par force tolue ; 
Que ja ne vous sera rendue, 
Se on le vous taut par meslee, 
Et s'el m'est par amors livree 
En pais le rarés le matin. » 
Cil set tres bien, ce est la fin, 
Que por droit nient s'en defforce, 
Que rendre li estuet a force, 
Si qu'il n'en puet passer par el. 
« Sire, fait il, en vostre ostel 
Me herbegai par bone foi. 
Or entreprendés trop vers moi, 
Qui dites que ja m'ert tolue, 
Ne ja ne me sera rendue, 
La pucele que je tant aim. 
De traïson i a un rain ; 
Nus ne vous en porroit desfendre. 
- Amis, je vous ferai entendre, 
Fait li sire, qu'estre l'estuet 
Et qu'autrement estre ne puet, 
Se vous a raison entendés. 
La pucele que vous portés 
N'est pas vostre, ains l'avés toloite : 
Dont est raisons et fine et droite 
Que ne doit pas o vous coucier, 
K'il a la hors un chevalier, 
Qui gist anuit a la capele 
Et vous suit por la damoisele, 
Si dist ce qu'il se conbatra 
Et que demain desraisnera 
Ke a tort en estes saisi. 
Et s'il le puet prover isi, 
Dont ariiés vous a grant tort 
De li ne joie ne deport. 
A grant tort ariiés eüe 
Joie ne soulas de sa drue, 
S'il le puet isi desraisnier. 
- Sire, ce dist le chevalier, 
Il n'est pas par son dit prové ; 
Bien m'eüst ataint et trouvé 
Ains que çaiens fusce venu, 
S'il i eüst son preu veü, 
Car j'esroie oult belement, 
Et le ceval n'estoit pas lent 
Sor quoi il m'aloit porsivant. 
- De droit nient m'alés plaidant, 
Fait li sire, ce est l'estrox ; 
Je le prendrai ja voiant vox, 
U el m'ert par amors livree. » 
Cil set moult bien que par meslee 
Ne la puet il mie desfendre, 
Si la veut mix par amors rendre 
K'estre laidis et perdre la. 
« Sire, fait il, quant isi va 
Que rendre le m'estuet en fin, 
Quant je la rarai le matin, 
Jel souferrai a quel que paine. » 
La dame le prent, si l'en mainne 
En sa canbre qui moult ert bele, 
Entre li et la damoisele, 
Et mangierent moult lïement. 
Li sires o toute sa jent 
Mangierent en la sale tuit, 
A grant joie et a grant deduit, 
Fors soulement le chevalier : 
A celui desplaist le mangier 
Quant il n'i voit sa damoisele. 
Par le vile va la novele 
Ke Gavains estoit herbegiés, 
Puis que li solax ert couciés, 
La hors en l'Atre perelox. 
Moult par en furent angousçox 
Clerc et borgois et chevalier ; 
Tout le pule cort au mostier 
Priier Diu qu'il le gart de mort ; 
La oïsciés un duel si fort 
Qu'il ne porroit estre conté. 
Li auquant sont as murs monté 
Por escouter que ce sera 
Et conment il esploitera. 

Mesire Gavains est assis 
Sor un tonbel de mabre bis, 
Entre le mur et le cancel. 
Tant par fu rice le tonbel 
Que je n'en os dire le taille, 
Car je dout moult que je n'i faille 
A deviser l'entailleüre, 
Por çou du deviser n'ai cure. 
Ne s'i fu pas sis longement, 
Que desous lui esmouvoir sent 
Contremont et sordre la lame : 
Mervelliés fu quant n'i vit ame 
Qui i abit ne tant ne quant ; 
Et la lame se leva tant 
Que les piés li sordent de terre ; 
Il va un autre siege querre, 
Que cil ne lui agree pas. 
N'ot pas alé seul quatre pas 
Que le tonbel fu tout overt, 
Et qu'il i vit tout en apert 
Une damoisele gisant. 
Et el se lieve en son seant 
Tout voiant monsegnor Gavain, 
Et il leva sa destre main 
Por segnier son cief et son vis ; 
Et nequedent, a son avis, 
Des l'ore primes qu'il fu né, 
Et qu'il sot counoistre biauté, 
N'ot il si tres bele veüe. 
Et fu moult ricement vestue, 
Mi partie de dous samis, 
Qu'il en fu auques esbahis : 
L'un en fu vert, l'autre vermel. 
« Gavains, fait el, moult me mervel 
Se vous avés paour de moi. 
- Damoisele, fait il, je voi 
çou que jou onques mais ne vi : 
Se un peu en sui esbahi, 
Il ne fait mie a mervellier : 
Il n'a si hardi cevalier 
El roiame le roi artur 
Qui fust mie bien aseür, 
S'il vous eüst trouvé isi. 
- Sire, fait ele, je vous di 
Que je sui cose de par Dé, 
Et Dix vous a ci amené 
Por jeter moi hors de prison. 
Je sai moult bien, se par vous non, 
N'iscisce ja mais a nul jor 
D'ire et de paine et de dolor, 
Mais j'en istrai anuit par vox. 
- Bele, de l'Atre perillox 
Me dites, fait il, tout le voir, 
Car j'ai grant talent de savoir 
De cest non coument il l'ot primes ; 
Si veul savoir de vous meimes 
Des quant et por quoi et coument 
Vous estes ci si soutiument. » 

Ele respont : « Sire, mon pere 
Prist fenme aprés la mort ma mere 
Qui moult fu de lui au desus ; 
Moult ert bele, mais j'ere plus, 
Si ot de moi moult grant envie. 
Par caraude et par sorcerie 
Et par traïson engigna : 
Sifaitement m'ensorcera 
Que j'en isci fors de mon sens ; 
Foliant alai un lonc tans, 
Que jou ne soi que je fasoie. 
Seule erroie un jor une voie, 
Si encontrai, ce est la some, 
Un diable en sanlance d'ome ; 
A raison me mist erranment : 
“ Bele, fait il, de cest torment, 
Et de la grant enfermeté 
U vous avés lonc tans esté, 
Se vous voliés estre moie, 
Encor wi cest jor vous garroie. ” 

J'euc de garir moult grant talent, 
Si li craantai erranment 
A faire del tout son plaiscir ; 
Et il mist painne a moi garir : 
Ainc puis n'oi touce de ce mal. 
Il me monta sor son ceval, 
Si m'aporta de si que ci. 
Des ice tans que je vous di, 
Ai puis esté ensanble o lui. 
Moult ai vescu a grant anui ; 
Car trestout son plaisir faisoie 
Cascune nuit, et si gisoie 
Cascun jor seule en cest tonbel ; 
Et neporquant quanque m'ert bel, 
A son sens et a son pooir 
Me faisoit il trestout avoir. 
Tout m'aconplisçoit mes aviax : 
De beles robes, de joiax, 
Et de viande a mon plaisir ; 
Mais je vausisse miex morir 
Qu'estre soie, tant le haoie 
Quant cascune nuit le veoie 
Venir si lait et si hideus. 
Por c'est ci l'Atres perilleus, 
Que c'ert ci tos jors son hostel. 
Sire, dist ele, or n'i a el : 
A lui conbatre vous couvient, 
Car je sai de voir que il vient, 
Et qu'il n est mie lonc de ci. 
Or ne soiiés mie esbahi ; 
Aiiés en Diu bone esperance : 
Si vous avés bone creance, 
Ja mar le douterés de rien. 
La crois vous le conisciés bien, 
Dont je voi le signe lasus ; 
Et quant vous onques serés plus 
Angouscex de vostre bataille, 
Regardés la sans nule faille, 
Reprenés ileuc vostre alainne, 
Et des dous pars de vostre painne 
Serés maintenant alegié. 
Se vous n'avés de moi pitié, 
Biax sire, si l'aiiés por vous ; 
Car saciés bien tout a estrox 
Qu'il vous ocirra u vous lui, 
Ne ja mais n'ere hors d'anui, 
Si vous anuit ne m'en jetés. 
Biax dous sire, or vous atornés, 
Si montés sor vostre ceval, 
Car le traïtre desloial 
N'est pas lonc demie louee. » 
Et Gavains a sa teste armee, 
Si est u bon ceval monté. 
La pucele au cors acesmé 
De l'armer se haste et avance : 
Son escu li baille et sa lance. 
Estes vous le diable au mur ; 
« Or soiiés, fait ele, aseür. » 
Ens est entrés par mi la porte : 
« Pute, fait il, vous estes morte, 
Et vostre lechierres honnis. 
Vilainement ert departis 
A cort terme cest parlement ; 
Mar vit le vostre acointement. » 
Cele respont conme cortoise : 
« Certes, fait ele, moult me poise 
Que onques fui vostre putain, 
Mais vés ci monsegnor Gavain, 
Qui moult est proisié et loé, 
Et j'ai bien ma creance en Dé 
Qu'il li sera anuit aidans, 
Si n'ere plus vostre soignans. » 

Quant cil sot que ce Gavains fu, 
A mervelle en fu irascu, 
Car bien set que bien est prisiés. 
Lors est l'uns vers l'autre eslaisciés 
Tant com ceval porent randir, 
Si se fierent de tel aïr 
Des lances desox les mameles 
Qu'anbedex volent en asteles. 
Onques por çou ne s'aresterent : 
Si durement s'entrencontrerent 
Des cevax, des cors, des escus, 
K'anbedex sont entrabatus, 
Et ex et les cevax ensanble. 
Gavains de mautalent trestranble, 
Si est tantost en piés saillis ; 
Et cil ne fu mie esbahis, 
Ains a mis le main a l'espee. 
A tant conmence la meslee ; 
Onques hom si dure ne vit. 
Moult doute l'uns l'autre petit, 
Au sanlant que cascuns d'ex fait. 
Le deable les saus li vait, 
Sel fiert del brant en l'elme amont, 
K'en plusors lius li quase et ront. 
Gavains fierement le reçoit ; 
Bien li paie çou qu'il li doit, 
Car il le fiert tout a bandon : 
Cent caus li done en un randon 
Ains que l'assax fust departis. 
Moult par fu grans li fereïs. 

Li diables le fiert del brant, 
Amont desor l'elme luisant, 
Que le cercle l'en a ronpu ; 
Li caus glaçoie sor l'escu, 
Si l'en abat plus d'un quartier. 
Gavains le fiert du branc d'acier 
Si durement en l'elme amont, 
Les bones pieres qui i sont, 
Esmeraudes, safir, topace, 
Abat devant lui en la place : 
N'i remaint ne or ne esmal 
Qu'il n'abate tout contreval. 
Li caus descent desor la hance ; 
De la brogne qui si ert blance 
A abatu le destre pan. 
Anbedoi sont en grant ahan, 
En grant angousce et en grant paine ; 
Car cascuns d'ex forment se paine 
De l'autre grever et laidir. 
Li diables ot grant aïr, 
Moult grant prouece et moult grant force : 
Gavain recule des qu'el porce, 
A l'entree de la capele. 
« Gavains, ço dist la damoisele, 
Dont ne creés vous bien en Dé, 
Le gloriex de maïsté ? 
Vés la le signe de la crois. » 
Gavains a entendu la vois 
Et la parole a la mescine ; 
Sore li cort de tel ravine 
Qu'il l'a reculé quinze piés. 
Moult par fu le deable iriés 
Quant voit que reüser l'estuet ; 
Sore li cort a l'ains qu'il puet, 
Se li fait une autre envaïe. 
Desor le hiaume de Pavie 
Le fiert devers la destre part : 
De l'elme li abat le quart, 
Et des mailles de l'auberc cent. 
Li caus sor l'espaulle descent, 
Si qu'il l'a en dex lius navré ; 
Ferant ferant l'en a mené, 
Tant qu'el porce l'a enbatu. 
Gavains tint le brant esmolu, 
Si se desfent au mix qu'il puet. 
Li diables les saus li muet, 
Si li a fait le tierc asaut ; 
Li sans qui des plaies li saut 
L'a moult grevé et afoibli. 
Longement se conbat issi, 
Et se desfent a quel que paine : 
Por peu qu'a son voloir nel manne 
Li diables qui grant force a, 
Ne mais que gavains s'esforça 
Por la pucele qui ploroit. 
Et neporquant mestier li ot 
Ce qu'il ot adosé l'arvol ; 
Qu'il ot en la teste et el col 
Et es espaulles mainte plaie. 
La pucele forment s'esmaie, 
Qui si afebloiier le voit : 
« Lasse, fait ele, ce que doit 
Que deable a si grant vertu ? 
A ! bon chevalier, que fais tu ? 
De la crois dont ne te sovient ? » 
A Gavain sa force revient, 
Sa prouece et son hardement : 
Sore li cort moult radement, 
Quant il ot la crois regardee. 
Tel caup li done de l'espee 
Que a genox l'a abatu ; 
De cief en cief li fent l'escu, 
Que les moitiés cieent a terre. 
Autre fois l'est alés requerre, 
Car il voit qu'i l'a moult grevé ; 
Sor un tonbel l'a raüsé 
Qui ert deriere ses talons. 
Li tonbiax ert et grans et lons, 
Si l'a enpaint par de desus. 
Que vous en diroie je plus ? 
Si durement par desus ciet 
Qu'il n'a pooir qu'il se reliet. 
Au caoir que l'aversier fist, 
Et au grant branle que il prist, 
Est le hiaume en terre ferus, 
Si que li las en sont ronpus, 
Et qu'il vola loins en la place. 
Gavains en voit nue la face, 
Sel fiert du brant en mi le vis : 
Par desus les ex en a pris 
La face et demi le menton ; 
Puis le refiert tout a bandon, 
Si qu'il en a la teste prise. 
Lors s'est la damoisele asise, 
Qui moult a grant peor eüe ; 
Puis dist : « Iceste sorvenue 
Soit de Damediu beneoite. 
Longement ai esté destroite, 
En grant angousce et en grant ire. 
Bien puet trestox li mondes dire 
Que c'est ci le Bon Chevalier, 
Et cil qui tox jors seut aidier 
As damoiseles au besoig. » 
Bien ont oï l'estor de loig 
Et les asaus et les cembiax 
Cil qui estoient as cretiax ; 
Bien sevent que l'un est vencu, 
Mais ne sevent li quex ce fu, 
S'ont de Gavain moult grant paor. 
Issi soufrirent dusqu'au jor, 
En tel ire et en tel pensé. 
Et il a son cief desarmé, 
Si s'est couciés les la capele, 
U devant a la damoisele. 

Tantost com il fu ajorné, 
Et que le solel fu levé, 
Point li vallés a la capele. 
N'ot chevalier ne damoisele 
Ne borgois en tout le castel 
Ne cort aprés le damoisel 
Por monsegnor Gavain veoir, 
Si ont grant talent de savoir 
Com il ot la nuit esploitié. 
A grant mervelle furent lié 
Quant sain et sauf l'orent trové, 
Et a mervelle ont esgardé 
Le diable qui ert ocis ; 
Por çou qu'il gastoit le païs 
En ont grant joie demenee. 
La nouvele est partout alee 
Que le diable estoit destruit, 
Et si seüscent bien trestuit 
Que l'Atre avoit son non perdu. 
Li chevaliers levés se fu, 
Si demanda sa damoisele, 
Quant il ot fait metre sa sele 
Et il se fu moult bien armés. 
Puis est el grant cemin entrés 
Qui le menra en son païs. 
Et Gavains a a raison mis 
Le damoisel qui a lui vint : 
« Biax amis, fait il, que devint 
La pucele et le chevalier ? 
- Sire, fait il, sor son destrier 
Estoit montés quant je vinc ça, 
Et je sai bien que il s'en va 
Le grant cemin en sa contree. 
Mais bien fu ersoir acievee 
La proiiere que me feïstes, 
Car tout issi com vous deïstes 
Le garda ma suer toute nuit, 
Puis le remist en son conduit 
Geui quant il se fu armés. 
- Dous amis, fait il, or pensés 
Et de moi et de mon destrier, 
Que nous eüsçons a mangier, 
Si ert vostre bontés parfaite. 
Moult ai anuit male nuit traite, 
Si ne mengai des ier matin. » 
Cil est montés sor son roncin, 
Qui est grant et fort et isnel, 
Si s'en va poignant au castel. 
Dex de ses vallés apela, 
Pain et vin assés lor bailla, 
A grant planté haste rostis 
Et un pasté de dex pertris ; 
Assés lor baila un et el, 
Blans doubliers et hanas et sel, 
Si lor bailla avainne et fain. 
Puis revint poignant a Gavain, 
Qui l'atendoit el cimentire. 
De ce n'i a il plus que dire, 
Mais qu'il mangierent lïement. 
Gavains conmanda erranment 
A metre son frain et sa sele. 
« Sire, ce dist la damoisele, 
Por Diu et por honor vous pri 
Que vous ne me laisciés ici, 
Car moult remanroie esgaree. 
Aler veul en vostre contree 
Ensanle o vous, s'il vous est bel. 
- Sire, ce dist le damoisel, 
Menés ent la pucele et moi, 
Et g'irai por un palefroi, 
S'il vous plaist, que cevaucera ; 
Car j'ai grant volenté pieça 
D'aler ent en vostre servise. 
- Amis dous, a vostre devise 
Veul jou, fait il, qu'i soit tot fait. » 
Et cil por un palefroi vait 
Vistement arriere au castel : 
Onques ne veïstes plus bel 
Ne plus cointement acesmé. 
Le palefroi a amené, 
Si est la pucele montee ; 
Et Gavains a sa teste armee, 
Si est montés sor son ceval. 
Puis oirrent aprés le vassal 
Tout troi ensifaitierement. 
Cevaucié ont bien longement 
En tel guise com je vous di, 
Tant que vint aprés mïedi. 

Adont virent le chevalier 
Bien loins devant ex cevaucier, 
Mais il l'ont bien recouneü 
Et au destrier et a l'escu, 
Qui ert d'une color vermel, 
Si reluist contre le solel. 
Si l'ont por çou mix avisé 
Qu'il l'avoit deriere jeté, 
Por la pucele qu'il portot. 
La damoisele grant duel ot 
Que Gavains trouva u sarcu : 
Plus devint vermelle de fu 
Quant ele sot que c'estoit il : 
« Sire, fait ele, est çou cil 
A cui vous vous devés conbatre ? 
Se troi l'asaloient u quatre, 
Il aroient ains moult a faire 
Qu'il li peüscent riens forfaire. 
En Bretaigne n'a chevalier 
Plus outrecuidié ne plus fier, 
Ne plus douté en son païs ; 
Maint bon chevalier a ocis 
Par sorfait et par estoutie. 
Si vous poés, sans vilonie 
Et sans grant blasme, retorner, 
Je vous os bien dire et loer 
Que vous laisciés ceste bataille : 
Onques ne feïstes sans faille 
Nule, neïs celi d'ersoir, 
Dont tant vous deüsciés doloir 
Com vous deveriés de cestui. 
Tant ai oï parler de lui, 
De sa force et de sa valor, 
Que jou en a moult grant paor. » 
Et Gavains dist : « Ja Diu ne place 
Que je m'en fuie ensi de place 
Tant com soie ne sains ne vif, 
Ne qu'il ait ensi sans estrif 
La damoisele qu'il en porte. 
- Mix vaudroie estre, fait el, morte, 
Que vous perdisciés devant moi 
Par force nis le petit doi, 
Car de dolor m'avés jetee ; 
Et je dout tant ceste meslee 
K'onques mais si grant paor n'oi. 
Sire, par le diable soi 
Qui il ert et de sa valor. 
Il a dusqu'a none de jor 
La force de trois chevaliers, 
Les plus hardis et les plus fiers 
Que on puist en nul liu trover ; 
Quant le solel doit decliner, 
Des qu'il est none et en avant, 
Va un petit afebloiant. 
Petit et petit afoiblie 
Desi a l'ore de complie, 
Mais tox jors est fors et hardis. 
Ja ne sera si afoiblis, 
Ce saciés vous veraiement, 
Que il n'ait force et hardement 
Contre le mellor chevalier 
Que ost vers lui armes baillier. 

Une autre cose vous en di, 
Si savés bien si est ensi. 
Vostre mere si fu moult sage, 
Auques vous dist de son corage ; 
Je sai bien qu'ele fu faee, 
Si vous dist vostre destinee, 
Et vous acointa sans mentir 
Quanques vous devoit avenir. 
Moult vous proia que prex fuissiés, 
Que ja nul jor ne vesquissiés 
Ne seriiés vencus ne mors 
Par nul home qui tant fust fors, 
Ne mais que vous dist de cestui 
Que vous vous gardisciés de lui, 
Car el ne doutoit se lui non. 
Et je vous dirai ja son non, 
Si porrés mix par çou savoir 
Si je vous di mencongne u voir. 
Je sai bien qu'ele vous nouma, 
Et si vous dist et devisa 
Qu'il n'avoit si fel chevalier, 
Si outrequidié ne si fier, 
Ne plus fort en toute Bretaigne : 
C'est Escanors de la Montaigne. 
Itant vous dist el de cestui 
Que s'il vous couvenoit a lui 
Conbatre, qu'ele ne savoit, 
Ains ert en doute, qui vaintroit. 
- Bele, dist il, c'est verité : 
Ensi com vous l'avés loé 
Le me dist ele et devisa. 
Mais ja Dix tant ne me herra 
Que je m'en voisce arriere issi. 
Mix aim estre mors que honi, 
Car la mors est tost trespassee, 
Mais la honte a longe duree, 
Car cascuns le dist et raconte ; 
Et je ne porroie sans honte, 
Ce veés vous bien, retorner. 
Tant m'estuet aprés lui aler 
Que il m'ocirra u jou lui. 
- Moult dout, fait ele, vostre anui. 
Et quant autrement ne puet estre, 
Et vous savés ja tout sen estre 
Et son errement et sa vie, 
Et savés bien qu'il afoiblie 
A l'esconsement du soleil, 
Se volés croire mon conseil, 
Ja a lui ne prendrés meslee 
Desi que none soit passee. 
- Bele, fait il, je vous kerrai : 
Aprés none m'i conbatrai, 
Si com vous le m'avés loé. » 
Toute jor ont issi erré, 
Tant qu'il vinrent a une haie. 
Et cil qui point ne se delaie, 
Qui grant pieça l'avoit passee, 
Fu entrés en une valee, 
Si que Gavains en ot perdue 
Une grant piece la veüe, 
Et que il ne vit ne ne sot 
Quel part li chevaliers errot. 

Lors se conmença a haster. 
Puis le vit devant lui errer 
Bien loins par mi une canpaigne. 
Il esgarda aval la plaigne, 
Si vit devant lui un castel : 
Onques si bien clos, ne si bel, 
Si rice, ne si bien assis, 
N'ot mais veü a son avis. 
Lors quida bien de verité, 
A ce que il ert avespré, 
Que li chevaliers qu'il sivoit 
U castel se herbegeroit ; 
Si vit bien que por nul besoing, 
Tant estoit li chevalier loing, 
Ne l'ataindroit il ains l'ostel. 
« Vallet, dist il, or n'i a el, 
Je voi bien que ce chevalier 
S'ira ja laiens herbegier, 
Et nous conment le porron faire ? » 
Cil qui ert frans et debonaire 
Li respondi : « Sire, moult bien ; 
Mar vous esmaierés de rien 
Tant que je soie sains ne vis. 
Cis castiax et tox li païs 
Et ceste grant forest fu moie. 
A une autre suer que j'avoie 
Dounai trestout en mariage 
A un chevalier preu et sage, 
Et le païs et la contree 
O ma suer qu'il a espousee. 
Si quit bien que cel chevalier 
S'ira ja laiens herbegier, 
Et nous irons ciés un borgois 
Qui est rice et sage et cortois, 
Qui fu hom son pere et le mien, 
Si nous herbegera moult bien. 
Car ce ne seroit mie bel 
Que nous alisçons u castel, 
Por nul besoing, prendre l'ostel 
Aveuc vostre anemi mortel. 
- Va donc, fait il, sans demorier 
Faire l'ostel aparellier, 
Que delivre et bel le truisons. » 
Li vaslés fiert des esperons 
Le ronci qui moult tost l'en porte. 
Lors vit entrer par mi la porte 
Le chevalier qu'il vont sivant. 
Il va les rues trespassant 
Tant qu'il est venus au segnor. 
« Cil Dix, fait il, vous doinst honor, 
Biax sire, qui por nous sauver 
Se laisça en la crois pener. 
- Amis, fait il, et Dix vous gart. 
Travellié estes, si est tart, 
Et je vous ferai sans dangier 
En ce castel bien herbegier ; 
Car bien est tans de prendre ostel. 
Sire, fait il, je ne quier el, 
La vostre tres grande merci. » 
Lors est un chevalier sailli 
Que la damoisele descent ; 
Uns escuiers son ceval prent, 
Et doi le courent desarmer. 
Or m'estuet del vaslet parler, 
Qui est ciés le bourgois venu, 
Et quant le bourgois l'a veü 
Moult en a grant joie menee. 
« Sire, fait il, vostre jornee 
Est parfaite, çou saciés vous ; 
Herbegiés estes a estrox. 
Ja mar proiier vous en ferés ; 
Demain tout a loisir irés 
Veoir vostre suer u castel. 
- Sire, ce dist le damoisel, 
Je sui herbegiés voirement, 
Mais or montés delivrement 
S'irons encontre un chevalier 
Que j'amain çaiens herbegier ; 
Si li faites moult grant honor, 
Que onques son per ne mellor 
Ne fu nés en toute Bretaigne. 
Des les pors dusqu'en Alemaingne 
Nen est nus si bien enteciés ; 
Si vous devés faire moult liés 
De çou que vous est avenue 
Si grans joie de sa venue. » 

Moult en est li ostes joians. 
Tantost apele ses sergans, 
Si lor conmande a atorner 
Les seoirs, le fu, le souper 
Si delivrement et si bien 
C'on nel peüst blasmer de rien. 
Puis est montés sor son destrier, 
Qu'il ot grant et fort et legier, 
Si s'en est de la vile isçus. 
Et Gavains estoit ja venus 
Desi as portes du castel. 
Mervelles les apele bel 
Li borgois, qui o lui le maine 
En la soie maison demaine. 
Ens el palais le fist descendre. 
Il avoit fait tapis estendre 
Et coutes pointes u seoir, 
Si i mena Gavain seoir ; 
Devant ex ert le fu moult grant. 
A tant acourent li sergant 
Por lui desarmer errament ; 
Mervelles le sert bonement 
La damoisele o le cief bloi. 
« Or vous soufrés, fait il, un poi : 
Je n'iere encor pas desarmés. » 
Lors a son vallet apelé : 

« Amis, fait il, va tost et cour 
La sus amont en cele tour, 
Et si fai tant par ton porcas 
Que cil n'ait joie ne soulas 
De la pucele que il maine. 
Por moie amor i met grant painne 
Que ta suer anuit mais le gart, 
Et si di de la moie part 
Que s'il nel veut acreanter 
Que il n'i a fors du monter ; 
Car je m'en conbatrai ançois 
C'anuit mais le gart sor mon pois. » 
Li vallés vistement i cort. 
Alé s'en erent de la cort 
En la sale u il se seoient, 
Et quant li chevalier le voient 
Moult par l'ont tout bel apelé. 
Et Escanors l'a regardé, 
Si l'a moult bien recouneü, 
Puis dist : « Mal soiés vous venu, 
Sire fol gars mesafaitiés ; 
Ja mais nul jor ne serai liés 
Des que de vous vengiés me soie. 
Se hors de çaiens vous tenoie, 
Je m'en vengeroie moult bien ; 
Ke de m'amie maugré mien 
Ersoir departir me feïstes. 
Segnor, dist il, ainc ne veïstes 
Si fol garçon, ne si sorfait. » 
Trestout lor a conté le plait, 
Com le soir devant l'ot servi ; 
Et li sire li respondi : 
« Sire, ja Dix li fix Marie 
Ne vous doinst force ne baillie 
De lui enpirier ne grever. 
- Or laisçons, fait il, çou ester, 
Qu'il morra encor a mes mains. » 
Li vallés qui n'ert pas vilains 
Li respondi trestout en pais : 
« Sire, fait il, je n'en puis mais 
Se me haés por cest mesfait. » 
Fait il : « Segnor, a cel forfait 
Je m'en met en vo jugement, 
Se je fac le conmandement 
Monsegnor Gavain a qui sui, 
Et encor le ferai je wi, 
Que ja por lui ne le lairai. 
Segnor, fait il, je vous dirai 
Por quoi cest estrif est monté. » 
Lors a de cief en cief conté 
Conment il prist devant le roi 
La pucele par son derroi, 
Et conment Gavains l'a sivi, 
Et conment il se conbati 
A l'aversier el cimentire ; 
Onques rien n'i laisça a dire 
Com il l'a suï toute jor. 
Lors mist a raison le segnor : 

« Sire, fait il, je vous requier 
Que se vous m'avés de rien cier 
Que vous un don me creantois. 
- Par foi, fait il, ce n'est pas drois 
Que je de rien vous escondie. 
Non ferai jou ja en ma vie 
De rien que je puisce aramir : 
Bien vous devroie a gré servir, 
Qui me dounastes le castel. 
- Sire, ce dist le damoisel, 
Mesire Gavains me proia 
De cele damoisele la 
Que ma suer le gart anuit mais, 
Si soit rendue tout en pais 
Le matin a cel chevalier ; 
Et je vous veul forment proiier 
Que vous issi le faciés faire. » 
Lors ne se pot Escanors taire, 
Qui la parole a entendue : 
« Veus me tu, dist il, de ma drue 
Com ersoir faire departir ? 
Mix vauroie orendroit morir 
Que ja mais tant com je vis soie 
Soit en garde fors en la moie. 
Sire, dist il, se vous creés 
Ce garçon que vous la veés, 
Vous en arés honte et anui. 
Quant par vostre proiere sui 
Herbegiés en vostre maison, 
Se on m'i faisoit se bien non, 
Il vous seroit a mal torné. 
- Par foi, fait il, c'est verité ; 
Jou meïsme vous herbegai ; 
Mais au vallet acreantai 
Que je feroie sa proiiere. 
Or ne sai jou en quel maniere 
Le quel je doie mix laiscier. 
- Sire, ce dist le chevalier, 
Ce est drois et fine raison 
Que vous gardés de traïson, 
Que vous en seriiés retés 
Se de rien i ere grevés 
Par vous ne par vostre seü. 
Se g'i avoie mal eü, 
Vilenie ni enconbrier, 
Vous en ariés reprovier 
A tox les jors de vostre vie. » 
Et li sire la li otrie, 
Et li dist qu'il soit aseür, 
Que, se c'estoit le roi Artur, 
Ne li consentiroit il mie 
Que il li feïst vilenie 
Tant com il fust en son castel. 
« Amis, fait il au damoisel, 
Je ne l'en pus pas dessaiscir, 
S'il nel veut de sen gré soufrir, 
Ne je ne doi por nule perte 
Faire traïson si aperte 
Por vous ne por vostre consel. 
- Par foi, fait il, moult me mervel 
Que vous ne faites tout mon buen, 
Soit tors soit drois, ains que le suen ; 
Et, puis que faire nel volés, 
Li chevaliers est tous armés 
Qui porsuit por la damoisele. 
Encor n'osta ne frain ne sele, 
Si est la jus ciés un borgois, 
Si s'en conbatera einçois 
K'anuit mais sor son pois le gart. 
Et je li di de soie part 
C'orendroit remont si s'atort, 
Car ja sera en vostre cort, 
Ce saciés vous tout a estrox, 
La bataille par devant vous. » 

Lors court por Gavain a l'ostel. 
Li sire dist : « Or n'i a el, 
Escanors, quant Gavains ça vient, 
A lui conbatre vous couvient ; 
Mais je vous lo c'autrement aille 
Laide seroit ceste bataille 
Et coustouse, s'ele ert par nuit ; 
Trop seriés coustox, je cuit, 
Se ne la metés en respit. » 
Et li chevalier li ont dit 
Que ce seroit grans vilenie ; 
Il est plus bel qu'il baut s'amie 
En la garde a la dame wi mais, 
Et le matin le rait en pais. 

La dame meïsme l'en prie. 
Et si li creante et otrie 
Que loiaument li gardera, 
Et le matin le ravera. 
Greanté l'a a quel que paine ; 
La dame le prent, si l'en maine 
En sa canbre dedens la tor, 
Si li a fait moult grant honor 
Conme de boire et de mengier 
Et de bel lit a li coucier. 
Li ostes, qui grant joie en a, 
Un de ses vallés apela : 
« Cor, dist il, si di a Gavain 
Qu'il se herbert duqu'a demain, 
Que li chevaliers a livree 
La damoisele sans mellee 
En la garde a la dame wi mais. » 
Et cil i cort tout demanois, 
Si est ciés le borgois venu ; 
Monsegnor Gavain a veü 
Tout prest d'armes, et si devoit 
Aler a la cort orendroit. 
Cil li a dit k'i se demort, 
Et k'il n'aille pas a la cort, 
Mais toute la nuit se repost. 
« Amis, dist Gavains, ains que j'ost 
Mes armes, di moi verité 
S'Escanors a acreanté 
Le mandement que je li fis. » 
Et cil li dist : « Jel vous plevis 
Qu'il l'a graé a mon segnor : 
Alee s'en est en la tour, 
O ma dame, si que jel vi. » 
Gavains, qui pas ne l'en creï, 
Qui mix en veut estre avoiié, 
I a son vallet envoiié 
Por savoir se c'ert verité 
Si conme cil li ot conté. 
Li vallés s'en cort a le tor ; 
La damoisele et sa seror 
Trova desor un lit seant, 
Puis s'en vint a l'ostel corant, 
Si li a dit que c'ert bien voir. 
A tant s'ala Gavains seoir, 
Si l'ont maintenant desarmé. 
En main liu ot le vis hurté, 
Si que li sans en ert saillis ; 
Si en ert un peu enlaidis 
Que du sanc que de la suor. 
Li sires ot une seror, 
Bele et courtoise et debounaire, 
A qui il ot un baing fait faire 
Por baignier monsegnor Gavain ; 
Moult par l'ot bien fait et a plain, 
Si qu'il ert ja tout apresté, 
Si l'ont en la canbre mené, 
Si l'ont baignié et costeï. 
Moult tres doucement l'a servi 
Li suer a l'oste a son pooir, 
Et si poés de fi savoir 
Que cele qu'il ot amenee 
C'est de lui servir moult penee. 
Quant baigniés fut tot a loisir, 
Et il s'en vaut du baing iscir, 
Lors li aporte par francise 
Li suer a l'oste une cemise 
Et unes braies de cainsil, 
Plus blances que n'est flors d'avril. 
Quant fu baigniés et atorné, 
Dont fu li mengier apresté. 

Lors a on l'iaue demandee. 
A aise les la ceminee 
Est assis mesire Gavain, 
Si fist devers sa destre main 
Seoir l'oste o la damoisele 
Qu'il amena de la capele. 
De l'autre part devers sa coste 
Fist seoir o la suer son oste 
Son vallet qu'il ainme forment. 
Puis orent moult plenierement 
Pain et vin et car et poison, 
Oisiax rostis et venison, 
Et quanques lor vint a plaisir : 
Moult les fist l'ostes bien servir 
A grant joie et a grant deduit. 
Moult orent grant plenté de fruit. 

Tantost com il orent mengié, 
Por çou qu'il erent travellié, 
Firent les le feu son lit faire. 
Je ne vous porroie retraire 
L'onor que li bourgois li fist, 
Que moult durement s'entremist, 
Et cascuns d'ax a son pooir, 
De quanques il porent avoir. 
Ensi dormi et reposa. 
Et Escanors s'aparella 
Au matin quant il fu grant jor, 
Ke mout li desplest le sejor. 
Moult li poise que de sa drue 
Avoit la saisine perdue 
Cele nuit et cele devant. 
Vistement l'arma un sergant, 
Si li mist son fran et sa sele ; 
Il demanda sa damoisele, 
Et la dame li amena. 
A Gavain la novele en va 
K'Escanors, qui point ne se targe, 
A ja pendu au col se targe, 
Si est pieça hors de la porte 
O la pucele qu'il en porte. 

Quant Gavains l'ot, moult li desplest ; 
Vistement saut sus, si se vest, 
Si a ses armes demandees. 
Por çou k'el erent trop usees, 
Li a li borgois aporté, 
Ki moult le veut servir a gré, 
Hiaume a visiere de Senlis 
Et hauberc de çanbel faitis 
Et cauces blances et treslices : 
Onques ne veïstes si rices. 
Moult fu clere et trencant l'espee 
Qui aveuc li fu aportee, 
Et li escus noviax et frois, 
Et si ert d'un moult rice orfrois 
La guige et toutes les enarmes. 
Onques Gavains si rices armes 
N'ot mais veü en son aé. 
Un ceval fort et desreé, 
Roide et isnel et lanceïs, 
Le mellor de tout le païs, 
Li ont amené en la place. 
Et Gavains dist : « Ja Dix ne place 
Que cest service soit perdu ; 
Et Dix me doinst force et vertu 
Et pooir qu'en tel liu vous truise 
Ke gueredoner le vous puisce, 
Que moult m'avés fait grant honor. 
- Sire, fait il, je vous honor 
Por mon segnor que je ci voi, 
Et por çou que je quit et croi 
Que prodome estes et vaillant. 
Je ne vous sai aler offrant, 
Mais prenés çaiens sans dangier 
Quanques onques vous est mestier, 
Car tout vous met en abandon. 
- Moult a ci, fait il, rice don. 
Je ne le vous osaise querre ; 
Si ne quit que en nule terre 
Si grant honor mais faite fust 
A home k'on ne couneüst, 
Et j'en avoie bon mestier. 
Mais de l'espee et del destrier 
Ne veul je pas, vostre merci : 
Je l'ai grant et fort et hardi, 
Espee doree trencant. 
Moult par est le gueredon grant, 
Que je doi encor del sourplus. 
Armer m'estuet, qu'il n'i a plus ; 
Moult me dout de trop demorer. » 
Grant paine ont mis a lui armer 
Li vaslés et les damoiseles ; 
A tant furent mises les seles, 
Puis ont les cevax amenés. 
Mesire Gavains est montés, 
Que onques estrier n'i requist, 
Et li vaslés son escu prist, 
Quant il fu montés, et sa lance. 
Li ostes le sert et avance, 
Qui a la pucele montee 
Qu'il orent o ex amenee, 
Si se misent tout a la voie ; 
Et li bons ostes les convoie 
Tant que il vinrent dusqu'au bois. 
« Sire, dist il, je m'en revois ; 
A Diu soiiés vous conmandés. » 
Lors est Gavains u bos entrés 
Tout li cemin k'Escanors oirre, 
Et il le recounut en oirre 
U il aloit baisant s'amie. 
Et mesire Gavains li crie, 
Qui consentir ne li veut plus : 
« Vassal, fait il, metés la jus ; 
Trop l'avés longement portee ; 
Ja plus ne l'arés sans meslee : 
Trop en avés esté saisi. » 
Et Escanors li respondi : 
« N'en blasmés nului se vous non ; 
Car, par saint Lasdre d'Avalon, 
Bien m'eüsciés ataint des ier, 
Se trop n'est lent vostre destrier, 
Car je n'erroie fors le pas. 
Mais je ne quit ne ne croi pas 
Que ja par vous en soit enprise 
Vers moi bataille en nule guise. 
Je ne vous en depri de rien. 
Une cose saciés vous bien, 
Que jou tramis de mon païs 
La damoisele o le cler vis 
Toute seule a le cort le roi, 
Puis i alai par grant derroi 
Prendre la voiant maint baron, 
Por avoir raisnaule ocoison 
De conbatre moi contre vous. » 
Et Gavains dist : « Ce est l'estrox ; 
Ja en averés la meslee, 
Quant vous tant l'avés desirree. » 

La damoisele iree estoit, 
Et li vaslet, por çou qu'il voit 
Que la bataille est si matin : 
« Sire, fait il, en cest cemin 
N'ert pas ceste bataille bel. 
Je sai pres de ci un prael, 
Et une lande bele et grant, 
Si seroit moult plus avenant 
K'i alisciés, s'il vous plaisoit, 
Et jel jugeroie par droit 
Faire vostre bataille en pré. 
Trop vous seroit a mal torné, 
S'ele estoit ci en ces quarieres, 
En ces tais et en ces raiieres. » 

Escanors dist : « C'est verité ; 
Il n'ert ja par moi destorné, 
Se Gavains veut, que je n'i aille. » 
Tox jors demoure la bataille, 
Sin a li vaslés joie grant. 
« Amis, font il, va ore avant, 
Et nous te sivrons dusque la. » 
Et cil en une sente entra, 
Si a tant par le bos alé 
Qu'il est en une lande entré 
Qui moult estoit et grande et bele. 
Lors descendi la damoisele 
Escanors sor l'onbre des carmes, 
Puis estraint entor soi ses armes ; 
Et Gavains est aparelliés. 
Lors est l'uns vers l'autre eslaisciés, 
Et se sont si entreferus 
Que des espix croiscent les fus, 
Et qu'il volerent en tronçons ; 
Ainc ne se murent des arçons. 

Quant Gavains ot sa lance fraite, 
Vistement a l'espee traite, 
Sel vait irïement requerre. 
« Gavains, dist il, ens en ma terre, 
N'est pas coustume ne usage, 
S'uns chevaliers par son outrage 
A vers autre bataille prise, 
Ja n'i ara en nule guise 
Espee traite desi la 
Que li uns d'ex keüs sera ; 
Ains s'entressaient au jouster, 
Et font des lances aporter, 
Et jostent tant, quoi qu'il lor griet, 
Que li uns d'ex a terre ciet. 

Ce dient cil de Normendie, 
Que si bele chevalerie 
N'a el siecle que de jouster. 
Faisons des lances aporter, 
S'ert plus bele nostre bataille. 
Prions cest vallet qu'il i aille, 
Ki a ronci fort et isnel, 
Vistement arriere au castel, 
Si nous aport un fais de lances. 
- Amis, font il, car nous avances ; 
Mervelles t'en saron bon gré. » 
Et cil i est moult tost alé, 
Ki moult volentiers se travaille, 
Por çou que il veut la bataille 
Desi a none delaiier. 
Et cil s'alerent onbroiier 
Tant que li vallés s'en repaire, 
Qui moult a en soi grant contraire, 
Et qui moult a le cuer dolent. 
Et cil s'asisent erranment, 
Cascuns dalés sa damoisele ; 
Son escu, son elme et sa sele 
Osta cascuns d'ex por laiscier 
Rafrescir soi et son destrier. 

Ensi se demourerent tant 
Que li vaslés revint poignant, 
Ki a sis lances aportees, 
Grosses et grandes et quarees, 
Ki moult li fissent grant rancune. 
Mais si tres longe en i ot une, 
Grosse et quarree de quartier, 
Qu'il n'avoit si prou chevalier, 
Si grant ne si fort ne si dur, 
El roiame le roi Artur, 
Ja tant ne se penast de poindre, 
Qu'il le peçoiast par ajoindre. 

Gavains les lances esgarda : 
D'une cose se porpensa 
Dont tox li mons le doit prisier. 
« Va, fait il, a cel chevalier, 
Si li porte de moie part 
Ces sis lances, et si esgart 
Les quex trois il en aime plus, 
Si m'en raporte le sorplus ; 
Car je veul qu'il en ait le cois. » 
Et cil par dejouste le bois 
I va poignant par une sente. 
Toutes les lances li presente 
De par Gavain en tel maniere 
Que les trois l'en renvoit arriere, 
Et les trois a cois en retiegne. 
Il ne veut pas, quoi qu'il aviegne, 
(Car bien voit qu'il est pres de none), 
Se Dix la victore l'en done 
Ke par armes vaintre le puisce, 
Que cil nule occoison i truisce 
Ne qu'il die pas que ce fust 
Por çou que le cois en euest 
Des lances, ains veut mix par tant 
Que Escanors coisisce avant. 

« Ahi, Gavains, fait Escanors, 
Trestout ausi comme li ors 
Tox les autres metax sormonte, 
N'est il de nul chevalier conte 
Ki ait bones taces fors vous. 
Moult par devés estre joiox, 
Ki tant avés honor et pris 
Que neïs a vos anemis 
En couvient bien par force dire. 
Je meïsmes en ai grant ire 
De çou que onques porcaçai 
Ceste bataille que jou ai. 
Si nel di jou pas por doutance, 
Mais qui destorne et desavance 
Chevalier si bien entecié 
S'en doit estre forment irié. » 

Des lances les trois grosses prent, 
Et les autres au vallet rent. 
Si li prie forment et dit 
Que de soie part li mercit 
Gavain de son rice present, 
Et se ratort delivrement, 
Et mont et relaist sa ventaille, 
Et si reviengne a sa bataille. 
Grant cose a en faire l'estuet, 
Car nus d'ax laiscier ne le puet 
Sans blasme, des qu'i l'ont enpris. 
Li vallés s'en revint pensis, 
Ki de Gavain grant paour a, 
Et Gavains se raparella. 

Moult furent anbedoi vassal ; 
Cascuns lait corre le ceval, 
Et se fierent en mi les pis 
Des lances, si que les esclis 
En volent en haut et en loins ; 
Car il froiscierent dusqu'es poins. 
Puis a cascuns une autre prise, 
Et se ferirent en tel guise, 
Des lances desox les mameles, 
Qu'anbedex volent en asteles. 

Au daerain prist Escanors 
Sa grant lance, c'ert ses trasors, 
Et son estoi que il ot fait : 
De li quide il entresait, 
Por çou que valoit autres quatre, 
Par sa force Gavain abatre. 
Et Gavains la soie reprent, 
Si laiscent corre vistement 
Li uns vers l'autre le destrier. 
Escanors le feri premier, 
Por le longor que sa lance ot ; 
Mais onques froiscier ne le pot, 
N'il ne pot abatre Gavain, 
Si en fu moult de corox plain ; 
Et Gavains se tint si tres bien, 
Onques ne desgrea de rien, 
Ains li est volee des poins 
En mi le pré la lance loins, 
Si qu'el caï sor un boison. 
Gavains le feri a bandon 
Desous le boucle de l'escu, 
Qu'estroé li a et fendu, 
Si que sa lance peçoia ; 
Onques de point ne desgrea. 
Vistement ont lor tor repris, 
Et s'entrevienent vis a vis. 

Quant Gavains ot traite l'espee, 
Vistement vint a la meslee, 
Sel fiert par mi le hiame amont ; 
Et cil si tres bien li respont 
Que Gavains moult s'en mevella. 
Moult par fu dure et moult dura 
La bataille des dous vassax : 
Des escus, des cors, des cevax, 
Se sont mainte fois encontré, 
Mais il erent si bien armé, 
Et lor auberc si fort estoient, 
Ke peu mesfaire se pooient. 

A monsegnor Gavain avint, 
A une fois que a lui vint 
Por lui grever et asaillir, 
Qu'il le feri par tel aïr, 
Amont sor le hiaume luisant, 
Que contreval glaça le brant, 
Si descendi desor l'escu : 
Des qu'en la boucle l'a fendu, 
Si qu'il n'en pot son brant ravoir. 
Et cil par force et par pooir 
Se parti tantost de Gavain, 
Se li fist voler de la main 
La bone espee que il tint, 
Dont a Gavain grant ire avint. 

Se Gavains douta la meslee 
Quant il ot perdue s'espee, 
Nus hom ne s'en doit mervellier. 
Il esperone le destrier, 
Par devant Escanor se lance, 
Et saisi vistement la lance 
Qui ert caüe a Escanor. 
Il ne le dounast por tout l'or 
Qui soit desi en Antioce. 
Le bon destrier ariere broce, 
Si retorne a loi de hardi, 
Por requerre son anemi. 
Endementiers qu'il le requiert, 
Se porpensa se il le fiert 
Sor le hiame u sor l'escu, 
A ce qu'il a si grant vertu, 
Que sa lance peçoiera 
U que des puins li volera, 
Si n'ert ja, conment qu'il en ciee, 
Que durement ne l'en mesciee. 
Car a escient set et voit, 
Se sa lance perdue avoit, 
Qu'il ne porroit arme trouver 
A desfendre u a prover, 
Dont il peüst faire nul bien. 
Lors se porpense d'une rien, 
Qu'il ne li puet faire nul mal, 
S'il ne fiert par mi le ceval. 

Lors esperone le destrier ; 
Et cil qui tint le branc d'acier 
L'a moult fierement atendu. 
Gavains a le ceval feru 
A l'encontrer par mi le pis, 
Si que li fers en est saillis 
Par mi le senestre costé. 
Lors s'est d'Escanor acosté. 
Au caoir que li cevax fist, 
Par le bort de l'escu le prist, 
Si li a del col erracié, 
Si en a son brant fors sacié. 

Moult fu cil iriés, quant il voit 
Son ceval mort et lui caoit ; 
Moult vistement en piés resaut : 
« Gavains, dist il, por cest asaut 
Ne sui je pas ne mors ne pris, 
Si en estes de vostre pris 
Vers moi durement enpirié. 
O moi serés parex a pié, 
Se le brant d'acier ne me faut. » 
Gavains set bien se il l'assaut, 
A ce qu'il est et grant et fort, 
Ja li ara son ceval mort ; 
Mix le veut il requerre a pié, 
Car durement seroit irié 
S'il veoit mort le Gringalet. 
Poignant s'en vint a son vaslet ; 
Tout de son gré est descendu, 
Son ceval li baille et l'escu 
Qu'il ot a Escanor toloit, 
Puis revint arriere tout droit 
El pré u Escanors l'atent. 
Et cil plus de demi arpent 
Vait encontre les menus saus. 
La veïsciés moult durs assaus 
Menuement reconmencier, 
Et sous les espees d'acier 
Fauser moult souvent les haubers ; 
Tout devienent vermax les fers, 
Qui plus erent blanc d'une flor. 
La peüsciés moult dur estor 
Entre les dex vassax veoir, 
Car saciés de tout son pooir 
Grieve li uns l'autre et enconbre. 
Li damoisiax qui ert en l'onbre 
Et les puceles font grant duel. 
« Lasse, fait cascune, mon wel 
Seroie jou orendroit morte. » 
A mervelle se desconforte 
Cele qu'Escanors amena ; 
Por le grant paour que ele a 
Caï a la terre pasmee, 
Et quant ele fu relevee 
Si conmença un duel a faire 
Conme de crier et de braire : 
« Lasse, fait el, maleüree, 
Se je en estrange contree 
Pert sifaitierement ensi 
Mon soulas, mon cuer, mon ami, 
Dont i ving jou en mal endroit. 
J'ai oï dire, et si est droit, 
Que de sorfait ne vint nus biens. 
Li tors est mon ami et miens ; 

Car il estoit en son païs 
Rices manans et poëstis, 
Et jou de tout bien aaisie. 
Si fui par sorfait envoie 
Toute seule a le cort le roi, 
Puis vint mes amis aprés moi 
Prendre moi, voiant maint baron, 
Por avoir raisnable ocoison 
De conbatre soi a Gavain. 
Il cuidoit estre bien certain, 
Se il Gavain vaintre peüst, 
Que en tout le siecle n'eüst 
Chevalier qui l'osast atendre. » 
Li dex celi n'est mie mendre, 
A la pucele o le cief bloi, 
Que moult avoit corox en soi, 
Que Gavains prist el cimentire : 
« Lasse, fait el, ne sai que dire, 
Se je en tel guise pert ci 
Le bon chevalier, le hardi, 
Qui m'a jetee de tel painne, 
Et qui a tel honor me mainne 
Ensanble o lui en sa contree. 
Lasse, dolante, et esgaree, 
Remandrai ci a grant martyre. » 
Et li damoisiax par grant ire 
Ront ses caviax et crie et brait : 
Onques si grant duel ne fu fait 
Par seul trois gens com il demainent. 
Et li doi chevalier se painent 
D'ex ocirre, c'est grant damage. 
Mais Gavains a grant avantage, 
Por l'escu qui au col li pent ; 
Et neporquant bien se deffent 
Escanors qui nel doute mie, 
Par sanblant, vaillant une alie. 
Gavains irïement li vint ; 
De la bone espee qu'il tint 
Desus le hiaume le feri, 
Si qu'il li trenca et fendi 
Tox les las, que les lui el pré 
Est le hiaume en tere volé ; 
Puis le refiert tout derecief. 
Cil se deffent a moult grant grief, 
Et neporquant tel coup li done 
Sor le hiaume, que tout l'estone, 
Si que li caus est descendus 
Si durement desor l'escu 
Qu'il l'i abati dusqu'au heut. 
Escanors qui forment se deut, 
Et qui mais ne s'a dont deffendre, 
Merci li crie et se veut rendre, 
Mais Gavains ne le veut recoivre, 
Qu'il crient qu'il nel veulle deçoivre, 
Por çou qu'il li ert mescaoit ; 
Et crient se de lui revenoit 
El desus, que ne l'oceïst, 
Por çou que sa mere li dist 
Que ja ne doutast se lui non. 
Ce l'en a mis en soupeçon, 
Et tant le het dedens son cuer 
K'il ne souferroit a nul fuer 
K'il li escapast vif ne sain. 
Lors le feri trestout de plain 
A descouvert par mi le vis. 
Par desus les ex en a pris 
Tout le nés et l'une des faces ; 
Del caup i parurent les traces ; 
Des qu'es espaules l'a fendu. 
A cel caup l'a mort abatu. 

Lors i vint le vaslet pognant, 
Et cele, grant joie menant, 
Que Gavains o lui amena. 
Et cele grant duel demena 
Qu'Escanors avoit amenee, 
Mais que Gavains l'a confortee, 
Ki por li corut erranment. 
Moult par li prie doucement 
Qu'ele l'oublit si se confort : 
« Bele, fait il, se je l'ai mort, 
Ne me doit estre en mal retrait ; 
Car ç'a esté par son sorfait, 
Ki vous esmut de sa contree 
Por porcacier ceste mesllee. 
Mais de çou soiiés toute certe 
Bien vous restoerai la perte, 
Se volés croire mon consel. 
De nule rien ne me mervel 
Se vous avés ire et pesance, 
Mais de ce soiiés a fiance 
Que je vous en menrai o moi 
A grant joie a la cort le roi, 
Si i arés a grant honor 
A vostre cois dru u segnor, 
Le quel que vous vaurés eslire. 
- Sire, dist el, n'i a que dire ; 
Fait ert vostre conmandement. 
Quant en vostre merci me rent, 
Faites ent tant a cief de tor 
Que prou i aie et vous honor. » 

Lors s'aparellent de l'errer. 
La damoisele fait monter 
Que Gavains o lui amena 
Sor un bon palefroi qu'ele a. 
Gavains monta sor son destrier, 
Et le vaslet, qui ert legier, 
Et qui moult volentiers le fist, 
Le damoisele Escanor prist 
De devant lui sor le roncin. 
A tant se mettent au cemin. 
Lors le mena le damoisel 
Herbegier au premier castel, 
U il orent ostel moult rice, 
Car li sire n'estoit pas nice, 
Qui d'ex grant joie demena 
Por le vaslet quis amena, 
Si rot grant joie de Gavain. 
Le chevalier n'ert pas vilain, 
Ki fist au matin atorner, 
Quant il vit qu'il durent monter, 
Un palefroi moult ricement, 
Tout en ert fres l'acesmement, 
Li lorains, li frains et la sele, 
Sel dona a la damoisele 
Que cil portoit sor le roncin. 
A tant se mettent au cemin. 

Or oirre moult Gavains plus bel, 
Qu'o lui porte le damoisel 
Son escu, son elme et sa lance. 
Gavains, qui de l'errer s'avance, 
Tant crut et hasta sa jornee 
Qu'il aproca de sa contree. 
Une gaudine aprés un bruel 
Trespassa, tant que de Carduel 
A set petites liues vint. 
Une aventure li avint 
Ileuc, que je ne doi pas taire : 
Car il oï crier et braire 
Une pucele a grant besoing, 
Et ert en la forest si loing 
K'a grant paine en oï le cri. 
« Vaslet, fait il, as tu oï 
Que j'ai oï ? » Et cil respont, 
Et les damoiseles si font, 
Qu'eles l'ont pieça entendu. 
Et Gavains a lors respondu : 

« Par foi, fait il, je ne lairoie, 
Por rien el monde que je voie, 
Que je n'aille a li por savoir 
Quele ocoison el puet avoir 
De plourer qui si se demente, 
Et je quit bien que ceste sente 
Me menra trestout droit a li. 
Vallet, et tu m'atendes ci, 
Entre toi et ces damoiseles, 
Tant que je sace ces noveles, 
Por quoi ele est en tel esmai. 
Et quant je le voir en sarai 
Je revenrai ici tout droit, 
Et saces que c'ert orendroit, 
S'autre ocoison ne me detient. 
Biax amis, et se ce avient 
Que je tele aventure truisse 
Que bien tost revenir ne puisse. 
Trestout ce grant cemin tenras, 
Droit a Carduel, et si diras 
A la roïne de par moi 
Que ces puceles li envoi. 
Et si li di de moie part 
Que por le moie amor les gart, 
Et bel les apiaut et honort 
Tant que je venrai a la cort. 
Et s'el te demande nouveles 
Ne de toi, ne des damoiseles, 
Qui ele sont, bien porras dire. 
- Volentiers, fait li vaslés, sire ; 
Ja de mot menti ne l'en ert. » 
Et Gavains des esperons fiert 
Le Gringalet cele part droit 
U la pucele oïe avoit. 

Quant il ot une piece alé, 
Et il ot un tertre avalé, 
Si a la pucele veüe. 
De la robe qu'ele ot vestue, 
Ki tant ert avenant et bele, 
De son lorain et de sa sele, 
Del palefroi qui si ert rice, 
Si com le conte le m'afice, 
Ki plus ert blanc que nule flor, 
De son frain et son ator, 
Ki trestout vauroit deviser 
Et bien i vauroit aviser, 
N'a si bon clerc dusqu'a Paris, 
Ja tant n'i metroit son avis, 
K'il en deïst por nule painne 
Tout le voir en une semainne, 
K'il n'i trespassast quoi que soit. 
Mesire Gavains tres bien voit 
Que nus hom ne li faisoit mal ; 
Il esperone le ceval, 
Si est venus tout droit a li : 
« Cil Dix, fait il, qui ne menti, 
Bele, vous doinst joie et honor. 
L'ocoison de vostre dolor, 
Por quoi vous faites dol si grant, 
Vous requier et pri et demant 
Ke me dites, s'il ne vous poise. » 
Cele qui ert france et cortoise 
Li respont : « Sire, volentiers. 
Sire, fait ele, uns chevaliers, 
Biax et prox et cortois et sage, 
Ki m'amena en cest boscage, 
M'amoit par amors et je lui. 
L'ocoison de mon grant anui 
Vous conterai : jewi matin, 
Quant nous alion ce cemin, 
Entre moi et mon ami cier, 
Si oïmes un duel moult fier 
K'une pucele demenot. 
Ensi le fist, ensi li plot, 
Que en cel cemin me laisça ; 
Le bai de Gascogne eslaisça, 
Por aler l'aventure querre. 
En ceste piece ci de terre 
Me rouva que je l'atendisse, 
Mais ains que de li departisse, 
Me bailla un sien esprevier, 
K'il amoit plus et tenoit cier 
Que rien en cest siecle vivant. 
Bien savoie qu'il l'amoit tant 
Com il pooit plus amer rien, 
Fors seul mon cors ; si me dist bien 
Que sor toute rien li gardasse. 
Et jou conme caitive et lasse 
De grant folie m'entremis : 
L'esprevier a disner enpris, 
Ki d'oisiax moult petit savoie. 
Endementiers que jel paisçoie 
D'un oiselet qu'il avoit pris, 
Li espreviers, qui ert assis 
Sor mon puig, si m'est escapés. 
Mes amis en sera dervés, 
Quant il venra ; si sui traïe, 
Par mescaance et par folie. 

Jel counois tant a orgellox, 
A felon et a estorçox, 
Que je dout que ja mais ne m'aint ; 
Et je n'ai ki l'oisel reclaint, 
S'uns autres ne s'en entremet. » 
Et Gavains li dist et pramet 
Que son esprevier li rendra, 
Ne de li ne se partira 
Desi qu'ele en soit resaisie. 
La damoisele l'en mercie, 
Qui de la pramesse a grant joie : 
« Sire, fait el, Dix vous en cie 
Ke l'esprevier puisciés reprendre ; 
Car se vous le me poés rendre, 
Dont m'arés vous toute garie, 
N'il n'ert ja mais jor de ma vie 
Que seul del dire ne vous aim. 
- Bailliés moi, fait il, le reclaim 
S'irai l'esprevier apeler. » 
Moult s'entremet du reclamer 
L'oisel, qui siet el caisne haut ; 
Mais nule cose ne li vaut, 
Car il ne fait sanblant ne ciere. 
Il vait avant et puis ariere, 
Mais tout içou ne li vaut rien, 
Et de çou li va auques bien 
Que l'esprevier pas ne s'eslongne, 
K'il est ataciés a la longne. 
Quant il voit que rien ne li monte, 
Moult vistement el caisne monte, 
Ne mais qu'il fu ains dearmés. 
Quant il fu u caisne montés, 

A tant es vous le chevalier ; 
Les armes vit, et le destrier, 
Si a demandé qui il sont. 
« Au mellor chevalier del mont, 
Fait la pucele, et au plus prox : 
Bien les en os aatir tox, 
Fors vous seul, que je n'i met pas. » 
Conté li a eneslespas 
Com il l'avoit ileuc trouvee, 
Seule, pensive et esplouree 
Por la perte de l'esprevier. 
Lors li respont le chevalier : 
« Pute, fait il, vous i mentés. 
N'est pas l'afaire issi alés ; 
Moult va autrement la besoigne. 
Je sai moult bien com cil s'eslongne, 
Qui sa barate veut couvrir. 
Cuidés me vous por fol tenir, 
Et mencoigne prover a voir ? 
Je puis a escient savoir, 
Car maintes fois l'ai esprové, 
Ke moult a tost fenme trouvé 
Qu'ele doit dire a son besoing. » 
Por mon conte que je n'aloing, 
Ne veul lor barate descrire. 
Assés m'en avés oï dire 
En autres lius, si m'en tairai. 
Mais li chevaliers sans delai 
Prist le palefroi par le frain, 
Et le ceval a l'autre main 
Que Gavains avoit amené. 
Puis est vers celi retorné, 
Et li dist qu'en sa conpaignie 
N'iert el ja mais jor de sa vie : 
Iluec le laira toute seule. 
Ja mais nel servira de boule ; 
Trop l'en a servi longement, 
N'onques mais si apertement 
Son barat ne seut ne ne vit. 
Et mesire Gavains li dit : 

« Sire, dist il, ne cuidiés mie 
Que jou por vostre vilenie 
Venisce ça ; n'onques n'avint ; 
Onques seulement ne me vint 
En corage ni en porpens. 
Ja n'arai tant perdu de sens 
Que jou tel outrage requiere. 
Or oiiés de çou ma proiiere : 
Ke en prengiés mon escondit, 
Et je juerai sans respit, 
Quant vous plaira, moult volentiers, 
Moi vintisme de chevaliers, 
Ke je vostre honte ne quis, 
Ne jou parole ne li dis, 
Se vous l'aviiés toute oïe, 
Dont el fust par vous enhaïe. » 
Et li chevaliers li a dit : 
« Ja n'en prendrai vostre escondit ; 
Moult pris poi vostre sairement. 
Je sai moult bien conment cil ment 
Que de tel barate s'essoigne. » 
A tant o les cevax s'eslongne, 
Si qu'il ne sorent qu'il devint ; 
Et mesire Gavains revint 
A la damoisele au cler vis 
Quant il ot l'esprevier repris, 
Si l'a doucement confortee : 
« Or ne soiiés mie effree, 
Ma damoisele, fait icil 
Qui d'autres homes valoit mil 
Por amor, honor et francise. 
çou saciés bien que sans faintise 
Avrés mon consel et m'aïe, 
Ne ja mais nul jor de ma vie 
Ne vous gerpira duqu'a tant 
Que ce soit par vostre conmant 
Por aventure qui m'aviegne. 
- Sire, fait el, Dix vous maintiegne 
Et gart d'autre mesaventure ; 
Car saciés de ceste aventure 
Ai je grant ire et grant dolor, 
ar por bien faire et por honor 
ous est issi mesavenu : 
Vous n'estiés a moi venu 
Fors por moi conforter de m'ire. 
- Bele, fait il, n'i a que dire ; 
Del desconforter n'i a rien. 
Une fois mal et autre bien 
Couvient a prodome avenir, 
Ne ja ne li doit souvenir, 
S'il puet autre fois honor faire, 
Que por çou s'en doie retraire. » 

Quant Gavains ot prises ses armes, 
Qui gisoient desox les carmes, 
D'iluec s'en part, plus ne sejorne, 
O la damoisele s'en torne. 
Ne set quel part ne en quel tere 
Aventure veut aler querre, 
Si ne set ne conment ne queles ; 
Mis volentiers les queïst teles, 
S'il onques faire le peüst, 
Que il l'aventure seüst 
U le chevalier est alé 
Ki son ceval en a mené. 
De ce est en moult grant porpens. 
Lors conmença uns si lais tens, 
De noif et de pluie et de gresle, 
Ki tout caoient pelle et mesle, 
Tounoille, foudre et espars, 
Ki caoient de toutes pars, 
Si qu'il ne set que faire puiscent, 
Ne de quel part plus pres il truiscent 
Castel ne borc ne herbegage ; 
Car seulement un ermitage 
N'a il en toute le forest. 
« Sire, dist ele, si vous plest, 
Je vi orains sor cest cemin, 
Par u je ving jeui matin, 
Pres de ci une crois couverte ; 
Et se nous poions sans perte 
Desi a le crois parvenir, 
Encor porrions bien garir 
A l'aïe del creator. 
- Bele, fait il, il n'i a tor 
Fors de l'aler delivrement. » 
A la crois vinrent erranment, 
Si s'i mucierent anbedui. 
Moult i soufrirent grant anui, 
Entre la pucele et Gavain ; 
Car toute nuit dusqu'au demain 
Dura cele tormente isi, 
Ne nus d'ex d'ileuques n'isi, 
N'il n'i mangierent ne ne burent ; 
A la nue terre se jurent, 
N'il n'i orent nule rien plus ; 
Je ne vous di rien du sorplus, 
S'il i orent autre delit, 
Mais itant vous di que lor lit 
Fu moult durs et mesaaisiés. 
L'orés, qui n'ert pas acoisiés, 
Lor fist grant mal et grant contraire ; 
Et Gavains, qui ne pot plus faire 
A la pucele de soulas, 
Le tint toute nuit en ses bras, 
Si que il jut devers l'oré, 
Et si tint son escu doré 
Detriés son dos por le tormente, 
Ki si le destraint et tormente. 
Et si a l'esprevier assis 
Que il avoit u caisne pris 
Amont sor le las de la crois, 
Si orent cavé un destois, 
K'il n'i orent autre cousin. 
En tel guise dusqu'au matin 
Soufrirent, et quant il fu jor, 
Par le plaisir au creator 
Si fist bel tans et cler et pur. 
Et li niés au bon roi Artur 
Fu forment iriés et pensis ; 
Moult par se tint a entrepris 
De la pucele qui fain a. 
C'est li tiers jors que ne menja, 
N'il n'en puet prendre nul conroi ; 
Mais la grant paour et l'effroi 
K'ele a eü du grant orage 
Li taut de mengier le corage, 
Se qu'ele a le fain oubliee. 
« Bele, fait il, que vous agree, 
Que vous plaist il que nous façons ? 
Ja consel ne secors n'arons 
Por demorer ci en cest bois. 
- Sire, fait ele, a vostre cois ; 
Je ferai tout vostre plaiscir. 
Mais je ne sai le quel coisir, 
Le sejorner u le mouvoir ; 
Car nous n'avons nul estovoir 
Par quoi nous puisçons sejorner, 
Et tel mal me fera l'esrer 
Que je ne sai le quel en prendre. 
- Pucele, fait il, a l'atendre, 
Voi jou nostre grant enconbrier. » 
A tant es vous un cevalier 
Qui le cemin venoit vers ex. 
Li chevaliers n'ert mie sex, 
Qui bien paroit pro et vassal, 
Ains faisoit mener un ceval 
A un escuier devant lui. 
Ensanble le virent andui, 
Entre Gavains et la pucele ; 
Et il wida tantost la sele 
Del palefroi, quant il les vit. 
A soi meïsme l'avoit dit 
K'il ont d'aïe grant mestier, 
Et si pense que d'ax aidier, 
Por çou qu'il sanlent bone gent, 
Seroit moult grant afaitement, 
Et c'on lor face aucun secors. 
Vers eus torna trestout le cors, 
A l'ançois que il onques puet ; 
Et mesire Gavains s'esmuet, 
Et la pucele, contre lui, 
Si le saluent anbedui. 

Cil bonement les resalue : 
« Biax sire, de vostre venue, 
Fait Gavains, nous ert grans mestiers. 
- Dites moi, fait li chevaliers, 
Si vous plaist, conment vous errés, 
Ki vous estes et dont venés, 
Et u avés anuit geü, 
Et s'avés mengié ne beü 
Puis qu'entrastes en la forest, 
Et si me dites, se vous plest, 
U vous aves enpris ceste oirre. » 
Et Gavains li respint en oirre, 
Si li a ensi raconté 
Com je vous ai ici conté ; 
Et cil qui bien fu ensegniés 
S'est de la mervelle segniés 
Que si lor est mesavenu. 
« Des que je sui a vous venu, 
Et vous m'avés conté vostre estre, 
De mix, fait il, vous en doit estre. 
Je vous aiderai se je puis, 
Mais un don vous demant et ruis, 
Ançois que vous aiiés men don, 
Que me dongniés un gueredon 
Au jor que je demanderai. » 
Et Gavains dist : « Jel vous donrai 
Volentiers a vostre plaiscir, 
Ne mais que jel puisce aramir. » 

Cil li a dit : « Ne cuidiés mie 
Que je face tel vilonie 
Que je don vous demant por rien 
Que ne puisciés aramir bien, 
Que ce seroit trop grant forfait. » 
Et Gavains dist : « Dont ert il fait, 
Quant vous issi le demandés. » 
Et cil dist : « Dont me conmandés 
Tout en travers vostre plaisir. 
Cel mien ceval poés saisir 
Aveuc vostre oex, car jel vous doig : 
Bien ai veü vostre besoing, 
Dont vous estes moult esmaiiés. 
Por çou me plaist que vous l'aiiés ; 
Et veul que ceste damoisele, 
Ki me sanle cortoise et bele, 
Ait por le besoig que je voi 
De moie part ce palefroi, 
Ensi com il est atornés. 
Il m'ert moult bien gueredonés 
A mon besoig, et en liu mis, 
Des que vous le m'avés promis ; 
Je ne vous en redout de rien. » 
Et Gavains dist : « Vous dites bien ; 
Je vous en rent cinc cens mercis. 
Ne devés pas estre escondis, 
Quant si bel don m'avés doné, 
K'il ne vous soit gueredoné ; 
Se j'en pooie en liu venir, 
Vous i porrés bien avenir. » 
Fait soi li chevaliers par tans : 
« Et je sai bien que a nul sens 
Ne remanra, se jel demant, 
Que je n'aie mon couvenant. 
Mais je requier, s'il ne dessiet, 
A la pucele qui la siet, 
Et vous, que j'en veul moult priier, 
Que me doigniés cel esprevier 
Que je voi sor cel las seoir, 
En atente de mix avoir : 
Moult me sanleroit le don grant. 
Savés por quoi jel vous demant ? 
Se je ja mais vous reveoie, 
Et l'esprevier o moi avoie, 
Par çou vous ramenberriiés 
K'un guerredon me deveriés : 
Por çou le vous ai demandé. » 
Et Gavains a lors conmandé 
A la pucele que li baut : 
« Sire, fait il, se Dix me saut, 
Se je peüsce autre conroi, 
Por le grant bien que en vous voi, 
Prendre de vous en nule guise, 
G'i eüsce grant paine mise ; 
Mais saciés bien que je ne puis. » 
Et Gavains dist : « Je ne vous ruis 
Nule riens plus que fait m'avés. » 
Et cil li dist : « Vous ne savés 
Qui je sui, ne ja ne sarés 
Desi a tant que vous arés 
Pooir de mon guerredon rendre. » 
Lors fist son escuier descendre, 
Conme sages et bien apris ; 
Et quant il ot d'ex congié pris, 
Si est montés sor son roncin. 
Ariere trestout le cemin 
A par mi la forest tenu, 
Ensi com il estoit venu. 

Gavains a pris le palefroi, 
U il avoit moult rice agroi, 
Conme de lorain et de sele, 
Si a montee la pucele, 
Et il est u ceval montés. 
Puis s'apensa des grans bontés 
Ke li chevaliers li a faites. 
Par maintes fois les a retraites 
Et porpensees en son cuer, 
Et si doute que en nul fuer, 
Ce l'en a fait moult esmaiier, 
Ne l'en puist a son gré paiier, 
Ensi conme li est avis. 
Et la damoisele au cler vis 
Est en grant joie et en grant hait 
Del secors que Dix li a fait ; 
Car moult estoient esmaiié, 
Mais or sont il bien avoiié, 
De bons cevax bien atorné. 
Lors s'en sont ensanle torné, 
Et oirrent une voie plaine, 
Si com aventure les maine. 
En tel guise com je vous di 
Oirrent dusqu'apres miedi, 
K'il n'ont ne mengié ne beü ; 
Lors ont un chevalier veü, 
Armé moult bien et moult a droit, 
Qui venoit vers ex trestout droit. 
Li chevaliers lor dist en haut : 
« Biax sire, fait il, Dix vous saut, 
Et vostre bele conpaignie. 
- Chevalier, Dix vous beneïe, 
Fait Gavains, et vous doinst honor. 
Ensi ai erré toute jor, 
Ne sai quel part, par aventure. » 
Et cil respondi a droiture, 
Ançois que il li laist plus dire : 
« Dites moi, fait il, biax dox sire, 
Vostre non, s'a plaisir vous vient ; 
S'il vous plaist, savoir me couvient 
Ki vous estes et dont venés : 
Vous me sanlés gens esgarés, 
Et qu'en cest bos avés geü. 
Moult i avés anuit eü, 
S'il est issi, mauvais ostel : 
N'i eüstes ne pain ne sel 
Vin ne poisçon ne autre rien 
(Je m'en sui aperceüs bien) 
Que vous peüst mestier avoir. 
Se vous eüsciés tout l'avoir 
C'onques eut le rice Soudain, 
N'eüsciés vous por tout un pain, 
Ne un tout seul hanap de vin. 
- Vous estes, fait Gavains, devin : 
Ensi nous est il avenu. » 
Et cil qui ert a ex venu 
Li dist : « Frans chevaliers, itex 
Ne fu pas ersoir mes ostex ; 
Ains me vant bien k'une pucele, 
La plus cortoise et la plus bele 
Qui soit desqu'au porce de Rome, 
Et si est fille a si haut home 
Tant qu'ele est dame du castel, 
Me fist ersoir tout le plus bel 
C'onques nul chevalier eüst : 
Car nule rien qui me pleüst 
Ne me fu desdit ne veé. 
- Moult fustes dont mix areé, 
Fait li Gavains, que je ne fui : 
Nous n'eümes ne ier ne wi, 
Entre moi et ceste pucele, 
Qui vausist pas une cenele, 
De rien que on peüst mengier. 
- Biax sire, fait le chevalier, 
Je vous pramet bien et otroi 
Que ains que vous partés de moi, 
Ja mar en serés esmaiiés, 
Serés vous moult bien avoiiés 
D'avoir ostel et bel et cointe. 
Je weul moult estre vostre acointe, 
Et en vostre conmandement ; 
Mais or oiiés premierement, 
Ançois que vous aiiés del mien, 
Conment je vinc primes a bien. 

Biax dox sire, il avint jadis, 
Bien a passé cinc ans u sis, 
Quant j'estoie encor jovencel, 
Aprentis d'armes et novel, 
Que je amai une pucele, 
La plus cortoise et la plus bele 
Qui soit desi a Carlion. 
Hardi me fist conme lion 
Amors qui en ses las me mist ; 
Cortois et enprenant me fist, 
Tant que je le requis d'amor. 
Pensis li mostrai ma clamor 
Au plus sagement que je poi. 
Ele prisa mes dis moult poi, 
Et se seut en moult grant despit ; 
Porquant si m'en quist un respit, 
Et dist que s'en porpenseroit, 
Et quant elle me reverroit 
Si m'en respondroit son plaisir. 
Je ne voil pas longes soufrir, 
Ains le revinc veoir par tens, 
Et si li priai del porpens 
Et del respons qu'ele dut faire, 
Conme cortoise et debonaire, 
Me respondist sa volenté. 
Quant je me fui moult dementé, 
Et ma mesestance contee, 
Ele ne fu pas esgaree 
De respondre raisnablement, 
Et me prouva moult vistement 
A buens et a verais ses dis. 
Ainc ne furent par moi desdis, 
Car je vi bien que c'ert raison, 
N'el ne querroit fors ocoison 
Par quoi je m'en fuisce tornés. 
“ Amis, dist el, se vous m'amés, 
Et vostre parole est certaine, 
Que por moi soiiés en tel paine 
Com vous m'avés dit et conté, 
Dont sai je bien de verité 
Ke vous ne querrés par ma honte. 
Il n'a fil a si rice conte 
En Gales ni en Engletere 
Ki m'osast proiier ne requerre 
Que je l'amasse en tel maniere, 
Que je feïsse sa proiiere, 
Ne qu'il eüst por nul porcas, 
De moi ne joie ne soulas, 
Neïs seulement d'un baisier, 
Devant la qu'il fust chevalier. 
Et se vous el me querriés 
Dont sai je bien que vauriiés 
Veoir ma honte apertement ; 
Mais je vous di seürement 
Que se vous estes chevalier 
Et je vous oi d'armes prissier, 
Si que le pule bien en die, 
Ke je devenrai vostre amie. 
Ja mar en douterés de rien ; 
Aseürés en serés bien 
Ançois que vous partés de moi : 
Par cest anelet de mon doi, 
A ceste esmeraudete fine, 
Vous fas de m'amor la saisine, 
En tel guise com je devis. 
Et si vous di, biax dox amis, 
Que je vous fas tel convenant 
Ke vous ne me querrés avant, 
Car saciés que par le sorplus 
Perderiés le mains et le plus. ” 

Moult fui liés quant je tant en oi ; 
De li pris çou que prendre en poi, 
Car l'anel del doi li saca : 
Par l'anel l'amor atacai, 
Et par le don qu'ele me fist. 
Et la damoisele me dist, 
Moult doucement, au departir, 
Ke se je voloie joïr 
De li, ne de sa druerie, 
Que d'orguel et de vilonnie 
Me gardaisce, et de tout sorfait ; 
Et je li dis que c'ert bien fait 
Quant ele l'avoit conmandé. 
Et quant j'euc congié demandé 
Si m'en alai en mon païs. 
Par mon pere et par mes amis 
Euc armes dedens la quinsainne ; 
Et saciés que je mis grant paine 
A porcacier pris et honor. 
Tant fis que la gent de l'onor, 
Et li jone et li cenu, 
Distrent qu'il n'avoient veü 
Onques mais a un chevalier 
En tant de terme porcacier 
Si grant pris com j'avoie fait. 
Je ne vous puis pas cascun fait 
Ne cascune ouvre raconter, 
Mais bien vous os dire et conter 
Que j'en soufri maint grant ahan. 
Et quant ce vint au cief de l'an, 
S revinc a ma damoisele, 
S li ramenbrai la querele 
E le couvent qu'ele me fist ; 
Et la damoisele me dist 
Que j'avoie trop entrepris : 
N'estoie pas de si grant pris, 
De tel los, ne de tel bonté, 
Que je deüsce estre monté 
D'avoir la si tres tost conquise. 
Et se je euc grant paine mise, 
Le premier an, a querre pris, 
Saciés de voir que je i mis 
En l'autre aprés tes quatre tans ; 
Et quant vint au cief de deus ans, 
Si revinc a m'amie arriere, 
Si li ramanbrai ma proiiere, 
Et le convent qu'ele me fist. 
Et la damoisele me dist 
Que je querroie grant sorfait : 
N'avoie pas d'armes tant fait 
K'encor le deüsce requerre. 
Le tierc an alai men pris querre, 
Si que tout mon pooir i mis ; 
N'onques n'oï de nul païs 
Parler, ne de nule contree 
U il eüst nule asanlee 
De guere ne de tornoiier 
Que je n'i fusce le premier, 
Por çou que g'i peüsce ataindre ; 
N'onques encor ne me soi faindre 
D'estre cortois et honerable. 
Que vous feroie longe fable ? 
Tant fui dedens cel an prisiés 
Si cortois, et si envoisiés, 
Si biax, et si prox, et si gens, 
Et tant amés de toutes gens 
Par tout u j'ere couneü, 
Encore est il moult bien seü, 
Car la parole en ert trop grant, 
Si fas que vilain qui m'en vant, 
Mais por le voir que je vous cont 
De cief en cief le vous racont, 
Si com l'aventure m'avint. 
Et quant au cief de trois ans vint, 
Si revinc arriere a m'amie ; 
Dis li que de sa druerie 
M'avoit saisi par un anel, 
Si n'estoit pas seant ne bel 
Que plus le me contretenist. 
Et la damoisele me dist 
Que je disoie bien raison : 
N'i avoit que une acoison 
Que bien ne la deüsce avoir. 
A escient pooit savoir, 
Tant l'en avoit le monde dit, 
N'i avoit mais nul contredit 
Que d'armes si grant pris n'eüsce 
Que par droit avoir le deüsce ; 
Mais encor i ot une essoine. 
Puis me dist : “ Ce vous en eslogne ; 
Une cose vous nuist vers moi : 
La trecerie que je voi 
Par tout le monde conmunal ; 
Car tant sont trestout desloial 
Que cascuns qui a cief en trait, 
Et de s'amie ses bons fait, 
Je n'en voi nesun trestout sous 
Que des que il en est saoul 
Que tantost autre ne requiere. ” 
Puis me dist qu'en itel maniere 
Ne me voloit el pas amer : 
En travers me voloit clamer 
A estre siens s'ele estoit moie ; 
Ja de li saisine n'aroie 
Desi qu'ele en fust bien seüre. 
Et je respondi a droiture 
Ja mar en douteroit de rien : 
Je l'en aseüroie bien 
Par sairement u par fiance. 
El dist que par tel seürtance 
Ne seroit el ja aseür ; 
Le neveu au bon roi Artu, 
Gavain le prou et l'enseignié, 
Ki tant est amé et prisié, 
Voloit qu'en plege li livrasse. 
Oiiés com el fu fole et lasse 
Et dolante et maleüree ; 
Car par trestoute la contree 
Ert seü qu'il estoit ocis. 
Et je demaintenant li dis, 
Qui dire pas ne li voloie 
Sa mort, que pas nel counissoie, 
Si ne sai s'il me plegeroit 
Quant de rien ne me counisoit. 

Quant Gavains oï ces noveles, 
Du vallet et des damoiseles 
Li resouvint donques a primes. 
“ Non fac jou, dist el, jou meïsmes, 
Ki en plege le vous demant ; 
Quoi que je face a en avant, 
Nel conois or fors d oïr dire. 
Mais a tout le mont l'oï eslire 
Que c'est tot li mix enteciés, 
Li plus loiax, li plus prisiés, 
Li plus prox et li plus raisnable 
Qui soit de la Reonde Table. 

Quant il est tant loiax et prox, 
Et je l'oi aficer a tox 
Que nus ne l'ose contredire, 
Nis cil qui de lui ont envire 
Ne s'osent de rien entremetre, 
Bien m'os donc en son plege metre. 
Se vous issi le me livrés, 
Car se vos ne l'en delivrés 
Bien sai qu'il s'en deliverra 
Et vostre cors me liverra, 
S'il vous ataint, volliés u non, 
Car il est de si grant renon, 
Si cortois et si bien apris. 
Se vous avés vers moi mespris, 
Ne entrepris de nule riens, 
Tant est loiax que je sai bien, 
Se par vous en plege l'avoie, 
Et je me meïsce a la voie 
D'aler l'en a la cort semondre, 
K'il m'en venroit çaiens repondre, 
Et comme pleges contenir ; 
Et se il vous pooit tenir 
Par force tant vous destraindroit 
K'amender le vous covendroit. 

En sa loiauté tant me fi, 
Que jel recevrai bien de ci, 
Je nel quier ja aler avant. ” 
Et je li dis : “ Jel vous creant, ” 
Qui bien savoie qu'il ert mort. 
Ensi fumes a un acort, 
Entre moi et ma damoisele. 
Or fu ma parole plus bele 
Quant ele m'ot tel couvenant. 
Ke vous iroie jou contant ? 
Ersoir premere fois m'avint 
Que ma besoigne a droit point vint, 
Et que je jui ensanble o li. » 

Et Gavains lors li respondi : 
« Dites moi dont u vous alés : 
Savoir weul, quant vous tant valés, 
Et vous avés si bele amie, 
Por quoi l'avés si tost guerpie. » 

Cil li dist : « Jel vous dirai bien. 
Veoir vois la plus bele rien 
Qui soit de ci desi qu'a Tors : 
Priie l'ai lonc tans d'amors, 
Si me doit wi cest jor respondre. 
- Bien vous doit ore Dix confondre, 
Fait Gavains, et si di que fox, 
Car laidement avés or sax 
A la pucele son servise. 
Vous l'avés nouvelment conquisse, 
Et si l'avés trois ans proiie, 
Et s'est la premiere foie 
K'ox en avés eü vos buens, 
Si devés estre trestox suens 
Par le counvent que li feïstes, 
Si qu'a vostre dit li meïstes 
En plege le Bon Chevalier ; 
Or alés un'autre proiier. 
Ci ne voi je mot de raison, 
Car vous n'avés nule ocoison 
Par quoi enhaïr le doiiés : 
Por Diu vous pri que vous soiiés 
Vers la damoisele loiax. 
Cil qui sont treceor et fax 
Vers celes qui ne lor meffont 
Fuscent or tout segnié el front, 
Pleüst a Diu le tout poisçant ; 
Car il en a par le mont tant 
Qu'i font as loiax grant contraire. » 
Et cil dist : « Qu'avés vous a faire 
De moi ne de ma damoisele ? 
Cele est tant avenans et bele, 
Si cointe, et si noble, et si sage, 
Et si est de si haut parage, 
Qui me doit faire mon respons, 
Ke trestout les plus haus barons 
Qui soient desi a la mer 
Metroient paine a li amer. 

Li autre m'a tant travellié, 
Tant en ai pensé et vellié, 
Si m'a rendu mon gueredon, 
Et el m'a de s'amor fait don ; 
Je l'ai moult tres bien deservie, 
Car tant l'ai amé et servie, 
Et tant ai a çou entendu, 
Qu'el ne m'aroit oan rendu 
De mon service la moitié. 
Et quant je ai tant esploitié 
Ke jou qui ai en painne esté 
En ai sor li la poesté 
De faire li corox avoir, 
Li veul issi faire savoir 
L'anui que j'ai por li soufert : 
Tel merite a qui issi sert. » 
Gavains li dist : « Gentil franc honme, 
Por tox les sains c'on prie a Rome, 
N'entreprendre ja vers li tant, 
Ains li tenés son convenant, 
Si ferés bien et que cortois. 
Il n'a sou ciel si rice rois, 
Se il avoit vers li tant fait, 
Que ce ne fust trop grant forfait, 
Se il le deguerpissoit si. » 
Et li chevaliers respondi : 
« De nient vous oi entremetre. 
Je ne vos en veul rien prometre 
Que moult bien tenir ne vous velle. 
Il me plaist moult qu'ele s'en duelle, 
Quant ele m'a tel anui fait ; 
Et ce est la some del plait, 
Je n'en feroie rien por vous. » 
Et Gavains dist : « Ce est l'estrox. 
J'amai tant monsegnor Gavain 
Ke je feroie que vilain 
Se je soufroie qu'il eüst 
Reproce la u mes cors fust, 
Ne se il a mort u a vie 
Estoit retés de vilenie. 

Quant vous por raison ne por bien 
N'en volés faire nule rien, 
Ne por moi qui tant vous en pri, 
Une cose de voir vous di : 
Quant vous volés tant entreprendre, 
Il vous convient de moi deffendre. » 
Et cil respont : « Or sui jou pris. 
Moult m'avés de legier conquis, 
Ki quidiés que je rien en face 
Ne por vous ne por vo manace. » 

Que vous en diroie je plus ? 
Lors se traient un poi en sus ; 
Bien s'acesmerent les vassax, 
Et laiscent corre les cevax, 
Se se fierent par tel angousce 
Que l'une et l'autre lance frousce. 
Mais quant li uns ot l'autre outré, 
Il se sont si entrencontré, 
Car il vinrent si radement, 
Et se li livres ne me ment, 
Il se sont si entreferus 
Des cevax, des cors, des escus, 
Ke il et li ceval caïrent. 
Et li chevalier sus salirent. 
Tantost com Gavains sus sali, 
Radement et bien asali 
Le chevalier, l'espee traite ; 
Tele envaïe li a faite 
Ke cil en est tox esmaiiés ; 
Neporquant bien li a paiiés 
De tox ses caus les gueredons. 
Nes a pas receüs en dons, 
Ains li a bien gueredonés ; 
Car tes set vins l'en a donés 
Dont uns autres moult s'esmaiast, 
Ki en tel guise li paiast. 
Neporquant mesire Gavain 
L'outra d'armes au daerain, 
Si que cil ne se pot deffendre. 
Mais quant il vaut s'espee rendre, 
Mesire Gavains li dist lors 
Que ja s'espee ne son cors 
Ne recevra en tel maniere, 
K'il ne vaut onques sa proiiere 
Orains por nule painne oïr. 
Mais s'il a talent de joïr 
Ne de son cors ne de s'onor, 
Tenir li convenra l'amor 
K'a la damoisele a pramisse. 
Et se li dist qu'en itel guisse 
Conme lui et li convendroit, 
Quant en sa prison li rendroit, 
L'en feroit il la seürté. 
Et cil qui ert d'armes outré 
Li respont : « Volentiers, biau sire. 
- Dont vous couvient vostre non dire, 
Fait Gavains, que savoir le veul 
Por conter ceste ouvre a Carduel. » 
Et cil dist : « J'ai non Espinogre. 
En tout le roiame de Logre 
Ne quidoie je pas trouver 
Ki me peüst d'armes outrer ; 
Et si est de Wi men sornon. 
Or me dites le vostre non, 
Et de quel terre estes venu ; 
Car s'il m'est issi avenu 
Ke hom qui ne soit de grant pris 
M'ait a armes vencu ne pris, 
Por que m'amie dire l'oie, 
Ja mais a nul jor n'arai joie. 
Et s'il m'est issi encontré 
Ke miudre de moi m'ait outré, 
Mendre en ert mon corox et m'ire. 
- Je ne vous puis le mien non dire, 
Fait Gavains, que je l'ai perdu, 
Si ne sai qui le m'a tolu. 

Or le me couvient aler querre, 
Mais ne sai u ne en quel terre ; 
Si vous couvient o moi venir 
Et, se vous volés, contenir 
A mon plaiscir et a mon gré. » 
Et cil li respont : « Jel vous gré 
Que jou irai moult volentiers, 
Conme cil qui est vostre entiers, 
Et que par droit avés conquis. 
- Quant nous l'aron, fait Gavains, quis, 
Et nous dex arons tant ouvré 
Que nous aron mon non trouvé, 
Jel vous dirai eneslespas. 
Et saciés bien, n'en doutés pas, 
Jel vous met bien el couvenant, 
Que je vous ferai entretant, 
Se je puis, bele conpaignie. 
Onques en toute vostre vie 
Chevalier tant ne se pena, 
Plus bele ne la vous mena. » 

Li chevaliers sans contredit, 
Tout issi que Gavains ot dit, 
A la parole creantee ; 
Et Gavains reçut lors s'espee 
Par le couvent que il ont fait : 
K'il doit adrecier le meffait 
Si com li contes est contés. 
Lors sont sor lor cevax montés, 
Ki les ex erent estraiiers. 
Puis les mena li chevaliers 
Au castel dont il ert partis. 
Trestox et les fais et les dis 
A la damoisele conterent : 
En quel guise il s'entrencontrerent, 
Com cil sen conte li conta, 
Et com li estris tant monta 
K'en la forest se conbatirent ; 
Et coment il s'entrabatirent, 
Conme la concorde fu faite. 
En itel guise les afaite 
Gavains, qui fist, sans demorer, 
Ileuc au chevalier jurer 
Que ja mais en toute sa vie 
Par amor ne par drüerie 
N'amera fenme se li non. 
Lors veut cele savoir son non, 
Mais il li dist : « Ce ne puet estre, » 
Car il set ja tant de sen estre 
K'il nel puet a nule rien dire. 
Et cele li dist : « Biax dox sire, 
Vous qui n'avés pas vostre non, 
Bien sai que moult estes prodom, 
Et que forment vous doi amer. 
Bien sai, s'il m esteüst clamer 
A Gavain de cest chevalier 
Ke moult par fust men droit plenier, 
Quant onques parler n'en oï, 
N'onques mes amis ne joï 
De nule amor fors de la moie, 
Ne mais qu'il ert entrés en voie 
D'aler une autre porcacier. 
Or le m'a ci cest chevalier 
Por la soie amor ramené. 
Tant l'a a armes demené 
K'il m'a çaiens son cors rendu, 
Et si li a moult cier vendu 
Le fol pensé qu'il ot enpris. 
Moult par est Gavains de grant pris, 
S'en doit a Diu mercis et grés 
Ke tant est prissiés et amés. » 

La pucele prist a droiture, 
Ki grant joie a de l'aventure, 
Lor escus, et ses fist descendre ; 
Puis fist ses vallés moult entendre 
A ex honerer et servir. 
Grant painne mist a deservir 
La bonté que Gavains li fist, 
Ki en aventure se mist 
Por faire li son dru avoir. 
Le castel, l'ostel et l'avoir 
Li a tout mis en abandon, 
Si li prie par gueredon 
K'il en face conme del suen. 
Moult orent ostel bel et buen, 
Et moult furent la nuit a aise ; 
Car quanque cuident que lor plaise 
Fu fait, qu'onques n'i ot essoigne. 
Mais por mon conte que n'aloigne, 
Ne voil aconter tox lor mes 
De beles cars, de poisçons fres, 
Et de venisons et d'oisiax, 
Dont li services fu moult biax, 
Et d'autres mes a grant plenté, 
Ki ci ne seront pas conté, 
De vin de diverse maniere. 
Mais plus valut la bele ciere 
Que la damoisele lor fist, 
Ke le sien a bandon lor mist, 
Q'a lor volenté en preïscent, 
Ke quatorze mes ne feïscent. 

Que vous iroie jou contant ? 
La damoisele lor fist tant 
Com el pot plus joie et honor. 
Et l'endemain quant il fu jor 
Li doi chevalier se leverent ; 
Delivrement et bien s'armerent, 
Puis se sont a la voie mis. 
Et la damoisele au cler vis, 
Cele qui ert o eus venue, 
A o ex sa voie tenue ; 
Et lor oste a Diu conmanderent. 
Arriere en la forest entrerent 
Par u il vinrent cele part ; 
Et se fortune nes depart 
Ja mes nul jor ne finiront, 
Si com il dient, ains iront 
Amont et aval par la terre, 
U qu'il soit le Gringalet querre. 
Et quant il l'aront si bien quis 
K'il l'aront par armes conquis, 
S'iront querre les damoiseles, 
Celes qui discent les nouveles 
A Gavain qu'il estoit ocis. 
Si ont devisé et enquis 
Aprés queront cex qui a tort 
Se sont vanté que il l'ont mort ; 
Et quant il trovés les aront 
Par armes lor contrediront 
C'onques mort ne reçut par ex, 
Et si se conbatront as dex, 
Et puis au tierc, s'il est trouvés. 
Et quant il les ara prouvés 
Si dist que il Gavain querra, 
Et que moult bien le trovera, 
Car bien set qu'il est devenus. 
Quant au plain furent revenus, 
Devisant lor oirre et lor oeuvre, 
Es vous que del bois lor descuevre 
Un chevalier en une lande. 
Des le mer dusques en Islande 
N'en ert nus si bien atornés ; 
Rades, isniax et sejornés 
Ert li cevax u il seoit. 
Li chevaliers pas ne veoit 
Les dous chevaliers qui venoient. 
A mervelle li avenoient 
Toutes les armes qu'il portot. 
Cauces de fer caucies ot 
Plus blances que n'est nus argens, 
Et il ert biax et grans et gens, 
Et bien paroit delivre et prox ; 
Et saciés que il ot desox 
Son hauberc un porpoint vestu, 
Couvert d'un moult rice boufu. 

Son hauberc ert safré menu, 
Et si ert a plus cier tenu, 
De tox çax qui veü l'avoient, 
Que les cauces de fer n'estoient : 
Moult ert fort et legier et cler. 
Et si avoit cote a armer 
D'un paile de Constentinoble, 
Et sa çainture ert cointe et noble 
K'il ot desus sa cote çainte ; 
Car s'amie ne s'ert pas fainte, 
Ki envoie li avoit, 
A faire les oeuvres a droit, 
De caviax et d'or et de soie. 
Anuis seroit, se je voloie 
Tout deviser de cief en cief 
Seul de l'elme qu'il ot el cief 
Et del cercle et de la visiere. 
Sor le hiaume ot une baniere 
De ses armes moult bien taillie, 
Que s'amie li ot baillie 
Et donee par drüerie. 
Son ceval ert de Lonbardie, 
Fort et isnel et tost alant. 
Et saciés qu'il ot en talant, 
S'il puet ses anemis trouver, 
Que il vaura ja esprover 
Et veoir son rice corage. 
Lors li fist son rice bernage, 
Qui a bien le faisoit entendre, 
L'escu par les enarmes prendre ; 
Si mist la lance sox l'aisele, 
Et s'afica dedens la sele, 
Puis a son ceval porficié. 
Et saciés qu'il ot aficié 
Son col d'un cointe fremal d'or ; 
Et si avoit pendu un cor 
A son col dedens son escu. 
L'escu de geules couvert fu, 
A un lion ranpant d'ermine. 
En sa grosse lance fraisnine 
Avoit un gonfanon pendant ; 
Si a çaint le plus rice brant 
De tout le roiame de Logre. 
Entre Gavain et Espinogre, 
Moult bonement esgardé l'ont. 
Li chevaliers dont je vous cont 
Venoit grant joie demenant, 
Et un sonnet d'amors cantant 
K'avoit nouvelement apris. 
Lors a par les enarmes pris 
Son escu et sa lance ensanle ; 
En mi le camp, si com moi sanle, 
A tout jeté par mautalent. 
Et saciés qu'il ot en talent 
De conmencier un duel a faire, 
Come de crier et de braire, 
Et de ferir ses poins ensanle, 
Si qu'a tox qui l'esgardent sanle 
Qu'il ait grant talent d'estre mort, 
Sans ce qu'il eüst nul confort 
C'onme ne fenme li feïst. 
Son escu et sa lance prist, 
Si s'est estraint et porficié, 
Si a son ceval eslaiscié, 
Moult radement lance alongie. 
Si a sa cançon conmencie, 
Dont il avoit dous vers cantés. 
« Est cil chevaliers encantés, 
Fait Gavains, qui si se contient ? » 
Et cil la lance que il tient 
Et l'escu rejete a la terre. 
« A ! las, fait il, tant je vois querre 
Ceste aventure a grant mescief. » 
Ses dex conmence de requief 
Si fort que nul qui le veïst 
Ne fust que pitié n'en preïst. 

Quant i l'ot longement mené, 
A guise d'ome mal sené, 
Tout de recief reprist ses armes, 
L'escu saisi par les enarmes, 
Si ra son ceval porficié, 
Et le sonet qu'il ot laiscié 
Reconmença lués a canter. 
« Bien me puis, fait Gavains, vanter 
Ke j'ai veü mainte aventure, 
N'onques mais en ceste mesure 
Ne vi chevalier contenir. 
Je ne me porroie tenir 
Que je n'aille a lui pour enquerre 
Dont il vient et que il va querre. » 

Vers lui poignent par mi la lande. 
Mesire Gavains li demande, 
Mais qu'i l'ot salué ançois 
Conme debounaire et cortois, 
Que il li die, se lui plaist, 
Dont cele joie et ce duel naist 
K'i li voit ensanle mener. 
Car il se porroit bien pener 
De querre tant com terre dure 
Ains qu'il trovast tele aventure ; 
Et por çou li requiert et prie 
Que l'acoison del duel li die 
Et de la joie qu'il demaine. 
« Sire, fait il, por nule painne 
Qui ci me devroit acorer 
Ne poroie je demourer, 
N'o vous tant longement ci estre 
Que dit vous eüsce mon estre, 
Dont je vieg ne quel part je vois. 
Car a un gué dehors ce bois, 
Ki est plus de cinc lües loing, 
M'estuet ja estre a grant besoig. 
Mais itant de voir vous en di, 
Se jou n'i sui ains mïedi 
Que jou arai le tout perdu, 
Si vauroie estre mix feru 
De dous espix par mi le cors. » 
Et Gavains li respondi lors : 

« Sire, dist il, si vous plaissoit, 
Je sui ci qui o vous iroit 
Cele part u vous iriiés 
Tant que devisé m'ariiés 
Et vostre duel et vostre joie. 
Moult ai grant talent que je l'oie, 
Por savoir cele grant mervelle. » 
Et cil de dire s'aparelle, 
Tout en alant ; oiiés le conte, 
Si com li chevaliers le conte. 

« Sire, dist il, jadis avint 
Que ciés un grant rice home vint 
Un mien sires a cui jou ere. 
Moult nous i fist on bele ciere, 
Et moult eümes bel hostel, 
Je n'uc onques puis autretel, 
Ce saciés vous veraiement ; 
Et se je de rien vous en ment 
Si soie jou honis ancui, 
Si vous di je bien que je sui, 
Qui a vous m'en avou si fort, 
En grant aventure de mort. 

Moult fist li sire grant honor 
Et grant feste de mon segnor 
Et de cex qui vinrent o lui. 
Quant vint au mengier, assis fui, 
Ki du segnor estoie acointe, 
O sa fille, ki moult fu cointe 
Et cortoise et bien acesmee ; 
N'avoit si bele en la contree. 
J'ere adont chevalier nouvel ; 
Tant parlai seanmant et bel, 
Et tant fu ma proiiere bele 
Et plaissans a la damoisele, 
Ki de grant biauté ert garnie, 
Que me dona sa drüerie. 
Je le plevi et ele moi 
Que tox jors mais en bone foi, 
Sans barat de fause traïne, 
Durast nostre amors enterine, 
Si qu'el n'ameroit se moi non. 
Je li refis autretel don, 
Que je fors li nen ameroie. 
A escient jurer porroie 
K'encor dure l'amor ensi, 
C'onques nus de nous n'en isci, 
Ne ne fausa de couvenant. 
En tel sens dura l'amors tant 
K'a une fois nous mesavint : 
Je ne sai conment ce avint, 
Dont ce sortit ne dont ce mut, 
Ne mais sa mere s'aperçut 
Et qu'el sot bien qu'ele m'amot. 
A grant mervelle li desplot. 

Or l'a gardee si por moi 
Que ne peut puis prendre conroi 
Que je parlaisse ensanble a li ; 
Si a bien deus ans et demi 
Qu'ele est por moi issi gardee. 
Or l'a requisse et demandee 
Uns rices hom de cest païs ; 
Par le consel de ses amis 
Et par le porcas d'un sien frere, 
Li a creantee li pere, 
Si l'en doit mener wi cest jor. 
Et el en a si grant dolor 
A poi qu'ele n'est morte d'ire, 
Mais el ne l'ose contredire, 
Car son pere l'a conmandé ; 
Si m'a priveement mandé 
Qu'ele en ert wi cest jor menee. 
La joie que j'ai demenee, 
Que veïstes premierement, 
Je vous di bien seurement 
Ke ce est por çou que jou sai 
Ke jou ja endroit le verrai ; 
Et le duel que je fac aprés, 
Je le fac por çou que ja mes 
Ne le verrai, sin a tel ire 
Que jel ne porroie a rien dire, 
Si vaudroie mix estre mort. 
Et aprés si me reconfort, 
Por seul itant que je bien sai 
Que jou ja endroit le ferai 
Si tres bien par devant ses ex 
Que nus nel porroit faire mix. 
Car quant je verrai ja lor gent 
Je les ferrai si durement, 
Et tant serai prox et seür, 
Que nus fors le bon roi Artu, 
Que je n'i met pas et Gavain,... 
Si fas que fol et que vilain 
Qui m'en vant, mais itant vous di 
Que tant serai prox et hardi 
Que nul chevalier fors ces dex, 
Ki a tant fust asanblé sex, 
Nel feroit si bien por ses ix, 
Ke jou nel face encore mix. 

Si grant duel ai que cil l'en mainne, 
Que nus ne porroit la grant painne 
Ne le fais d'armes endurer, 
Tant conme je porrai durer, 
Que je souferrai por li ja. 
Si me plaist moult que le verra ; 
Car nus hom qui le devroit pendre 
Ne porroit, s'il n'amoit, enprendre 
Le fais d'armes que cil enprent 
Quant amors le tient et esprent. 

L'autre duel que je fac aprés, 
Se le fac grant je n'en puis mais, 
Car j'ai un moult grief fais enpris ; 
Que chevaliers prox et hardis 
A aveuc le chevalier vint. 
Ce me dist cil qui a moi vint 
Et qui l'uevre me reconta, 
Et se me dist qu'il les conta 
A l'oiscir, ains qu'il partist d'ex. 
Or sai de voir, quant je sui sex, 
Et j'ai enpris si grant outrage, 
Ke je porcas mon grant damage. 
Encor me dist çou li mesages, 
Ki moult estoit cortois et sages, 
Que il les vit moult bien armés. 
Or oiiés, se vous nel savés, 
Por qu'il sont armé si tres bien : 
C'on ne puet celer nule rien, 
Ains est auques l'uevre seüe 
Que la damoisele est ma drue, 
Et que je l'aim par drüerie ; 
Si doutent ma grant estoutie, 
Por çou qu'il sevent que je l'aim, 
Et por le droit que je i claim 
Se doutent, et ne gardent l'eure 
K'a un mal pas les core seure. 
Bien en peüscent estre en dute, 
Se j'eüsce une bone route : 
Car tantost com je le veïsse 
Isi grant calenge i meïsse 
Que bien parust qu'ele fust moie ; 
Et ja soit çou que je seul soie, 
Si vous di jou, conment qu'il ciee, 
Ke ele ert moult bien calengie. 
Si sai moult bien, quoi que jou die, 
Que jou n'en souferroie mie ; 
N'onques ne fu nul chevalier, 
Neïs Rollant et Olivier, 
Ki peüst soufrir tel estor, 
Que il n'en fust au cief del tor, 
Se mervelle n'est, mort u pris. 
Mais je l'ai en tel guise enpris 
Que c'est la fin, u j'en morrai 
U jou m'amie rescourrai. 

- Espinogre, fait lors Gavain, 
Moult est le chevalier vilain 
Et outragex, qui autre voit 
D'amor en si tres grant destroit, 
Si nel secort a grant besoing. 
- Sire, fait il, pas ne m'essoing, 
Se vous en volés entremetre, 
Que men pooir n'i wuelle metre ; 
Car je sui vostres par raison, 
N'il n'i puet avoir ocoison 
De quanque vous vaurés enprendre 
Ke bien n'en welle mon fais prendre. 
Ja n'en serai vers vous escis. » 
Lors li ont anbedui pramis 
K'a cel besoig li aideront ; 
Et li chevaliers lor respont : 

« Segnor, fait il, les vos mercis. 
Se mes outrages vous ai dis 
Que j'ai enpris par ma sotie, 
Conparer ne les devés mie ; 
Ne jou de çou ne vous requier, 
Se jou mon grant outrage quier 
Dont jou ne me puis departir, 
Ke vous pas i doiiés partir. 
Car ce seroit moult grans damage 
Se nus de vous par mon outrage, 
Que j'ai par ma folie enpris, 
Ert de ceste oeuvre mort ne pris. » 

Quant ç'oï monsegnor Gavain, 
Qui de grant francisse estoit plain, 
Lors l'en est moult grans pités prise ; 
Ke il set bien que par francise 
Les ensengne il et escuse, 
Et lor secours por çou refuse 
K'il crient qu'o lui lor en mescie. 
« Sire, font il, conment qu'il cie, 
Quant nous l'avons issi enpris, 
Nous en serons u mort u pris, 
U nous vous rendrons vostre amie. » 
Li chevaliers les en mercie, 
Qui a mervelle s'esjoï 
De la pramesse qu'il oï : 
« Segnor, fait il, Dix vous en oie 
Que rendre me pusciés ma joie, 
Dont j'ai esté lonc tans en paine. 
Cil qui d'onor faire se paine 
Dix li refait au cief del tor 
A son besoig joie et honor ; 
N'il n'ert ja tant desavoiiés 
Que il ne soit tost avoiés, 
Car Dix le secort et avoie. » 
Lors se sont tot mis a la voie 
Por aler en ceste besogne. 
« Sire, se ja Dix bien me dogne, 
Fait la damoisele a Gavain, 
Il m'est prise si tres grant fain 
Ke me verrés ja erragier 
Se je n'ai moult tost a mangier. 
Si vous di tot seürement 
Que se je n'ai delivrement 
Une piece de pain au mains, 
Que je mengerai ja mes mains, 
C'onques rien si grant fain nen ot. » 
A Gavain mervelles desplot 
Quant il oï ceste novele. 
Lors a dit a la damoisele : 

« Bele, fait il, por Diu merci ! 
Nous ne porrions trouver ci 
Riens el monde por nul avoir 
Qui nous peüst mestier avoir ; 
Et vous savés que par raison 
Ne puet avoir nule ocoison, 
K'il nous couvient andex aidier 
Orendroit a cel chevalier. 
Car nous li avon couvenant, 
Si ne seroit mie avenant, 
Quant convenancié li avon, 
K'a ce besoing li falison : 
Ki ensi fali li aroit, 
Des que le pule le saroit, 
La reproce en seroit toudis. 
Gardés que ne me soit de pis, 
Et que n'i aie deshonor, 
Por le francise et por l'onor 
Que vous avés en moi trové. 
Tox jors vous seroit reprové 
Ceste ouvre, s'il estoit seü 
Ke vous li eüsciés neü. 

Je vous pri qu'il ne vous desplaise, 
Et que soufrés vostre mesaise 
Tant que ceste euvre soit passee. 
- Je n'iere tant fole provee, 
Fait ele, que je par mon gré 
Ceste parole si vous gré, 
Et que je tox jors mix ne veulle 
Autrui anui, qui que s'en duelle, 
Et cui qu'il desplaisse de rien, 
Que je ne vauroie le mien. 
Ne cuidiés pas que je me faigne, 
Et que li fains ne me destragne 
Gregnor que je ne die encor. 
Ki me donroit cinc cens mars d'or 
Por soufrir dusque vers midi, 
Sor ma loiauté le vous di 
Ne porroie je soufrir mie ; 
Et ce sera grans vilenie, 
Quant je sui ci en vostre garde, 
Se g'i muir par vostre mesgarde. 

Sire, fait ele, je vous di 
Que j'ai autrefois esté ci, 
Si vi ci devant un castel, 
Un petit outre ce vaucel, 
Il n'i a pas liue et demie. 
Onques en toute vostre vie, 
De beles tors, de rices sales, 
En Engleterre ni en Gales, 
N'en veïstes seulement sis 
Qui si fuscent a droit assis. » 
Mais j'ai aillors m'entente mise 
Que a dire vous la devise 
Si com cele le devisa ; 
Car ele dist et reconta 
Moult tres bien quanques ele i vit, 
Et si li a conté et dit 
K'il siet dedens un plaisceïs, 
Et que li castiax est garnis 
De quanque il couvient a prodome. 
« Li asnes ciet par la sorsomme, 
Fait Gavains, ç'ai oï retraire ; 
Mais or voi qu'il le m'estuet fare, 
Et k'o vous aler m'en couvient, 
Quant issi a plaiscir vous vient. » 

Salemons dist en un sien livre 
Que cil n'est pas del tot delivre 
Ki conpaignie a fenme prent ; 
Que cil qu'ele tient et souprent, 
Puis qu'il est soupris de s'amor, 
Moult a de quoi faire clamor, 
S'il avoit seul itant de cuer 
Qu'il s'en osast plaindre a nus fuer ; 
Mais nus ne s'en ose clamer. 
Et cil qui plus couvient amer, 
Et qui plus est d'amor en paine, 
Et cil qui tox jors plus s'en painne 
De servir le a volenté, 
Et plus en est entalenté, 
Et plus lor fait bien et honor, 
Plus s'en repent au cief de tor. 

A autre ouvre li cuers me tire ; 
Revenir wel a ma matire, 
Car assés ai de fenmes dit, 
N'il n'i a mais nul contredit 
Qu'il en i ait se petit non 
Qui ne soient de tel renon. 

« Espinogres, fait Gavains lors, 
Or m'est bel ke avés deus cors. 
Cascuns de vous en a un buen : 
Sonés le vostre et il le suen 
Tant que on l'oie quatre mos, 
Et je vous suirrai les galos, 
Des que j'arai tant esploitié 
Ke la pucele ara mengié. 
Mais ains m'estuet tant porcacier 
Que la pucele ait a mengier 
Ke jou face nule autre rien. 
- Nous le veon, fait il, moult bien 
Que ne puet pas autrement estre. » 
Lors tornent un peu a senestre, 
Entre Gavain et la pucele, 
Si errerent une sentele 
Tant qu'il sont au castel venu, 
Ki n'ert pas clos de pel agu, 
Mais de haut mur et de fossé. 
Si ot un grant bos adossé, 
Et un plaiseïs tout entor, 
Ki clooit le baile et la tor, 
Si qu'il n'i ot fors une entree. 
La pucele est laiens entree, 
Ki bien counisçoit le païs ; 
Et cil qui n'en ert pas naïs, 
Ne nul honme n'i counissoit, 
Entra par la porte tout droit, 
Si ala vers le tor amont. 
Tout a ceval passa le pont, 
Sans ce que nul home veïst 
Ki de rien li contredeïst. 

La pucele remest defors, 
Et cil qui sans non estoit lors 
Entra tantost dedens la sale. 
Un doublier qui n'ert mie sale, 
Mais blanc que sor la glace nois, 
Vit estendu desor un dois. 
Une coupe ot desus d'or fin 
Toute plainne de moult bon vin. 
Flans, gastiax, gaufres et pastés, 
Poivre caut i vit et lardés 
Dedens une blance escuele ; 
Et si vit une damoisele 
Ki au disner estoit assise ; 
Et, se biauté puet sans francise 
Nule damoisele amender, 
Dont se puet ele bien vanter 
C'onques Nature ne pot faire 
Plus bele, s'el fust debonaire, 
Mais tant ert orgelloxe et cointe 
Que nus qui de lui fust acointe 
N'en peüst bien dire a nul fuer. 
On aime le cors quant u cuer 
A cortoisie et loiauté, 
Si vous di bien par verité 
K'en orguel a moult malvais oste : 
Biautés qui a orguel s'acoste 
Est en maint liu toute perdue. 
Et li chevaliers le salue 
Moult bonement, si li demande 
Que li doinse de sa viande. 

« Or entendés, fait il, pucele : 
La hors a une damoisele, 
Tout a ceval en cele cort ; 
Et se on tost ne le secort, 
Et on a mengier ne li porte, 
Ja mais n'istra de cele porte, 
Ains sera morte sans retor. 
Ele esta devant cele tor ; 
Ele vous prie par francise, 
Par guerredon et par servise, 
Que vous m'aidés a cest besong. 
- Sire, se je ja rien vous dong, 
Dont soie je, fait el, honie ; 
Ains me sanle grant estoutie, 
Si estes moult outrecuidié 
Quant vous seulement ce cuidiés 
Que je doie por vous rien faire. 
N'estes pas de si grant afaire 
Que seul penser le deüsciés. 
Malvais apel i eüsciés 
Se mes frere fuscent ci tox, 
Dont jou ai set hardis et prox ; 
Mais il sont en cele forest. 
- Pucele, fait il, si vous plest 
Ke je por un moult petit don 
Vous doie un bien grant gueredon, 
Il ert moult bien gueredonés, 
Se vous seulement me donés 
Un seul gastel et un pasté. 
- N'ert pas issi le mien gasté, 
Fait la pucele, par mon cief. 
- Ja n'en venrés issi a cief, 
Fait uns nains qui devant li sert. 
On dist que ses paroles pert 
Souventes fois qui cort a ciens. 
Ja n'esploiterés vers li riens, 
Je connois moult bien sa maniere, 
Par francise ne par proiiere ; 
Mais par orguel et par sorfait 
Erent tot vostre plaiscir fait. 

Dites moi, qui en cort hantés, 
N'est par orguel orguex dontés ? 
Metés orguel encontre orguel : 
Jel vous lo ensi et sel weul, 
Quant vous avés si grant besoig. 
La viande n'est mie loig, 
S'en poés a grant plenté prendre. 
- On doit moult douter a mesprendre, 
Et je crienbroie trop mesfaire ; 
Sel voloie si en pais faire, 
Fait cil sans non, se je peüsce, 
Que jou sen mal gré n'en eüsce. 
- Ce n'iert, fait soi li nains, ja mes. » 
Et il est lors alés plus prés, 
Si prist un pasté et un pain, 
Et un lardé a l'autre main, 
Dont l'escuele ert toute plainne. 
Et li nains par le frain l'en mainne 
A la pucele qui l'atent. 
Et il la viande li rent ; 
Si li prie de soi haster, 
Car n'ert loiscirs de sejorner : 
Grans mestiers ert qu'il se hastast, 
Et grans besoins que il alast 
A la rescouse au chevalier 
A cui il doit en oirre aidier, 
Si com li a en couvenant. 
Et cele li dist maintenant : 

« Sire, dist el, se Dix me voie, 
Je serai moult tost a la voie 
O vous, mais il m'estuet penser 
Ançois de ma vie tenser, 
Dont j'ai en grant espreuve esté. 
Cest mangier qui ert apresté 
M'a rendu a estrox la vie. 
Nel tenés pas a vilonie 
De mes grans besoins amentoivre : 
Il m'esteüst avoir a boire. 
Je sui de si grant soi souprise, 
Qui des jewi matin m'est prise, 
Que je ne le puis endurer ; 
Si ne porroie pas durer 
Longement, se je ne bevoie. 
Et j'ere moult tost a la voie 
O vous, des que j'ara beü. » 
Lors est cil san non esmeü, 
Que n'i estut autre proiiere, 
Si revient en la sale arriere. 
Puis vait au dois la coupe prendre ; 
Mais quant il i vaut la main tendre, 
Cele qui ert au dois asisse 
A ains de lui la coupe prise, 
Si li a moult fierement dit : 
« On i meïst ja contredit, 
Et u vin et en la viande, 
Si cil qui sont en cele lande 
Et en cel bois en lor deduit 
Fuscent ens en la sale tuit. 

Mais or m'avés sole trouvee, 
Si avés sor moi esprovee 
Vostre proece : grant honor 
Vous est a faire deshonor 
A une seule damoisele. » 
Et li nains par ire l'apele ; 
Si li dist : « Sire chevalier, 
Ja n'arés de li sans dangier 
Vaillant un seul quartié de pain. » 
Cil prist la coupe ens en sa main, 
Vuelle u ne welle, si l'en porte 
Celi qui l'atent a la porte. 
Et l'autre qui siet a la table 
Li dist : « N'estes pas bien raisnable, 
Sire vassal, ne bien apris, 
Qui ci avés sor mon pois pris 
Mon mengier. Se cil fust en vie 
Dont tout le monde avoit envie 
Por le bien qui en lui estoit, 
J'en eüsce encor moult haut droit. 
Ahi ! Mors, tant par es costoxe, 
Felenesse et contralioxe, 
Que ja n'espargneras prodome : 
N'a damoisele duqu'a Rome, 
Ne de la duques en Espaigne, 
Ki esgaree n'en remagne. 
Ahi ! ahi ! dist el, Gavain, 
Ne fust pas traite de ma main 
Ma coupe, se vous fuisciés vis, 
Ne mon mengier devant moi pris ; 

Je n'en eüsce nul regart. 
Or n'est il mais qui nos drois gart, 
Ne qui i mete contençon. » 
Cil qui n'ot soig de sa tençon 
A au nain la coupe livree ; 
Et cele qui s'ert delivree 
Et de la viande et del vin 
Se rest o lui mise au cemin. 
Il n'ont mie granment alé, 
Puis qu'il ont le pont avalé, 
K'il ont trouvé le chevalier 
Qui li ot doné le destrier 
A la crois, et le palefroi 
A tout le sele et tout l'agroi, 
Dont il avoit moult grant besong. 
Si tint l'esprevier sor son poing 
K'i li avoit ileuc donné ; 
Et si estoit si bien armé, 
Et si a droit, qu'en nule terre 
Plus acesmé n'esteüst querre. 
Il le salue, si li quiert, 
Com cil qui a besoig le quiert, 
C'or li rende le gueredon ; 
Et si li amentoit le don 
Dont li gueredons est deüs ; 
Et s'il n'est orendroit rendus, 
Et il veut tant ne quant atendre, 
Ja mais n'ara pooir de rendre. 
« Si vous dirai, fait il, por quoi : 
Ce castel est lassus tout quoi ; 
Il n'i a orendroit nului 
Qui faire vous peüst anui. 
Li chevaliers de laiens tuit 
Sont en cel bos en lor deduit : 
J'en sai tres gewi la novele. 
Et laiens a uene pucele, 
Dedens cel castel enfremee, 
Que j'ai plus de trois ans amee ; 
Si vous pri que le me dounois. 
- Par foi, fait il, ce est bien drois 
Que vous l'aiiés, se onques puis ; 
Et se je el castel le truis, 
Ja m'en trouverés tout loial. » 
Lors torne arriere le ceval, 
Si revint arriere en le sale. 
Et cele qui forment le male 
Par parole, et moult le maudit, 
Li a moult estoutement dit 
Que mal i soit il retornés. 
Et il est lors vers li alés, 
Si l'a par le destre bras prise ; 
Puis si l'a devant lui asise 
Sor son ceval, puis si s'en torne. 
En la sale plus ne sejorne. 
Et cele qui tenrement pleure 
Le maldist, et si prie et eure 
Que Dix mal entente li doigne ; 
Et quant ele voit qu'ele esloigne, 
Et qu'ele est ja hors de la porte, 
A mervelle se desconforte. 
Lors tort ses poins et brait et crie, 
Et dist en haut : « Aïe ! aïe ! 

Lasse, fait el, tant Dix me het. 
Ainmi lasse, que or nel set 
Mon frere le prox Codrovain ? 
Ahi ! ahi ! dist el, Gavain, 
Tant avons de vous grant damage : 
Ja ne fust pensé cest outrage, 
Cest grant orguel et cest sorfait 
Ke cis chevaliers m'a ci fait, 
Se vous fuisciés sain et delivre. » 
Et il toutes voies le livre 
Et tent a celui qui tant l'ainme ; 
Et ele tot adés reclainme, 
Et si afice çou et jure 
Que ja ceste grant desmesure 
Ne fust faite, se il vis fust. 
Uns siens frere, qui a un fust 
Estoit lors afustés por traire, 
Oï la damoisele braire : 
A grant paine l'a tresoïe. 
Et la pucele autre fois crie, 
Il ne set quoi, car trop est loing, 
Mais bien entent qu'el a besoing : 
C'ert Codrovain qui reclamoit. 
Et li chevaliers qui l'amoit, 
Qui or la tient en sa baillie, 
Li a dit : « Bele douce amie, 
Je sui Ragidel de l'Angarde, 
Et puis c'or estes en ma garde 
Moult en devés grant joie avoir. 
A escient poés savoir 
Que je sui ci li vostre amis. 
Ja m'avés vous tox jors pramis 
Que vous n'amiés rien fors moi. 
Se on vous croit par vostre foi, 
Que j'en ai de vostre main destre, 
Dont en doi jou aseür estre. » 
Quant la damoisele l'oï, 
A mervelle s'en esjoï. 

Dont a dit : « Sire chevalier, 
A qui je veai mon mengier, 
Je vous en doi gage en merci, 
Et de ceste oeuvre vous merci, 
Car moult m'avés a gré païe. 
C'estoie or forment esmaïe, 
Moult dolante et moult esgaree ; 
Car je quidoie estre livree 
A honme que je pas n'amasse. 
Ja mais a nul jor ne manjasse 
S'il me fust issi avenu. 
Bien soit cel chevalier venu 
Ki si m'a wi païe a gré. 
Jou afi volentiers et gré, 
Se lui plaist, que a vous me doigne, 
Et si li proi qu'il me pardoigne, 
Et que il pas ne prenge a pris 
çou que tant ai vers lui mespris. 
- Bele, fait il, jel vous pardoig. 
Mais tant i a que je vous doig 
A ce chevalier que vous tient, 
Ma damoisele, et si couvient 
Que de çou que je vous ai fait, 
Car je sai bien que j'ai mesfait, 
Que me pardonés le mal gré. 
- Sire, fait ele, jel vous gré. » 

Ses frere qui oïe l'ot, 
A l'ançois que il onques pot, 
Est venus au castel poignant. 
En la cort trova un sergant, 
Si li demande qui faisoit 
La noise que oïe avoit ; 
Et cil sans nule demoree 
Li a la verité contee : 
Onques ne l'en menti de riens. 
« Or n'est mie cis païs miens, 
Fait il, se il l'en mainne issi. » 
Eranment d'une estable issi 
Moult vistement un sien vallet, 
Si li tramist le Gringalet, 
Si li mist le frain et le sele. 
Puis monta en une torele, 
Qui ert desus le maistre porte ; 
Moult delivrement li aporte 
Son escu, s'espee et sa lance. 
Et il hors del baile se lance 
Des qu'il fut montés el destrier, 
K'il estoit icel chevalier 
Qui laisça Gavain o s'amie 
U bois par sa grant jalousie, 
Et qui lor cevax en mena. 
De l'esploitier tant se pena, 
Puis qu'il fu del castel isçus, 
K'il a les chevaliers veüs, 
Et les damoisseles ensanble ; 
Et se il ja nes desasanble, 
Et il ne depart cele route 
Et desconfist vistement toute, 
A çou qu'il est chevaliers buens 
Et li cris du païs est suens, 
Il ne se prisse un angevin. 
Cil sans non l'oï le cemin 
Venir poignant par mi un val, 
Et quant il counut le ceval 
Que li chevaliers cevaucoit, 
Onques isi grant joie n'ot. 
D'angousce rien ne li enquiert, 
Mais hardiement le requiert, 
Et cil lait corre contre lui, 
Si s'entrefierent anbedui. 

Li chevalier le fiert avant, 
El quartier de l'escu devant, 
Que sa lance en asteles vole, 
Com se ce fust une ventvole. 
Cil sans non l'a aprés feru, 
Desox le boucle de l'escu, 
Com chil qui ne l'espargne point, 
Que l'escu li a au bras goint, 
Et le bras au costé li serre ; 
Tout estendu le porte a terre. 
Puis a mis le main a l'espee ; 
La teste li eüst caupee, 
Quant la damoisele li prie 
Et requiert que pas ne l'ocie : 

« Sire, dist ele, ce m'est vis 
Que se vous l'aviiés ocis 
Ja mais nul jor joie n'aroie. » 
Et li chevaliers li otrie, 
Et dist qu'il fera tout son buen, 
Par si que il face le suen. 

« Sire, dist Codrovain le Rox, 
Tant a prouece et bien en vox, 
Francise et debounaireté, 
Que ne devés estre reté 
De rien nule que m'aiiés fait, 
Que ç'a esté par mon sorfait ; 
Et por çou otroi bien et gré 
A faire tout le vostre gré. 

- Sire, dist il, vostre merci. 
A ceste damoisele ci 
Vous pri c'ox pardounés vostre ire ; 
Et si vous veul encor plus dire, 
Dont je vous veul forment priier, 
Ke welliés que ce chevalier 
Ait par vostre otroi vostre suer, 
Car il l'ainme de tout sen cuer, 
Et je quit bien qu'ele aime lui ; 
Et si vous acordés andui 
Entre vous et la vostre amie, 
Sans rancune et sans vilonnie. 
Jel vous ofri des avant ier, 
Quant je montai por l'esprevier, 
Ke je sor sains vous juerroie 
Moult volentiers que je n'avoie 
A la pucele cose dite, 
Se j'ere renclus u ermite, 
Le plus saint et le plus prodome 
Ki soit de ci desi qu'a Rome, 
Dont je fusce reté de rien. 
- Je vous en croi, fait il, moult bien 
K'ains n'en fu mot par vous parlé. » 
Ensi com il fu porparlé 
Et la cose fu devisce, 
Fu la concorde creantee. 

Lors a repris le Gringalet 
Cil sans non, qu'i n'i eüst ret 
Ja mais sans nule contençon, 
Et se li fist del sien le don ; 
Si vous di je bien que li suens 
Estoit assés et biax et buens. 
Si frere, qui le noise oïrent, 
Tantost des esperons ferirent, 
Si passerent tertres et vaus : 
N'espargnent mie lor cevaus, 
K'il n'ont pas trouvés lens ne frains, 
Ains esperonent qui ains ains. 
Puis ont demandees noveles, 
Ançois qu'il otascent les seles, 
A un vaslet qu'il ont trouvé. 
Cil a qui il l'orent rouvé 
Lor dist ensi com il avinrent, 
Et il lors en la sale vinrent, 
Si ont lor armes demandees. 
Cil qui el furent conmandees 
Lor livra ; il se sont armé, 
Puis sont es bons cevax monté, 
Et sont isçu par grant desroi. 
Et jurent que se c'ert le roi 
Ki eüst enpris tel sorfait 
Si seroit il de lui tot fait 
En tel guise qu'il en morroit, 
Que rien garantir nel porroit. 
Ne targa gaires qu'il les voient ; 
Lors se porficent et desroient, 
Si ont les lances alongies, 
Et les enarmes enpongnies 
Des escus, por corre lor seure. 
Codrovains li Rous en is l'eure, 
Ki lors ert u ceval montés, 
Laist corre, sis a encontrés, 
Si lor a moult fierement dit 
S'un d'ex ert par ex desconfit, 
Ke ja mais un n'en ameroit. 
Et si jure que il feroit 
Por ex çou qu'onques ne fist nus : 
Car se cil en faisoient plus, 
Il se torneroit ja vers ceus 
Et se conbateroit por ex. 

« Segnor, dist il, or entendés. 
Je ai dous chevaliers trouvés, 
Prox et cortois et ensegniés, 
Et cil de ça est tant prissiés, 
Ki a a moi cangié ceval, 
Tant l'ai trouvé prou et loial 
Ke nus ne vous diroit por rien 
Seulement le moitié del bien 
Ke on porroit trouver en lui. » 
Mais ce est traval et anui 
De reconter vous tout le conte 
Si com Codrovain le reconte, 
Com il ert en caisne monté ; 
Si lor avoit dit et conté 
Com il i ot l'esprevier pris 
Et com il l'i avoit soupris. 
De cief en cief lor conte l'uevre ; 
Puis lor dist aprés et descuevre 
Com il a faite le concorde. 
Tant lor a dit qu'il les acorde, 
Et que l'uevre fut creantee 
Ensi com ele ert devisee. 

Lors l'ont proiié de remanoir, 
Et qu'il s'en voist a lor manoir 
Ensanble o ex, et s'en soit sire. 
Et il lor conmença a dire 
Moult bonement, qu'il ne pot estre ; 
Car il lasça or sor senestre 
Un chevalier dous liues loig 
Ki d'aïe a moult grant besoig. 

Lors li a l'uevre recontee, 
Ensi com cil li ot contee 
Ki aloit rescorre s'amie ; 
Et il jurent qu'il n'ira mie 
Se il ne vont ensanble o lui. 
Et il lor dist : « Segnor, je cui 
Que j'ai ici trop sejorné ; 
Mix me vendroit estre acoré, 
Quant je li ai couvenancié, 
K'il ne fust par moi avancié, 
Car j'en seroie en fin traïs. 
Si vous en renc grés et mercis 
De çou que vous m'avés offert, 
Et il vous sera bien soufert 
K'ox i venrés ensanble o moi. 
Et je vous pramet et otroi, 
S'o moi vous i plaist a venir, 
K'a vostre me poés tenir. » 

Il li pramettent qu'il iront, 
Et s'aficent que il feront 
Tout lor pooir de la rescoxe. 
Codrovains a la Teste Roxe 
Li dist : « Sire, ne vous poist mie, 
Je menrai ariere m'amie, 
Et se Ragidiax le m'otroie 
J'en menrai la soie et la moie, 
Car eles n'ont o nous que faire. 
Et ce pas ne li doit desplaire, 
Se je l'en main, car je vous di, 
Et loiaumant le vous afi, 
Que bien l'en ert tenu le don, 
Et tantost que nous revendron 
Je li rendrai sans contredit. » 
Puis lor a devisé et dit 
Qu'il n'a en la forest trestor, 
Sentele ne adreceor 
Qu'il ne sace, et qu'il les suirra 
Tantost com il armés sera ; 
Mais ains sera d'armes garnis, 
Car, s'il en estoit desgarnis 
La endroit en si grant afaire, 
U tel besoins ert de bien faire, 
Ja mais nul jor joie n'aroit 
De la honte qu'il en aroit. 

Cil s'en retorne et cil s'en vont, 
En tel guisse com je vous cont, 
De bien faire tout abrievé. 
De ce a moi pas n'estrivés 
C'or ne soit cil sans non a aise, 
Et k'a mervelle ne li plaise, 
K'il a porcacie tel gent 
Dont le porcas est bel et gent, 
Ki tant est bien aparellie 
Et de bien faire encoragie. 
Ensi sox les elmes enclins 
Trespassent sentes et cemins, 
Et erroient les grans galos, 
Tant qu'il ont trovés les esclos, 
Par mi une lande, des dex 
Qui cevaucoient devant ex ; 
Serreement oirrent aprés. 
Entre Espinogre et Cadrés, 
Qui erroient plus que le pas, 
Estoient ja venu au pas, 
U il atendent la venue 
Du chevalier et de sa drue. 

Saciés bien que Cadrés ot non, 
Bon chevalier et de grant non, 
Cil a qui cele ouvre apendoit. 
En itel maniere atendoit, 
Et Espinogres aveuc lui : 
N'estoient encore qu'il dui 
Quant il ont la route veüe. 
Et cil qui conduisoit sa drue 
Est li premiers entrés el pas. 
Cadrés lait corre en es les pas, 
Tant com cevax li pot randir, 
Si l'a feru par tel aïr 
En l'escu en la boucle amont 
K'il l'abati tout en un mont, 
Lui et le ceval tot ensanble. 
Et espinogres, ce me sanble, 
A si l'autre aprés feru 
Que du ceval l'a abatu 
Tot envers en une sentele 
Devant les piés a la pucele. 

Dont les escrie durement, 
Si retorne menuement, 
Et fiert et de lance et d'espee. 
Onques mais ne fu tex meslee 
Par seul dex chevaliers souferte 
Sans enconbrier d'ax ne sans perte. 
Moult soufrirent d'armes grans fais ; 
Et si vous di que onques mais 
A dex chevaliers çou n'avint 
K'il fuscent asanblé a vint 
D'un tel fais d'armes sostenir 
K'un mal pas a force tenir 
Que nus des vint passer n'i puet. 
Cadrés trop hardiement muet, 
Si a fait un trop rice encontre, 
Et fiert le premier qu'il encontre 
El pis entre les dous mameles, 
Ke sa lance vole en asteles. 
Cil kaï jus tout a un frois ; 
Et fiert un autre del retrois 
Si grant caup par mi le visiere 
K'il l'abat sor l'arçon derriere, 
De son ceval si qu'il caïst, 
S'uns escuiers ne le tenist. 
Ne fu pas jetés li tronçons, 
Ains a feru des esperons, 
Si fiert le tierc et puis le quart. 
Et Espinogres de sa part 
Ne li doit de bien faire rien. 
Cascuns d'ex le fait si tres bien 
Ke li autre s'en esbahiscent ; 
Neporquant si se ravertiscent, 
Si se tienent moult a honi 
De çou qu'il ont esté laidi 
Par dous chevaliers seulement. 
Car il quident seürement 
Ke il n'i ait un seul des vint, 
Nes le pior qui o ex vint, 
S'il trovast orains un de cex, 
Si fuscent cors a cors parex, 
K'il nel cuidast ocirre u prendre, 
Que ja ne se peüst deffendre. 
Por la vergongne qu'il en ont 
Du grant anui que cil lor font 
Ont tout ensanle un poindre pris, 
Si ont sor ex le pas porpris, 
Si que deguerpir lor couvint. 
A Espinogre lors souvint 
De çou que ses conpains li dist 
Ançois que de lui departist. 

Lors a pris son cor si le sone, 
Si que tox li bos en resone, 
Et cil qui sivent l'ont oï. 
Cil sans non moult s'en esjoï, 
K'il a au corner entendu 
Que il se sont bien deffendu, 
Et que tant se porront tenir 
K'il i porra a tans venir. 
Lors a feru des esperons, 
Si a dit a ses conpaignons : 

« Segnor, dist il, or en venés, 
Car a cel cor qu'oï avés, 
Sone uns de cex qui nous atendent, 
Ki a grant anui se deffendent. » 
Lors laiscent les cevax aler. 
Quant vint a un tertre avaler 
Si ont les chevaliers veüs : 
Espinogre ert au frain tenus, 
Si ert trestoute la meslee 
El val desor lui arestee. 

Cadrés a bien recouneü 
Celui sans non, qu'il a veü 
Qui li vient aidier sans faintise, 
La lance sox l'aisele mise ; 
Et li autre qui aprés vienent 
Les lances alongies tienent, 
Si ont les escus enbraciés, 
D'aidier les tox encoragiés. 

Quant il ont veü lor secors 
Ki en poi d'eure lor est sors, 
Moult par en ont grant joie eüe ; 
Por lor force qui ert creüe 
A cascuns jetee la main, 
Si prist un autre par le frain. 

Cil sans non hardïement muet, 
Tant com cevax rendre li puet, 
Si se fiert en la gregnor presse, 
Ke forment s'angousce et apresse 
De lor chevaliers retenir. 
S'en fiert si un en son venir, 
D'une lance qui moult ert forte, 
K'a tere du ceval le porte. 
Et li autre qui aprés vienent 
Les lances alongies tienent ; 
De tex i ot quin abatirent 
Les chevaliers qu'il en ferirent. 
Moult hardiement les requissent ; 
Par force a la voie les missent, 
Ferant ferant en lor venue, 
K'onques regne n'i ot tenue. 
Por un petit qu'il ne passerent 
Outre le pas ; les entasserent 
Par force et par armes tox vint, 
Si que d'ex tans d'onor avint, 
De ce qu'il sont avant venus, 
K'il ont dous des lor retenus. 
Prison les fissent fiancier ; 
Puis se painent d'ex avancier, 
Si se revont mesler a ex. 
Bien aidierent li huit as dex 
K'il troverent si enconbrés, 
Et si ont cex desbaretés. 
Et quant li fuiant au pas vinrent, 
A l'entree lor frains retinrent. 
Puis ont arriere regardé, 
Si ont veü et esgardé 
Ke cil que caçoient n'estoient 
Que seul dis, et si ne veoient, 
Si garderent et lonc et prés, 
Nul secors qui venist aprés. 
Moult se tienent a entrepris, 
Si ont lor hardement repris, 
Ses requierent hardïement ; 
Et se li livres ne me ment 
U je trovai le conte escrit, 
Onques nus chevaliers ne vit 
Si buen estor de tant de gent, 
Car se cil vinrent radement, 
Li dis qui preu et hardi erent 
Hardïement les encontrerent. 
La ot desus l'erbe nouvele 
Maint trox de lance et mainte astele, 
Et maint chevalier pris au frain. 
Cadrés qui n'ot pas le cuer vain, 
Ki grant piece s'estoit pris garde, 
Et voit s'amie qui l'esgarde, 
Point le ceval de grant aïr 
Et vait celui au frain saisir 
Ki le jor prendre le devoit. 
Et cil sans non, qui tot çou voit, 
Ki avoit brisie sa lance, 
Broce le ceval, si se lance 
Entre lui et les chevaliers. 
Lors esperonent les destriers 
Si conpaignon qui erent prés, 
Si se sont tout lancié aprés, 
Si ont les chevaliers forclos. 
Ne lor ont pas torné le dos 
Si conpaignon, qui bien veoient 
Que lor segnor forclos avoient 
Si anemi qui son frain tienent : 
Hardïement desqu'a lui vienent 
Por lui delivrer et secorre. 
Grant painne ont mis a lui rescorre, 
Mais il n'en peuent traire a cief ; 
Et Cadrés li ot ja du cief 
Le hiaume osté et esracié, 
Sil tint par le col enbracié, 
Com cil qui moult savoit de guere, 
Si se laisça glacier a tere. 

Quant Cadrés a terre le tint, 
Prison fiancier li couvint, 
Car del deffendre n'i ot point. 
Bien fu l'estors en icel point 
Com vous m'oés conter et dire, 
Car cil qui se dervoient d'ire 
De lor segnor qu'il voient pris 
L'ont moult hardïement enpris 
A faire por lui delivrer : 
Mix se veulent o lui livrer 
K'en prison l'en maint Cadrés si. 
Este vous que du bos issi 
Cadrovain le Rox, qui venoit 
Si durement com il pooit. 

Radement entra en l'estor, 
Si fiert un chevalier des lor 
Tel caup que lui et le destrier 
Fist a le tere trebucier. 
Oseement outre se lance, 
Si fiert del retrox de le lance 
Un des autres qu'il encontra 
Si qu'a peu qu'il ne l'effronta : 
A terre tox pasmés caï. 
Cadrovain le tierc renvaï, 
Si qu'il li a caupé le pong, 
Et qu'il vola el camp bien loig 
De l'espee que il tenoit. 
Cil qui veoient qu'il venoit 
Si outrajeusement vers ex 
Ne cuident pas que il soit sex, 
Ains cuident bien qu'aprés lui viegnent 
Si grans gens que ja les retiegnent, 
Et que nul escaper n'en puisse 
Por ce que on ei camp le truisce. 
Auques lor est li cuers faillis, 
Si quident estre mal baillis, 
Se cil en vienent el desus. 
De la desfense n'i ot plus : 
Lor segnor ont el camp laiscié, 
Si s'en va cascuns eslaiscié 
Tant com il puet del ceval traire. 
Et cil sans non, qui voloit faire 
La bonté qu'il avoit enprise, 
A la damoisele au frain prise, 
Ki gaires ne s'est deffendue, 
Si l'a lués a Cadrés rendue. 

Or a Cadrés joie trop grant ; 
Car s'amie qu'il aime tant, 
Et qui tant est bele et cortoise, 
A rescouse par sa prooise, 
Et du chevalier qu'il a pris, 
Ki avoit sor son pois enpris 
A mener la en sa contree. 
Moult a bone aïe trouvee, 
Ki si li a couvent tenu. 
Lors sont li set frere venu, 
Ki cacié orent longement 
Cex qui s'en vont vilainnement. 
Moult li ont tout priié et quis, 
Quant il orent son estre enquis, 
K'il sejornast ensanble o ex. 
Et il lor dist que par ex dex, 
Par son cors et par l'Espinogre, 
Par tout le roiame de Logre 
Sera tant l'aventure quise 
K'il ont devisee et enprise 
K'en aucun liu le troveront. 
Et quant il trovee l'aront, 
Si lor pramet que sans trestor 
Sera par ileuc son retor, 
Et qu'il en fin ne se movra 
Al revenir, si lor dira 
Son contenement et son estre ; 
Car il ne porroit por rien estre 
Que son estre lor fust conté 
Desi qu'il ait son non trové 
Et l'aventure que il quiert. 
Cascuns li prie et li requiert 
Ke il le laist aler o lui ; 
Et il s'afice que il dui, 
Il ne puet estre autrement fait, 
Ne le tiegnent mie a sorfait 
N'a orguel ni a vilonie, 
Il iront sans plus conpaignie. 
Puis lor a priié, ce me sanle, 
Ke il sejornent tot ensanle, 
Et k'al castel Codrovain soient 
Sejornant, tant qu'il le revoient, 
Et qu'il oient parler de lui ; 
Car moult grant joie et grant anui 
Set de voir que il li afiert, 
A l'aventure que il quiert, 
A soufrir ains que il revignent. 
Por çou lor prie qu'il se tignent 
Ensanble, tant qu'il le revoient ; 
Et il bonement li otroient 
K'en tel maniere l'atendront. 
Mais moult lor poise qu'il ne vont 
Ensanble o lui, s'il li pleüst ; 
Car se il nul besoig eüst, 
Moult li aidascent volentiers. 
A tant se part des chevaliers 
Gavains, et va querre son non 
Entre lui et son conpaignon. 

Entre Cadrés et Ragidel 
Ensanble alerent au castel, 
Et Codrovains les i mena, 
Ki d'ex grant joie demena, 
Et qui moult grant honor lor fist ; 
Et cascuns des freres i mist 
Son pooir qu'il n'i fali rien 
A faire lor honor et bien. 
Moult orent envoisié sejor ; 
Car onques ne passa nul jor 
Ke cascuns d'ex ne fust a cois 
D'aler en riviere u en bois. 
A lor plaiscir pooient faire, 
U corre as ciens u aler traire ; 
Car li sire ert moult poëstis, 
Et saciés bien que ses païs 
Estoit aaisiés de tox biens. 
Moult i avoit oisiax et ciens, 
Lïemiers, saietes et ars, 
Rivieres et forés et pars, 
Ki tot lor est abandoné. 
Et le don qui estoit doné 
A Ragidel, qu'il averoit 
S'amie quant il revenroit, 
Li fu tenu moult loiaument. 
Or me restuet dire conment 
Cil qui aloit por son non querre 
En aventure par la terre 
Puet traire a cief de son afaire. 
Je ne vous porroie retraire 
Com il ala ne com il vint, 
Ne mais que un jor li avint 
K'il erroit par mi un boscage, 
Et qu'il trova un ermitage, 
Et que de l'ermitage isçoit 
Uns chevaliers qui i avoit 
La messe a l'ermite escoutee. 
Si ot une cape afublee 
D'escarlate a penne d'ermine, 
Orlee d'une sebeline, 
(A cel tans n'i avoit pas mances.) 
Si ot cemisse et braies blances, 
A la guise galesce ouvrees ; 
S'ot une cauces decaupees 
Desus uns esperons dorés 
Ki moult estoient bien ouvrés. 
Et saciés que le chevalier 
Seoit sor un moult bon destrier, 
Tox desarmés, l'espee çainte ; 
Si ot une pucele atainte 
Ki moult ert avenans et bele, 
Si li contoit une nouvele 
Ki ert el païs avenue. 
Et cil bonement le salue 
Ki de son non mie n'avoit. 
« Sire, dist il, Dix vous avoit 
De çou que vous alés querrant. » 
Puis li a dit : « Je vous demant, 
S'il vous plaist, que vous me donés 
Un don, qu'ensanble o moi venés 
Entre vous et cel chevalier 
Wi mais deduire et herbegier, 
Et vous arés ostel si buen 
Com s'il estoit u vostre u suen, 
Car il ert a vostre devise. 
- Sire, fait il, je ai enprise 
Une aventure que je quier ; 
Por çou si vous pri et requier 
K'il ne vous poist se je n'i vois : 
Par castiax, par viles, par bois, 
Le querrai tant qu'ele ert trovee. 
- Chevalier, s'il ne vous agree, 
Fait il, a prendre mon ostel, 
Dont vous pri jou et requier d'el ; 
Et de çou que je vous veul dire 
Ne me devés vous escondire 
K'il n'i eüst grant mesproison. 
- Sans laideté et traïson, 
Fait il, quant vous tant me proiiés, 
Vous en ert li dons otroiiés. » 
Et cil respont : « Vostre merci. 
J'ai un castel moult prés de ci, 
Un petit outre ce vaucel, 
Si i est orendroit moult bel 
Mon disner prest et atorné ; 
Vous n'en serés pas destorné 
Le trait d'un arc de vostre voie, 
Et por çou que je vostres soie 
Vous pri que vous sans demorer 
I vegniés aveuc moi disner. » 
Et il li dist : « Jel vous otroi. » 
A tant s'en tornerent tout troi, 
Si sont dusqu'au castel venu. 
Ançois qu'il fuscent descendu, 
Estoient ja les tables mises, 
Et li sergant avoient prises 
Les touailes et les bacins. 
Les doubliers, li pains et li vins 
Fu tost aparelliés et mis. 
Puis si sont au disner assis, 
Des que l'iaue lor fu dounee, 
K'il n'i ot autre demoree ; 
Et saciés bien que li mengiers 
Fu biax et rices et pleniers, 
Et liement donés et pris. 
Quant il orent longement sis, 
Cil qui sire ert de le maison 
Mist ses dous ostes a raison : 

« Segnor, fait il, je vous veul dire 
La dolor et l'anui et l'ire 
K'avenue est novelement, 
Dont tout le mont ert en torment, 
Quant il sera par tout seü. 
J'ere l'autre soir esmeü 
Por aler en un mien afaire,... 
Se on peüst celer et taire 
Ce que je vous veul ci conter, 
Nus hom nel deüst reconter, 
Mais l'uevre est ja par tout seüe, 
K'el ne porroit estre teüe. 
Ce poise moi que on le set. 
Ahi ! Dix, tant fortune het 
Les dames et les damoiseles ! 
Quant eles saront ces noveles 
Ke vous m'orrés ja ci conter, 
Moult s'en porront desconforter. 
Car cil en cui Dix avoit mise 
Loiauté, prouece et francise, 
K'il avoit fait cortois et sage, 
Sans vilounie et sans outrage, 
Sans orguel et sans desmesure, 
(Il n'avoit de nul sorfait cure, 
Ains amoit honor et raison,) 
Est mors par mauvaise ocoison. 
Et quant je tant vous en ai dit, 
Savoir poés sans contredit 
Dont la mesaventure sort. 
Quant on le sara a la cort 
Moult en ara li rois grant ire. 
A ! las, qui li osera dire 
Del Bon Chevalier c'on a mort 
Et decaupé a si grant tort ? 
C'est son neveu dont je vous cont. 
- Ostes, por tox les sains du mont, 
Fait cil sans non, que savés vous ? 
- Jel sai bien, dist cil, a estrox. 
- Et vous coument ? - jel vous dirai, 
Ke ja de mot n'en mentirai. 

Je voloie aler l'autre soir 
En deduit por mes bos veoir. 
Quant je dui de la porte iscir, 
Si vi trois chevaliers venir, 
Moult bien armés sor lor destriers ; 
Vers moi vint armés li premiers, 
Tox seus par mi une quarriere, 
Et si laisça les dous arriere. 
Il me salua et je lui ; 
Aprés me dist : “ Sire, je cui 
Ke estes de cest ostel sire ; 
Por çou vous veul proiier et dire, 
Si serai vostre a tox jors mais, 
Ke vous me herbegiés wi mais. ” 
Et je li dis : “ Jel vous otroi. ” 
Lors s'en vint çaiens aveuc moi 
Li chevaliers, sel descendimes, 
Et jel desarmai jou meïsmes ; 
Puis fis en sauf ses armes metre, 
Et fis mes vallés entremetre 
De son ceval mettre a estable. 
Mais se je fusce bien raisnable, 
Bien ensegniés et bien cortois, 
J'eüsce demandé ançois 
Ki il ert et dont il venoit, 
Et kele aventure il querroit. 
Car puis que je herbegié l'oi, 
Et je le mal et l'anui soi 
Ke il ert alés porkacier, 
Je nel poi de çaiens cacier 
Ne jeter de ma maison fors. 
Lors vint çaiens a tout un cors 
Uns des chevaliers qui sivoit ; 
Li autres, qui aprés venoit, 
Portoit les menbres et le teste, 
Si en demenoit moult grant feste 
Et grant joie de l'aventure. 
Je li demandai a droiture 
Ki ert li mors que il portoit, 
Dont si grant joie demenoit, 
Et por coi l'avoient ocis. 
“ J'avoie, dist li uns, pramis 
La teste a une moie amie. 
- Et je, se Dix me beneïe, 
Dist l'autres, la moie le cors. ” 
Et je lor redemandai lors 
L'ocoison por quoi il l'avoient 
Ensi ocis com il disoient. 
Lors me conmença l'uns un conte, 
Dont jou ai duel et ire et honte 
De reconter le a nul home. 
- Ostes, por tox les sains de Rome, 
Fait cil sans non, dites le moi, 
Car je vous di en bone foi 
C'est l'aventure que je quier ; 
Por çou si vous pri et requier 
Ke vous m'en contés tout le voir. 
- Jel vous ferai moult bien savoir, 
Fait li ostes, n'en doutés ja, 
Si conme cil le me conta. 

Li doi des chevaliers prioient 
Dex damoiseles qu'il amoient, 
K'a grant mervelle estoient beles. 
Trois ans priierent les puceles, 
Si c'onques rien n'i esploitierent ; 
Un jor avint qu'i les prierent 
Moult bonement de tox lor cuers. 
Les damoiseles erent suers, 
Et li chevalier conpaignon. 
Li ainsnee dist que le don 
De s'amor avoit ja doné, 
Si n'ert pas le chevalier né 
Par quoi il fust ja retoloit ; 
Car tant ert biax et tant valoit 
Cil cui ele donoit s'amor 
Ke ja n'ameroit a nul jor 
Nul chevalier se celui non. 
Lors li demanda cil son non 
Ki se dervoit de duel et d'ire. 
“ Jel puis bien en toutes cors dire, 
K'il est tant et dit et només 
Que ne puet estre en cort celés ; 
Car çou est monsegnor Gavain, 
Cui li cortois et li vilain, 
Et cil qui sont par tout le mont, 
Loent sor tox ceus qui i sont. ” 
Li autres enquist maintenant 
A celi cui il amoit tant 
Le sien cuer et le sien pensé. 
“ Mon cuer en est bien porpense, 
Dist ele, ja n'en doutés rien. 
Je ne sai pas nomer le mien, 
Ki il est ne quant jel ferai ; 
Mais une cose de voir sai, 
Si l'avés vous tres bien oï, 
Ke ma suer a fait son ami 
De monsegnor Gavain sans faille, 
Si ne gart l'ore qu'ele i aille 
A la cort le roi por li querre, 
Por sa drüerie requerre, 
Et je irai ensanble o li. 
Une cose de voir vous di, 
Que se me suer ne li agree, 
Ensi com el s'i est dounee, 
Ke je meïsme m'i donrai 
En tel guise que j'amerai 
Un chevalier par son consel ; 
Et c'ert le Chevalier Vermel 
De qui je ferai mon ami. 
Et saciés bien que je vous di 
Del bon chevalier, del seür, 
Ki a la cort le roi Artur 
Vint antan estre chevalier, 
Ki les armes et le destrier 
Conquist par son cors seulement, 
Desarmés, par grant hardement, 
Et li rois Artus li dona 
Del chevalier qui en porta 
Sa coupe d'or de devant lui. ” 
Moult furent angousçox li dui 
Qui les puceles requerroient ; 
Puis lor discent que il estoient 
Mellor chevalier que cil n'erent. 
Et les damoiseles jurerent 
Que se lor dis n'estoit provés, 
Et qu'il se fuscent esprovés 
Cors a cors par lor dous escus, 
Si qu'il les eüscent vencus, 
Ke ja mais nul n'en ameroient ; 
Et se il issi nel faisoient 
Dedens un terme qui fust cort, 
Eles iroient a la cort. 

Et cil discent : “ Se nous vencons, 
Qui tant proïes vous avons, 
Dont n'arons nous vos drüeries ? 
En fin devenrons vos amies, 
Disent eles, quant ce sera, 
Mais ja se Dix plaist n'avenra, 
Car ce seroit trop grant damage. ” 
Par tel sorfait et par tel rage 
S'esmurent cil por Gavain querre ; 
Tant errerent par ceste terre, 

Un jor avint qu'il l'encontrerent. 
Seul et desarmé le troverent 
Cil qui querroient por ocire ; 
C'est damages qu'il l'estuet dire : 
Sa deffense rien ne valut. 
Par itel ocoison morut 
Li niés le roi, ce saciés bien. 
Onques n'oi si grant duel de rien, 
Ne ja mais ne quit qu'il me viegne 
Si grant dolor por riens qu'aviegne. 

Quant il fu issi avenu, 
Et cil furent çaiens venu 
Ki tout l'avoient depecié, 
Le destre bras, qu'il ot trencié, 
Lor demandai, sel me dounerent ; 
A tout le sorplus s'en alerent 
Par matinet en lor païs. 
Et saciés bien que il ert mis, 
Se je puis vivre longement, 
Si bien en or et en argent, 
Se li orfevres ne se faint, 
Onques nus bras a nul cors saint 
Ne fu mais si ricement mis. 
Je l'ai bien voué et promis, 
Et je m'en doi bien entremetre 
De faire le ricement mettre, 
Car li prodom fist moult d'onor 
As chevaliers de ci entor, 
Si devroit bien cascuns entendre 
Ki en porroit gueredon rendre. 
- Biax dox ostes, fait cis sans non, 
Por Diu et por sa raençon, 
Counoisciés vous bien Gavain ? 
- Je vous mosterrai ja sa main, 
Fait li ostes, se Dix me voie. » 
Maintenant por le main envoie, 
Ki en un coffre ert enfremee, 
D'un drap de soie envolepee. 
Et quant le bras fu hors isçu, 
Ki estoit envox d'un boufu, 
A mervelle l'ont esgardé ; 
Puis ont priié qu'il soit gardé 
A honor, tant qu'il soit seü 
Ki li cors ert dont li bras fu. 

Il lor respont qu'isi ert il : 
Ja rien de lui n'ert tenu vil, 
La u il soit, ne bras ne main ; 
Car bien set que c'est de Gavain, 
Si doit estre moult cier tenu. 
Et cil qui ert sans non venu 
Li dist : « Sire, se Dix me gart, 
Ja mar de çou arés regart : 
Je vi, n'a pas quart jor, Gavain 
Vers Carduel tout delivre et sain, 
Si aloit aventure querre. 
Or vous veul proiier et requerre, 
Par amor et par guerredon, 
Ke me creantés un seul don, 
Et je ne vous querrai sorfait. 
- Dont ert il, fait li ostes, fait, 
Par si que je faire le puisce. 
- Ensengniés me dont u je truisce 
Ces qui ensi se sont vanté 
K'ont monsegnor Gavain maté, 
Et que il par ex reçut mort. 
Et saciés bien que il ont tort, 
C'onques par aus mort ne reçut. 
Voirs est c'uns chevaliers morut, 
Que seul et desarmé troverent ; 
Et saciés bien qu il en ouvrerent 
Moult laidement quant il l'ocissent, 
Sans çou que nul mot ne li dissent, 
Ne qu'il n'avoit d'ex nul regart. 
N'a sous ciel home qui n'esgart, 
Ki en lui ot sens et raison, 
K'i l'ociscent en traïson : 
Fu ce prouece s'il l'ocissent ? 
Aprés se vanterent et dissent 
K'il avoient Gavain ocis. 
Je l'ai ja mainte fois enquis, 
N'onques encor ne peuc savoir 
Del chevalier, por nul avoir, 
Son non, ne de quel terre il fu, 
Fors qu'il portoit un tel escu 
Conme mesire Gavains porte. » 
A mervelle se reconforte 
Li ostes, qui ot tex noveles 
Ki moult li sont plaisans et beles. 
Puis dist : « Sire, se Dix me voie, 
Je vous metrai bien en le voie, 
Moult volentiers, quant vous vaurois, 
Et ce est bien raisons et drois 
Ke de çou vous doie avoiier. 
Je vous vaurai ja convoiier 
Tant que je vous avoierai ; 
Et por çou vous convoierai 
Ke jou vous mosterai la voie. » 
Maintenant del tout les avoie 
Et de lor nons et de lor terre, 
De quanques il vaurent enquerre. 

« Sire, dist il, veïstes vous 
Onques le Faé Orgellox ? 
Je ne sai mie bien son non, 
Mais je sai bien que son sornon 
Si est de la Roce Faee : 
Ensi est sa vile apelee. 
Li uns d'ex est ensi noumés, 
Et li autres est apelés 
Par tout Goumerés sans Mesure. 
- De cestui sornon n'ai jou cure, 
Fait cil sans non, qu'il n'est pas buens. 
- Et il est bien par raison suens, 
Fait li ostes, qu'il est assés 
Orgellox et desmesurés, 
Et si ai jou malement dit : 
Je meïsme i met contredit, 
Si est il bien dit et prouvés 
K'onques nus trop ne fu d'assés. 
Le tiers ne sai je pas qui fu, 
Ne mais qu'il ert o ex venu ; 
Ce li oï dire et retraire 
K'il n'i ala por nul mal faire, 
Fors por tenir ex conpaignie. 
- Ot la saisine de s'amie, 
Biax dox ostes, fait cil sans non, 
Nus d'ax dex par ceste ocoison ? 
- Nenil, dist il, ce me fu dit, 
K'eles i miscent contredit, 
Et si dissent a lor amis 
Ke il lor avoient pramis 
Le cors Gavain u mort u vif, 
Si ot entr'ex moult grant estrif, 
Car les damoiseles disoient 
Ke autre fois veü l'avoient, 
Et ce n'ert mie illeuc son cors. 
Et li chevalier dissent lors 
Ke si ert et sel prouveroient ; 
Car as marciés crier feroient, 
Par tox les castiax du païs, 
K'il avoient Gavain ocis, 
Et se nus osoit ce desdire 
K'il feroient crier et dire, 
K'il seroient prest du prouver. 
Si ne porent encor trouver 
Ki i meïst nul contredit. 
Et de ces dex qui ce ont dit 
N'i a il nul qui moult ne vaille, 
Si veulent prouver par bataille. 

Or est la cose alee tant, 
S'aucuns ne vient demain avant 
Ki pruisse que ce n'est pas voir, 
En fin lor convenra avoir 
Les puceles sans nul delai. 
Eles en sont en tel esmai, 
De ce que ne puent trouver 
Ke çou lor ost a faus prouver 
Ne par bataille contredire, 
K'a poi que ne sont mortes d'ire. 
Savés por quoi eles s'esmaient ? 
El doutent trop que cil nes aient 
En tel guisse com je vous cont. 
Si dïent bien que s'ocirront, 
S'il les ont par ceste raison, 
Car eles erent ocoison 
Ke Gavains fu par eles mort : 
Eles n'avroient ja confort. 

- Oste, dist il, ne vous anuit : 
Porron nous tant errer anuit 
Et demain dusqu'a mïedi ? 
Une cose de voir vous di, 
Si nel di je pas por vantance : 
Se Damedix tant nous avance 
Ke demain a tans i vegnon, 
Je ai talent que nous venjon 
Le grant forfait que il ont dit. 
Nous dui i metrons contredit 
A armes ; conment que il aille, 
Ne puet remaindre sans bataille. » 

Lors dist li ostes : « Ce me sanle, 
Vous ne trouverés pas ensanle 
Les chevaliers que vous querés. 
Se par armes les conquerés, 
Dont vous avés ceste ouvre enprise, 
Moult avrés grant honor conquise. 
Se ne faites trop grant demeure, 
Vous i venrés moult bien a eures. 
Et si vous dirai bien conment 
Goumerés sans Mesure atent. 
Il a son pavellon tendu, 
Si a longement atendu 
Por cest afaire en une lande ; 
Si enquiert ileuc et demande 
Savoir se nus vauroit desdire 
Ce qu'il a fait crier et dire : 
Ke par ex dex est Gavains mors. 
Tant est prox et hardis et fors 
K'il ne trouve qui l'en desdie, 
Si quide avoir demain s'amie. 

Li feés Orgellox atent 
A son castel tout ensement 
Por savoir se ja venroit nus 
Ki de ceste oeuvre feïst plus 
Et qui ossast vers lui enprendre 
U a prouver u a deffendre 
Ce qu'il dist, qu'il a mort Gavain. 
S'aucuns ne vient avant demain 
Ki par armes l'en contredie 
En fin ara la soie amie. » 
Lors se leverent del mengier. 
Puis monta cascuns u destrier, 
Et si se missent a la voie ; 
Et li ostes tant les convoie, 
Conme cortois et ensegniés, 
K'il lor a moult bien ensegniés 
Del païs trestox les assens, 
K'il n'i fauroient a nul sens 
A trover çou qu'il vont querant. 
Et quant il orent erré tant 
Ke li ostes retorner dut, 
Espinogres lors s'aperçut 
K'il avoient forment mespris, 
Si s'en tient moult a entrepris, 
Si le dist a son conpaignon, 
Ke il n'orent enquis son non. 

Lors l'ont moult bel a raison mis 
« Sire, nous soumes vos amis, 
Et ce est bien raisons et drois, 
Ke bien avés a ceste fois 
Deservi que nous le soion. 
Biax dox ostes, si vos prion 
Ke vostres nons nous soit nonmés. 
Prodoume estes et renomés, 
Si amon vostre acointement, 
Et saciés bien seürement, 
Ja mar en serés en doutance 
Ke nous en la vostre acointance 
Somes tous et sans contredit. 
- J'ai a non Tristrans qui ne rit ; 
Ja, fait il, celer ne le quier. 
Segnor, si vous pri et requier, 
Par amor et par gueredon, 
Ke vous me creantés un don ; 
Et je ne vous requerrai mie 
Ne outrage ne vilenie, 
Ja mar de çou paour arois. 
- Par foi, fait il, ce est bien drois 
Ke nous façons vostre plaissir ; 
Bien nous devés a vos tenir 
Tous jors mais des ore en avant. 
- Segnor, fait il, je vous demant, 
Par gueredon et par amor, 
Ke par ci soit vostre retor. 
Je nel sai, ne vous ne savés, 
De l'aventure que querés 
Ke vous en est a avenir ; 
Mais savoir weul au revenir 
Conment vous ert de cest afaire. 
Tout me conterés au repaire, 
Ki vous estes ne de quel terre, 
Et l'ocoison qui vous fait querre 
L'aventure que vous querés. 
Se par armes cex conquerés 
Que vous avés longement quis, 
Moult par arés grant pris conquis. » 

Bounement li ont otroiié. 
Quant assés les ot convoiié, 
Si revient li ostes arriere ; 
Et cil oirrent en tel maniere 
Conme li ostes lor ot dit. 
Tant errerent que li uns vit 
En un val une bele tor, 
Qui estoit a un vavasor ; 
Moult estoit rices li porpris, 
Et li sires moult poëstis 
Et moult prodom cui il estoit. 
A son contenement paroit 
K'il estoit de moult grant pooir. 
La se herbegierent le soir 
Andoi ciés le bon vavasor ; 
Si grant joie et si grant honor 
Li face Dix com il lor fist. 
Moult se jua, et moult lor dist 
De ses aventures la nuit, 
Et il a lui, si com je cuit, 
Reconterent assés des lor. 
Et l'endemain, quant il fu jor 
Et on ot armés les vassax, 
Si monterent sor lor cevax. 
Et quant il orent congié pris, 
Si se sont a la voie mis ; 
Puis oirent un cemin ferré. 
N'orent mie granment erré, 
K'il ert encore assés matin, 
K'il trouverent un forc cemin, 
Si com Tristrans conté lor ot ; 
Et li uns des cemins aloit, 
Si com Tristran dit lor avoit, 
La u Goumerés atendoit, 
Et li autres au castel vait 
U li Orgellox crier fait 
Ke il a mort Gavain sans faille, 
Si quide le jor sans bataille 
Estre de s'amie saissis. 
Lors ont entr'ex un ju partis, 
Et si le parti cil sans non 
Bonement a son compaignon ; 
« Sire, dist il, vous coisirés : 
L'un de ces dous cemins irés 
Por vostre besongne furnir, 
Et quant venra au revenir, 
Se Dix nous done si ouvrer 
Ke par armes puisçon prover 
K'il ont menti de cest afaire, 
Ciés Tristran ert nostre repaire. 
Et cil qui ançois i venra 
Son conpaignon i atendra, 
Tant qu'il oie parler de lui. 
- Quant je, fait Espinogres, sui 
A cois d'une de ces dous voies, 
Et faire l'estuet toutes voies, 
Si qu'il ne puet autrement estre, 
Je irai cesti a senestre, 
Ki me menra a Goumeret. 
- Et je en cest'autre me met, 
Fait cil sans non ; si vous conmant 
Au gloriox, le roi poisçant, 
Ki vous gart de honte et de mal. » 
Lors broce cascuns le ceval, 
Si oirrent moult grant aleüre. 
Et Espinogres a droiture 
N'ot pas demie liue alee, 
K'il a une forest trouvee. 
Puis oirre longement issi 
C'onques de la forest n'issi, 
Tant qu'il a trouvee la lande 
U Goumerés est qu'il demande, 
Si com la parole est contee 
(Por noient seroit recontee, 
Car ele est bien dite et oïe,) 
Si quide bien avoir s'amie 
Sans contredit que nus i mette. 
Ne quide que nus s'entremete 
De prendre contre lui desraisne 
Et quoi que il si se desraisne, 
Et il dist ses rices paroles, 
Si orgellousses et si foles, 
Com vous avés oï conter 
(Nes couvient mie reconter 
Car assés bien vous en souvient,) 
Estes vous qu'Espinogres vient. 

Cortoisement li dist en pais : 
« Dans chevaliers, ne dites mais 
Ke vous aiiés Gavain ocis : 
Vilainnement avés mespris 
De ce que le desistes onques. 
- Sire vassal, et por quoi donques, 
Fait Goumerés, quant je di voir, 
Ne l'os je bien faire savoir ? 
- Nenil, dist il, onques n'avint. 
Il s'en conbatroit a tes vint, 
L'un aprés l'autre, com vous estes, 
Si trenceroit a tox les testes. » 
Et Goumerés respondi lors ; 
« Par foi, fait il, j'en ai le cors, 
Mais il n'i a ne bras ne quisse, 
Et si sui tox pres que je pruisse 
Ke je l'ai et que li Faés 
En a les menbres aportés. » 

Espinogres lors respondi : 
« Apertement avés menti. 
Je sui pres que je l'en deffende, 
Et que mort u pris vous en rende 
Ains que g'isce de ceste lande. » 
Et Goumerés tantost demande 
Ses armes, et on li aporte 
Cauces de fer a maille forte, 
Plus blances qu'argens esmerés ; 
Puis fu li haubers aportés, 
Fors et legiers, clers et trellis, 
Et hiaume qui fu de Senlis ; 
Toute ert noire l'autre armeüre. 
Quant armés fu a sa droture, 
Il n'i a fait plus de demoure ; 
Son ceval ert plus noir que moure, 
Et quant il se fu bien armés, 
Sor le bon ceval est montés, 
Tox pres de prouver erranment 
çou dont li autres le desment. 
N'avoit entr'ex tertre ne vaus ; 
Il laiscent corre les cevax 
Tant com cascuns li pot aler, 
Si se ferirent au joster 
Si grans caus par mi les escus 
K'estroés les ont et fendus : 
Outre fissent passer les fers, 
Sis assissent sor les haubers, 
K'il ont trouvé tenans et fors. 
Si se fierent de tel esfors, 
Et par tel ire, des espiés, 
K'il n'i remest ceval en piés. 
Et de ce nes doit nus blasmer, 
Quant les cevax estut verser, 
S'il caïrent o les destriers ; 
Guerpir lor couvint les estriers. 
Si sont tantost en piés sailli, 
Si a li uns l'autre asailli 
Moult tost et moult seürement. 
Et saciés bien certeinement 
Que nus qui esgardast l'estor 
N'en couneüst l'apeleor : 
Cascuns apeleor se fait. 
Espinogres les saus li vait, 
Sel fiert et refiert a bandon : 
Cent caus li doune en un randon. 
Et cil qui de rien ne s'esmaie 
Hardiement li rent et paie 
Tox les caus qu'il li a donés. 
Frais est li hiaumes et quassés, 
Et tox detrenchiés li haubers ; 
Nes garirent ne fus ne fers 
Ke li sans en cent lius n'en saille. 
Tant par fu fiere la bataille 
Ke nus ne vous seüst a dire 
Ki est li mieudre ne li pire ; 
Mais saciés qu'en itel maniere 
Dura la bataille si fiere, 
Des qu'a ore de mïedi, 
K'il se furent forment laidi. 
Quant li estors ot tant duré, 
Et il orent tant enduré 
K'il orent lor elmes fendus, 
Et lor haubers tox deronpus, 
Et que par mi li sans en saut, 
Et c'on le voit vermel et caut, 

A le parfin issi avint 
Ke Goumerés lé saus li vint, 
Si le feri si de l'espee 
Ke ele est en l'escu coulee, 
Ce m'est avis, pié et demi. 
A peu ne le trencha par mi, 
Car il i feri par grant force. 
Au retraire tire et s'esforce, 
Mais ains qu'il l'eüst a soi traite, 
Fu l'espee les le heut fraite, 
Si que li puins et l'entrecor, 
Ki estoit adoubés a or, 
Li remest en la main sans plus. 
Et Espinogres li cort sus ; 
Sel fiert et refiert par grant ire ; 
Et Goumerés li prist a dire : 
« Sire, dist il, or n'i a plus ; 
Ne soiiés pas mal el desus. 
Quant je ne m'ai de quoi deffendre, 
Par estovoir me couvient rendre : 
Je me met en vostre merchi. » 
Et Espinogres respondi 
Moult francement : « Et jel creant ; 
Mais ce ert par tel couvenant 
Que vous en venrés aveuc moi 
Orendroit a la cort le roi, 
Si vous metrés en sa prison, 
Et counistrés la mesproison 
Del chevalier que oceïstes. 
Kar saciés que vous mespresistes, 
Ki desistes que c'ert Gavain ; 
Que fort et bien delivre et sain, 
Ce saciés de voir, le verrés 
A la cort quant vous i venrés. » 
Et Goumerés issi l'otroie. 
A tant se metent a la voie 
Qant il orent lor cevax pris. 
E cil sans non, qui ot enpris 
A querre l'Orgellox Faé, 
A tant cevaucié et erré 
K'il est venus a son castel, 
U il faisoit tout de nouvel 
Crier moult hautement son ban 
En tel guise conme Tristran, 
Li cortois chevaliers, li dist. 
Et il tantost le contredist, 
Sans çou qu'onques n'i dist outrage : 
« Chevaliers, dist il, grant damage 
Seroit, se il estoit ocis, 
K'il n'a de rien vers vous mespris, 
Ne vers autre, ç'ai oï dire. 
Onques ne fu en si grant ire 
Ke il por çou plus tost feïst 
Un outrage que on veïst, 
Que nus hon le peüst veoir. 
N'estes mie de grant savoir 
Ki vous vantastes de tel cose. 
Je sui cil qui desdire l'ose, 
Et qui par armes prouverai 
K'il est vis et sel mosterai. » 

Li Faés lors li respondi : 
« Je proverai çou que je di, 
A cui que il doie desplaire. » 
Lors fist avant ses armes traire, 
Si s'est moult vistement armés. 
Moult fu cointes et acesmés, 
Quant il fu montés el destrier ; 
Il n'avoit sous ciel chevalier, 
Se son grant tort ne li neüst, 
Que il bien vaintre ne deüst. 
Grant cerne ont fait la gent menue. 
Lors n'i ot plus regne tenue 
N'il n'i ot de manechier point ; 
Cascuns d'eus le sien ceval point, 
Tant com il pot plus esploitier. 
Li Faés le feri premier 
Del bon espiel en mi le pis, 
K'il en fist voler les esclis. 
Cil sans non le feri aprés, 
K'il trenche de l'escu les ais, 
Si qu'il fist le hauberc fauser. 
Par mi l'espaule fist passer 
Jusqu'as doiles le bon espié, 
Si qu'il en parut bien plain pié 
Et plus encor devers le dos. 
Tout trenche fust et fer et os, 
Si l'enpaint par si grant vertu 
K'il a tout ensanle abatu 
En un mont lui et le destrier. 
Lors mist le main au brant d'acier, 
Sel vait ireement requerre ; 
Et cil qui gissoit a la terre, 
Moult bleciés, li dist erranment : 
« Sire chevalier, je me rent : 
Quant si preu et si fort vous truis, 
Vers vous deffendre ne me puis ; 
Je me met en vostre merchi. » 
Et cil sans non li respondi 
Moult volentiers : « Et je vous praing ; 
Mais tant vous di jou et apraing, 
Ains que jou vous voille reçoivre, 
Je n'ai talent de vous deçoivre, 
Que vous vendrés aveuques moi 
En prison a la cort de roi, 
Si menrés o vous vostre amie. 
Et se li rois la vous otrie 
Vous l'arés, et saciés de voir 
Ke vous ne la poés avoir 
S'au roi de nule rien desplaist. » 
Et li chevaliers lors se taist : 
Ceste parole moult li grieve. 
Et cil sans non l'espee lieve, 
Si fait de lui ferir sanlant ; 
Et cil qui bleciés estoit tant 
K'il n'a pooir de lui deffendre 
Li va la soie espee rendre. 
« A ! chevalier, fait il, merci. 
Faites tant que je vous merci, 
Et que je soie vostres quites 
De ceste oeuvre que vous me dites. 
Se je perdoie issi m'amie, 
Je perdroie a estrox la vie, 
Car je n'aim riens el siecle tant. 
Tant par vous voi prox et vaillant, 
Si ensegnié et si cortois, 
Car je sai de voir que li rois 
Le me rendra, se l'en priiés. 
- Chevalier, ne vous esmaiiés, 
Fait cil sans non, que a amie, 
Ce saciés, ne faurés vous mie. » 
Moult en a cil grant joie eüe. 
Lors atorne soi et sa drue, 
Et si fist sa plaie atorner ; 
Puis s'en veut a la cort aler 
O le chevalier qui l'a pris. 
Lors l'a moult bel a raison mis, 
La u erroient le cemin. 
« Biau sire, fait il, je devin, 
Ne sai se ma pensee est fine, 
Mais mes cuers ensi le devine, 
Au sanlant que je pens et voi, 
Vous estes de la gent le roi. 
Por çou vous pri, s'il pooit estre, 
Que vous me desisciés vostre estre, 
Tant que j'en fusce bien certains. 
- Par foi, fait il, je sui Gavains. 
Ja mon non ne vous ert celé 
Puis que j'ai par armes prouvé 
Ke je suis delivres et sains. 
An ex seroie et vilains, 
Se jou a vous ni a autrui 
Celoie ja mais qui je sui, 
Des que par terre ai tant esté 
Que je ai mon non recouvré 
Que j'avoie piecha perdu, 
Il doit estre par tout seü ; 
Le grant orguel qu'aviés fait, 
Il doit estre par tout retrait 
Que feïstes au chevalier, 
Qu'el bois l'alastes detrenchier, 
Puis en aportastes le cors. 
Moult ains que del bois fuissiés fors, 
Crevastes ambedeus les eus 
Au vallet, qui n'estoit pas seus : 
Il avoit o lui trois puceles, 
Qui molt erent gentes et beles, 
Qui molt demenoient grant doel. 
Chascune d'eles a son woel 
Morist iloeques en la place ; 
Tainte et persie avoit la face, 
Tant avoit chascune ploré. 
Quant je oi le duel escouté, 
Si ving a eles tout errant. 
Puis vi devant eles gisant 
Uns damoisel qui moult ert gent, 
Mais moult li estoit malement ; 
Car on li avoit de novel 
Les eus tolois fors del cervel. 
Quant jel vi si mal atorné 
Qu'il ot andeus les ex crevés, 
si cuidai de voir sans doutance 
Que trestoute la doliance 
Qu'eles menoient fust por lui. 
La grant ire et le grant anui 
Le grant doel qu'eles demenoient 
Demandai por quoi le faisoient. 
La premiere respont errant : 
“ Sire, un chevalier molt vaillant 
Avons ci veü detrenchier ; 
Onc ne li peümes aidier. ” 
Je demandai cui il estoit, 
Et l'autre si me responnoit 
Que ce ert messire Gavains 
Qui ici erroit trestous sains, 
Mais n'i avoit hauberc vestu, 
Ne nule arme fors son escu 
Et une lance solement. 
Ensi ert eschaitiement, 
Qu'il n'ot serjant ni escuier. 
Puis li vindrent dui chevalier 
Armé sor dous destriers d'Espaingne 
A travers par une champaigne 
Tant qu'il l'atainstrent en cel val. 
Lors laissent corre le cheval 
Por lui ochirre et detrenchier ; 
Puis commenchierent a hucier : 
“ Estés, estés, sire vassal. ” 
Cil s'arestut tout a estal, 
Qui tenoit sa lance en sa main. 
Li uns li dist en haut : “ Gavain, 
Vous n'en irois en fin sans faille. ” 
A tant commencha la bataille, 
Qui n'estoit mie paringal ; 
Li cuivert felon desloial 
Ont detrenchié Gavain et mort. 
O fust a droit o fust a tort, 
I ala cel vallet courant, 
Qui moult estoit preus et vaillant, 
Que il cuida Gavain aidier ; 
Mais ne li pot avoir mestier, 
Que il estoit ja decaupés. 
Li vallés ot les ex crevés, 
Pour ce ke aidier li cuida. 
Un chevalier le cors troussa 
Sour un destrier ; par mi l'arbroie 
Se mistrent errant a la voie, 
S'i s'en vont moult grant aleüre. 
Et je lor pramis a droiture 
Que le vallet seroit vengié ; 
Tornai m'en, quant j'oi pris congié, 
Que je n'i fui pas coneüs. 
Je vous ai tant quis et seüs 
Que j'ai sour vos la poesté 
Qu'il sera molt bien amendé, 
Le grant outrage et le desroi. 
Vous quidastes que ce fust moi, 
Quant vous feïstes le mesfait. 
- Par foi, biau sire, autrement vet, » 
Respont li Orguelleus Faé. 
De chief en chief li a conté 
L'acoison, por quoi el fu faite ; 
« Ne doit estre en tel mal retraite, 
Puis qu'ele puet estre amendee. 
Voiant cels de vostre contree, 
Vous renderai cel chevalier, 
Et ses armes et son destrier, 
Tout sain si com onques fu plus. 
Et si vous di por voir que nus 
Ne vit onques encor plus cler 
Que cil dont je vous oi conter 
Fera, des que j'avrai tant fet 
Qu'aval le vis li avrai trait 
Tant solement ma destre main, 
Si sera tout gari et sain. » 
Gavains li dist : « Dous ami chier, 
S'or pooie tant esploitier 
Que li vallés ses eus eüst 
Et qu'au chevalier ne neüst 
La traïson ke vous feïstes, 
Encor porriés estre quites, 
A ce que je vous aiderai. 
- N'en soiés vos ja en esmai, 
Sire, fait l'Orgeullous Faé, 
Que onkes en si grant santé 
Ne fu encor li chevaliers, 
Ne li vallés, biaus sire chiers, 
Com a la court le vous rendrai ; 
De ce ne soiés en esmai. » 

Ensi tindrent parlant lor voie, 
Tant que il vindrent a la voie 
Iloec endroit ou il parti 
D'Espinogre, son bon ami ; 
Si descendent iloec a pié, 
Par un cemin qui ert forchié. 
Lors i vint poignant sans demeure, 
Sor un noir ceval plus que meure, 
Un chevalier grant aleüre. 
Son destrier ert a desmesure 
Isniax ; qui voir en vaudroit dire, 
On ne porroit pas tel eslire 
En la terre le roi Artus. 
Li chevalier ert molt seürs : 
Il estoit si armé sans faille 
Ne cremoit pas une maaille 
Caup d'espee ne de nule arme. 
Il est descendus sous un charme, 
Pour son destrier cengler estroit. 
Li Orguelleus Faés le voit, 
Si dist Gavain tout erramment : 
« Sire, dist il, mon escient, 
Com je voi la un chevalier, 
Veés com cengle son destrier 
Et lace son elme gemé, 
Saciés bien qu'il a en pensé 
A faire vous aucun hontage. 
Je voel estre en vostre homage, 
S'irai vostre message querre, 
Dont il vient et que il va querre. » 
Que que cil parloit a Gavain, 
Es vous venir par mi un plain 
Deus chevaliers molt bien armés, 
De toutes armes acesmés ; 
Si paroit bien a lor escus 
Que forment s'erent combatus : 
Il erent tuit covert de sanc. 
Li uns sist sor un destrier blanc, 
Et li autres sist sour un sor. 
Cil avoit non Gomeret Mor ; 
Molt estoit chevalier vaillant ; 
Espinogres aloit devant, 
Qui sour le blanc destrier seoit. 
Et li noirs chevaliers le voit, 
Si com venoient traversant. 
Lors monte el bon destrier corant, 
S'enbrace l'escu et la lance ; 
D'esperoner vers els s'avance, 
Si broce pour els encontrer. 
A Espinogre vait jouster. 
Quant cil le voit ver lui apoindre, 
Iriement vait a lui joindre. 
Sans parler et sans desfiances, 
Fierent es escus de lor lances, 
Et li escu perchent et croissent ; 
Nule de lor lances ne froissent, 
Que trop erent roides et fors, 
Et cil l'empaint de tel esfors, 
Volsist Espinogres ou non, 
Que il l'abati el sablon. 
De sen poindre a son cop repris : 
Fiert Gomeret en l'escu bis, 
Que par la crupe del destrier 
Le fait a terre trebuchier. 
Puis a saisi les dous chevaus, 
Si a guerpi les deus vassaus, 
Si s'en revient toute la voie 
Vers les deus qui sent en l'ombroie, 
Qui l'avoient piecha veü. 
Le ceval blanc ot couneü 
Mesire Gavains le courtois, 
Si sot bien trestout demanois 
Que ce estoit son compaignon 
Que cil abati el sablon. 
Il s'estoit pris au bon destrier 
Pour aler au noir chevalier 
Jouster, qui par grant desmesure 
Aloit tout sol querre aventure ; 
Car il ne quidoit pas que fust 
Nus hom qui de prouece eüst 
Qui de lui se peüst desfendre : 
Ne quide pas les cevals rendre 
Par nul chevalier qui soit nés. 
« Sire, dist l'Orguillos Faés, 
Je li dirai qu'il viengne a vos ; 
Et se il est si orguillous 
Que n'i veulle venir por moi, 
Je vos jur et afi par foi 
Qu'il ne puet passer sans bataille. 
Ma bone espee qui bien taille 
Li enbatrai ens el cervel. 
Je vos proi que il vos soit bel 
Que je par vostre gré i voisse. » 
Molt durement cil s'en envoisse ; 
Qu'il estoit estoit costume a cel jor 
S'uns chevaliers en un estor 
Venoit por joster ne por poindre 
N'en doit que uns seus a lui jondre, 
Et se doi i vienent ensanble 
Il serroient, si com moi sanble, 
Trestot recreant et honni : 
Ja mais ne serroient servi 
En cort a roi, s'il ert seü. 
Por ce s'est premiers esmeü 
Por joster au chevalier noir ; 
Mais il cuidoit a son espoir 
Que cil le tenist a beubant. 
A tant s'en part sor le bauçant, 
Si point droit a noir chevalier, 
Et cil qui n'ot soig de tencier 
Repoint a lui grant aleüre. 
L'Orguillous par grant desmesure 
Le fiert primes sor l'escu noir, 
Si vos di bien a mon espoir 
Se la lance ne fust brissie 
Qu'il eüst la sele widie ; 
Mais sa lance brise erranment. 
Et cil si com il vient corant 
L'avoit feru sor l'escu paint ; 
Del bien ferir pas ne se faint, 
Car mervelles ert aïrous. 
L'escu li perça a estrous, 
Et l'auberc a tot desronpu, 
Mais un porpoint qu'il ot vestu, 
Qui fu fais par molt grant maistrie, 
Li a le jor sauvé la vie. 
Et neporquant par tel vertu 
L'avoit del cheval abatu 
Qu'il li desjointa le braic destre. 
Ilueuc ne vaut pas longes estre, 
Ains le laissa demaintenant, 
S'en mena le destrier corant. 
Les Espinogre et Gomerés 
En a avuecques lui menés ; 
A tant s'en parti, si s'en vait. 
A Gavain mervelles desplaist 
Quant li Orguillous fu ceüs ; 
Il est au Gringalet venus, 
Si monte par l'estrier senestre, 
Et prist sa lance a la main destre. 
Puis dist a l'amie au Faé : 
« Damoisele de grant biauté, 
Vous remaindrois ci sans esmai, 
Sous cest ormel que je chi voi, 
Et g'irai vostre ami aidier, 
Et si li rendrai son destrier, 
Que cel chevalier la en mainne. 
Je sousferrai ains molt grant paine 
Que il l'en maint, se Diex me gart. » 
Sous l'ormel la laist, si s'em part, 
Si vient a lui par mi la lande. 
Li noirs chevaliers li demande 
Qui cele damoisele estoit : 
« Sire, fait il, se vous plaisoit, 
Ele seroit et moie et vostre. 
- Ja par saint Pol le bon apostre, 
N'i avrois part avoeques moi. » 
Gavains li dist : « Sire, par foi, 
Vous requier et pri par franchise, 
Par guerredon et par servise, 
Que me rendois cel blanc destrier, 
Et puis celui au chevalier 
Que abatistes en la lande. 
La damoisele le vos mande 
Que vous li rendés par amor, 
Si ert cortoisie et hounor. 
Sire, encor vos revoel priier 
Que me rendois l'autre destrier, 
Si m'avrois dont grant honor faite ; 
L'onor ert en tel lieu retraite 
Ou il vous orra maint prodome. 
- Par trestous les consaus de rome, 
Fait soi li chevaliers hidous, 
Vilains estes et ennuious. 
Vous m'avés tel cose requise 
Je nel feroie en nule guise, 
Pour vos ne por vostre priere. 
Ja nes avrois en tel maniere. 
Mais tant sachiés, dans chevaliers, 
Que se vous li volés aidier, 
O moi vos convendra combatre 
Ou je les en menrai tous quatre, 
S'ert li vostre en la compaignie. 
Et si en merrai vostre amie 
Que je voi la desous cel orme, 
Si avrois sollers en la forme 
O les autres les ont eüs 
Qu'iloec gisent tout estendus, 
Si serés tous quatre assamblés. » 
Lors dist Gavains : « Vous me samblés 
Moult faus et de moult male chiere, 
Si sai tres bien que par priiere 
Ne m'en feriés vos rien plus ; 
Mais se de vos vieng au dessus, 
Je les quit bien trestous vengier. 
- Laissiés ester le manechier, 
Fait le noir chevalier, vassal, 
Si nous combatons parigal : 
Il n'a ichi que vous et moi ; 
Li autre sont tuit en reqoi 
Qui la gisent tuit abaubi. 
Or sachiés que je vos desfi. » 
Sans nesun point de demorance 
Prent cascun l'escu et la lanche, 
Si se fierent par tel angoisse 
Que l'une lance et l'autre froisse 
Sor les escus devant les pis ; 
Volent des lances les esclis. 
Quant cascuns a sa lance fraite, 
Vistement a l'espee traite, 
Si commencent lor envaïe, 
Qui molt sevent de l'escremie 
Et molt orent de hardement. 
Cil qui ert noir com arrement 
Vait ferir monsegnor Gavain 
Amont sor le hiaume de plain : 
Tout le fent jusqu'el cercle d'or. 
Li cols descent desus la cor 
De l'escu a sinnople taint. 
Et cil de tel aïr l'empaint 
Qu'ambedui li ceval caïrent. 
Li dui chevalier sus saillirent. 
Gavains sailli sus vistement : 
De lui vengier olt grant talent. 
Sore li keut par grant vertu, 
Et celui rest vers lui couru ; 
Li uns d'els velt l'autre empirier. 
Mais Gavains pour le coup vengier 
Que celui li avoit douné 
L'en a resouse la bonté. 
Il l'a feru tout a bandon, 
A escremie de tel ton, 
Sus en l'iaume el coing amont, 
Que tout li trencha en roont. 
Jusqu'al chapelier l'a fendu : 
A poi qu'i ne l'a abatu. 
Li nois chevaliers li passa, 
Tout l'escu li trenche et quassa ; 
Si vint li cols de tel vertu, 
Quant il fu parti de l'escu, 
Qu'il trencha le pan del hauberc, 
Et el braiel li fist un merc, 
Qu'il li embati plaine paume 
En mi la place sor le hiaume. 
S'il l'eüst droit aconseü, 
Je cuit qu'il l'eüst abatu. 
Et Gavains ne resorti pas, 
Ains vait vers lui plus que le pas, 
Sel fiert sor le hiaume a bandon. 
O l'espee li met un son 
Amont sor le hiaume forbi ; 
Et cil l'a moult bien recuelli 
Qui savoit toute la mestrie : 
Ne crient nus de chevalerie. 
Il fiert Gavain par grant outrage 
Sor l'escu ; li fait tel damage 
Que il li trencha maintenant 
Cent mailles de l'auberc luisant, 
Et que de la cote a armer 
Li fist contreval devaler 
Bon plain pié jusqu'à la chainture. 
Molt fu bele cele aventure 
Quant ne li a le cors trenchié, 
Tant est le brant escoulorgié 
Par entre l'aissele et l'escu. 
Et Gavains a lui referu 
Par grant ire sor l'escu noir. 
Nus hom qui le poïst veoir 
N'en seüst dire le meillour. 
Jusc'au vespre que faut le jor, 
Se combatent issi sans faille 
Que le miudre de la bataille 
N'en sorent eslire li troi 
Qui erent a pié en l'aunoi. 
Vindrent vers els grant aleüre. 
Et cil qui jusqu'a la chainture 
L'avoit tout desarmé errant 
Li dist : « Franc chevalier vaillant, 
Arai je garde de cil troi 
Qui vienent ci armé sour moi ? » 
Gavains li dist isnelepas : 
« Par foi, amis, ce n'est pas gas, 
Bien loiaument le vous plevis, 
N'en i a nul si mes amis, 
S'il vous adesoit sor mon pois, 
Je nel ferisse demanois : 
Ja ne me sera reprouvé. » 
Lors avoit dit et commandé 
As trois qu'il s'en traient ariere ; 
Et cil le font en tel maniere 
Si com Gavains le commanda. 
Onques nus d'els mot ne souna, 
Por riens que il lor avenist. 
Et li noirs chevaliers lor dist : 
« Vassal, fait il, je loeroie 
Que vos meïssiés a la voie, 
Tout sain et tout sauf o ces trois, 
Et ces quatre cevaus norois 
Me laississois tout quitement, 
Et cele pucele ensement 
Qui vous atent sous cel ormel, 
Si vous sera mils et plus bel, 
Qu'os avrois salve vostre vie. » 
Dist Gavains : « Molt oi grant folie 
Que vos dites, se Dix me saut ; 
Se ceste espee ne me faut, 
Je vos movrai tel contenchon, 
Ains que moi et vous departon, 
Qu'avrai la dame et les chevaus. » 
Lors s'entrevienent les vassaus, 
Si fierement, par tele angoisse, 
Qu'ançois que l'un l'autre connoisse 
Se sont il molt forment grevé. 
Gavains li a un coup douné, 
Amont sor le hiaume vergié, 
Que l'espee li a trenchié 
L'iaume ; desi en la cervele 
En est coulee l'alemele. 
Son cop estort de grand aïr ; 
A la terre le fist venir 
As dous genous moult vistement ; 
Mais il relieve isnelement, 
Si est Gavain alés requerre. 
Onques encor en nule terre 
Dui homes tant ne se greverent. 
Et li troi chevalier qui erent 
Iloec pres d'els, quis esgardoient, 
Dient que merveilles faisoient 
Qui se combatent a cele ore. 
Li noirs chevaliers sans demore 
A dit a monseignor Gavain : 
« Vassal, ne soiés pas vilain, 
Mais soions huimais a repos ; 
Quant li jors ert demain esclos, 
Si resoions ci pié a pié : 
Veés com il est anuitié. 
Si avrois ces chevaus o vos, 
Par un covent que entre nous 
Les ramenrons demain ichi, 
Et la damoisele autresi, 
De ce vol jou estre certains. 
- Par foi, ce li a dit Gavains, 
Je n'en voel ja nesun mener, 
Se vers vos nes puis conquester ; 
Que trop vos voi fel et gaingnart. 
- Dans chevaliers, il est trop tart, 
Fait li noirs chevaliers oscur ; 
Mais soiés trestout aseür 
Que je vendrai le matin ça. » 
Dist Gavains : « Ce n'avendra ja, 
Se Dieu plaist, que nos departons 
Desi que je savrai ou non 
Se je en merrai les cevals 
Et la pucele et les vassaus, 
Sans calonge et sans contredit. 
- Et vos me prisiés molt petit, 
Dans chevaliers, ce m'est avis, 
Pour ce que je vos ai requis 
De la trive premierement. 
Ja mais ne me troverés lent, 
Ains vos troverai molt bataille : 
Ja del mien qui un denier vaille 
N'en avrois en tout mon aage, 
Se par force ou par vasselage 
Nel poés conquerre vers moi. 
Et si sai molt bien et si croi 
Q'os estes cortois et vaillans ; 
Pour ce vos requier et demant 
Que me desissiés vostre non : 
Que ce est bien drois et raison 
Que je le sace et vos le mien. 
Et puis vos pri sor toute rien 
De faire tout vostre pooir. 
Mais je voel vostre non savoir 
Et itant savoir de vostre estre, 
Car ice m'ensegna mon mestre 
C'a home ne me combatisse 
Que son non ne li enqueïsse, 
Si n'iere pas faus ne vilain. 
- Par foi, fait il, j'ai non Gavain. 
- Gavain, voire, neveu le roi ? 
- Issi ai je non, par ma foi, 
Fait Gavains ; vos avés bien dit. 
Ja mais mon non, se Diex m'aït, 
Nel celerai a chevalier. » 
Et cil se volt agenoillier 
Devant lui pour merci crier : 
« Bien porroie, fait il, jurer 
Que ja mais home ne creïsse, 
Se a mes eus ne vos veïsse ; 
Qu'en dit que l'Orguellex Faé 
Vous avoit mort et decaupé 
Par orguel et par estoutie ; 
Nel tenés pas a vilenie. 
Frans chevaliers prex et cortois, 
Foi que je doi Artus li rois, 
Qui est mé sire et mes amis, 
Vous m'avés vencu et conquis. 
Ves m'espee, je la vous rent. 
Molt sui courechiés et dolent 
De ce que je ne vous counui. 
Bien sai que vos ai fait anui, 
Si m'en repent, se Diex me saut. 
Ce vos di bien, de cest assaut 
Sui je tout matés et conquis, 
Si vous di bien ce m'est avis 
Que por cent mars ou encor plus 
N'en porroie je souffrir plus. 
Et pour ce que je sui matés, 
Je me renc a vos ; recevés 
M'espee, que je la vous rent. » 
Et Gavains li dist erramment : 
« Biaus amis, or gardés l'espee, 
Qu'ele est en vos bien aloee, 
Que hardis estes et osés. 
Et quel non estes apelés ? 
- Sire, j'ai non li Lais Hardis ; 
Del lait ne sui je pas fardis. 
L'autre soir m'esmui de ma terre 
Por aler cerquier et enquerre 
Se de vos noveles oïsse. 
Sachiés bien que tant vos queïsse 
Que bien en oïsse parler 
Ains que volsisse retorner. 
Or m'en sui a vos combatus, 
Si m'en est moult bien avenu ; 
Que s'eüst plus duré l'estour 
G'eüsse de ma mort paour. » 

Quant Gavains a ce entendu 
Que c'ert son ami et son dru, 
Gete l'escu, l'iaume deslace ; 
L'un d'els l'autre acole et embrace, 
Si s'entrefirent moult grant joie. 
Je ne quit mais que nus hom voie 
Deus chevaliers si bien apris ; 
Cascuns d'els ert de moult grant pris. 
Or ert moult l'un vers l'autre estous ; 
Or sont moult paisibles et dous. 
Si vindrent andui erramment 
A cele qui encor l'atent, 
Si l'ont delivrement montee. 
Puis si ont lor voie aroutee. 
Entre Gavain et le Faé 
Et Espinogre, ont amené 
Gomeret a sa damoisele. 
A Gavain conte la nouvele 
Comment il s'estoit combatu, 
Et com cil s'ert a lui rendu, 
Com doit venir en sa merchi. 
Et Gavains li a dit : « Amis, 
Moult m'avés grant servise fait. 
Ensi grant bone aventure ait 
Vostre cors, comme je vaudroie. » 
Ensi chevauchent tote voie, 
Car il estoit moult pres de vespre. 
L'un d'els conte a Gavain son estre, 
Tant que chascun li a conté 
Com il l'ont fait, com ont erré. 
Tant ont lor parlement tenu 
Qu'il sont tuit ensamble venu 
A l'ostel Tristran qui ne rit, 
Qui a Gavain grant honor fist, 
Et Espinogres ensement. 
Tristran saut sus isnelement 
Maintenant qu'il les ot veüs : 
« Segnors, bien soiés vos venus » 
Fait soi Tristran qui moult fu sage, 
Et n'ert pas de trop grant aage, 
Ains ert chevalier bel et gent. 
A l'estriu sailli erramment 
A Gavain, si le fist descendre ; 
Vaslet corent son ceval prendre, 
Dont moult i avoit de cortois. 
Les autres chevaliers tous trois 
Firent descendre isnelement. 
Assés ot iloec quis descent, 
Les damoiseles ambedeus. 
Et sachiés bien que avoec eus 
Estoit a pié li Lais Hardis, 
Qui n'ert couars ne alentis 
De servir monsegnor Gavain. 
Et Tristrans le prent par la main, 
Si le maine el palais amont, 
Si com franchise le semont, 
Si s'est del servir molt penés. 
La nuit orent a grant plenté 
Pain et vin et oisiaus rostis, 
Ploviers et faisans et pertris 
Et grans cisnes, a lor mengier, 
Car molt en avoit el vergier. 
Tristran, qui bien garni estoit 
De quainque prodom covenoit, 
Lor a la nuit tele onor faite, 
Ne l'aroie en piece retraite, 
L'onor qu'il a fait a chascun. 
Bien les coucha par un et un 
Pour dormir et pour reposer, 
Qu'il estoient las de l'errer, 
Et traveilliés et confondus : 
Il paroit bien a lor escus 
Qu'il orent sosfert grant estour. 
Grant joie ot Tristran de l'onor, 
Qui la destre Gavain acointe, 
Et saciés que moult se fait cointe 
Qu'il a deus fois esté son oste. 
Vers le Lai Hardi se racoste, 
Qui molt estoit gentils et frans : 
« Sire, fait il, je croi et pans 
Que vos estes molt travelliés ; 
Bien sai que vos estes plaiés 
Et navrés sos la coiffe blance. 
Et j'ai une fille molt franche 
Qui tel entrait vos i metra 
Que la dolor vous en traira : 
Ja puis angoisse n'i avrois 
Que il i ert mis une fois ; 
Sempres ert la plaie garie. » 
Li noirs chevaliers l'en mercie, 
Qui de la pramesse a grant joie ; 
Et mesire Gavains li proie 
Qu'il li aït, s'il onkes puet. 
Et Tristran maintenant s'esmuet 
En la chambre ou sa fille estoit, 
Si li prie, s'ele savoit 
Aidier a itel chevalier, 
Que li aït sans demorier. 
Et cele qui n'ert pas vilaine 
Li dit : « La plaie n'ert pas saine, 
Se Diex m'aït, hui en cest jour. » 
Une herbe de molt grant valor, 
Qui estoit toscane apelee, 
Sour la plaie li a bendee ; 
Puis se dormi a grant loisir, 
Tant que fist Diex le jor venir, 
Qu'il se lievent et atornerent. 
El chastel andui sejornerent 
Trestout le jor jusqu'au demain ; 
Puis parla monsegnor Gavain 
Comme par courous et par ire. 
A l'oste commencha a dire : 
« Biax dous ostes, frans, debonaire, 
Vous savés bien tout nostre afaire, 
Ensi com nos avons erré. 
Or voil que il nos soit mostré 
Et l'escrin et le bras ensamble 
Que me moustrastes, ce me samble, 
La nuit que primes chaiens jui. » 
Et Tristran regarda celui 
Qui Orguelleus Faé a non. 
« Sire, il vos dit droit et raison, 
Ce respont l'Orguelleus Faé : 
Tant m'a a armes demené 
Qu'il m'estuet en sa segnorie 
Contenir et moi et m'amie. 
Mais il i a tel covenant, 
Se je pooie vivre tant 
Que le cors que je vos baillai 
Tout sain et sauf le vos rendrai, 
Tel covenant ai a Gavain 
Que sel vos rent et fort et sain, 
Que je avrai sa druerie, 
Et me rendra quite m'amie, 
Mais que je li ferai itant : 
Le vaslet trestout cler veant 
Li rendrai et tout sain sans faille ; 
Covenant l'oi en la bataille, 
Et Gavains le m'a creanté. 
- Certes, fait il, c'est verités 
Que issi le vous creantai. 
N'en soiés ja point en esmai. 
- Sire, dist l'Orguelleus Faé, 
Isnelement soit aporté 
Le bras et le cors et l'escrin. » 
Et Tristran se mist al cemin, 
Si li aporte maintenant ; 
L'escrin li avoit mis devant, 
Et le Faé l'a descosu. 
Et l'escrin estoit ja venu 
Ou le bras ert au chevalier ; 
Et le Faé sans delaier 
A le bras de l'escrin osté, 
Et el cors ariere posé ; 
Puis fu plus sains que nul poisson. 
Et cels en orent fait le don 
A l'Orgelleus qui ert faé. 
Le chevalier lor a conté 
Comme cil el bois le trova, 
Et comment a lui se mesla, 
Et comment il se combati, 
Com il morut, ainc nel senti, 
Com il a esté en repos 
Dedens le cuir de cerf enclos. 
Molt s'en est Gavains mervellié ; 
De la merveille s'est sengnié, 
Et le Lai Hardi ensement. 
Et Tristran et toute sa gent 
Qui ont la merveille veüe 
De demander forment s'argue 
Qui li dona tel destinee. 
Et cil dit : « El me fu donee 
En cele nuit que je fui né. » 
Et Gavains a lors demande 
Le non del chevalier ocis ; 
« Sire, fait il, je vos plevis 
Que le Cortois de Huberlant 
M'apeloient mi conoissant. » 
Grant joie firent tuit ensamble ; 
Toute la cort de joie tramble, 
Et demainent molt grant deduit, 
Tout le jor desi a la nuit. 
A la nuit se sont tuit cochié. 
Au matin, quant fu esclairié, 
Il metent les frains et les seles 
Et montent les dous damoiseles 
(L'une ert amie Gomeré, 
Et l'autre a l'Orguelleus Faé), 
Puis se mistrent tuit a la voie. 
Tristran lor oste les convoie 
Desi ke outre le vaucel 
Et dit : « Sire, s'il vos ert bel, 
G'iroie a cort ensamble o vos, 
Et si merroie avocques nos 
Ma fille, qui est bele et gente, 
Ou Nature a mise s'entente ; 
Et je l'ai ja bien atornee : 
Ves la sor la mule montee. » 
Gavains l'entent, sin a grant joie : 
« Sire, fait il, se Diex me voie, 
Molt avés or dit que cortois. » 
Or sont les damoiseles trois 
Et li chevalier set par conte, 
Si com l'estoire le reconte. 
Tant ont erré et chevauchié 
Qu'endroit midi ont aprocié 
Le chastel Cadroain le Rous, 
Qui moult est fiers et corajous. 
Iloec estoient a sejour 
Icil qui furent en l'estour 
O Cadrés, quant rescoust s'amie, 
Qui ot secours et bone aïe, 
S'i fu Raguidel de l'Angarde. 
Celui pucele le regarde, 
Cele qui vea a Gavain 
Le vin et le char et le pain, 
Et tuit cil l'orent couneü 
Tantost com Gavains fu venu 
Qui l'atendoient au chastel. 
Savoir poés molt li fu bel. 
Tout son conte lor a conté, 
Si com je vos ai chi conté, 
Comment il a puis esploitié, 
Et comment il se combatié 
Encontre l'Orguelleus Faé 
Et Espinogre a Gomeré, 
Comment lor acorde fu faite. 
Cascun d'els forment s'en rehaite, 
Et molt li firent grant hounor, 
Et dit que por la soie amor 
Sejorneront un jor tot plain. 
« Segnor, ce lor a dit Gavain, 
Vous dites bien, vostre merchi, 
Mais ains que soit demain midi 
Vaudroie estre a Carlion, 
Entre moi et mi compaignon ; 
Si merrai avoec mes puceles, 
Qui molt sont courtoises et beles. 
- Sire, sire, ce dist Cadrés, 
Je vos herbergerai hui mes 
En cest chastel a Cadroain. 
Quant vos verrois le jor demain 
S'irons en vostre compaignie. » 
Dist Gavains : « Je nel refus mie 
Tel compaignie ne tel route. » 
Ne vos aconterai ja toute 
La joie qu'il ont demenee, 
Quels lus i ot et quel povree, 
Quel pain ne quel poisson de mer, 
Quels vins il burent au souper. 
La nuit furent a grant deduit. 
Au matin sont monté trestuit 
Sor lor chevaus delivrement ; 
Cadeain fait monter sa gent, 
Soissante et quatre chevalier 
Trestous armés sor lor destriers, 
Por l'amour monsegnor Gavain. 
Li chevalier oirrent a plain ; 
Au chevauchier ont entendu 
Tant qu'en la forest sont venu 
Iloec ou l'Orguelleus Faé 
Ot le vaslet les eus crevé. 
Tant enquist Gavains des noveles 
Qu'il a trovees les puceles 
Qui li conterent del Faé, 
Si com li contes a conté. 
En la forest ert lor manoir. 
Cascuns a le cuer tristre et noir, 
Del doel de monsegnor Gavain : 
Tuit quidoient estre certain 
Que il fust mors et decoupé. 
Et Gavains lor a demandé 
Del vaslet, comment li estait ; 
« Sire, fait ele, issi li vait 
Com cil qui ne voit ciel ne terre. 
- Alés le moi, dist Gavains, querre, 
Sel m'amenés delivrement. » 
Et cele i ala erramment ; 
Ele a le vaslet amené, 
Qui molt estoit bien atorné. 
Il estoit sages et cortois : 
S'il fust fils de conte ou de rois, 
Si fust il bel et avenant. 
Et l'Orguelleus Faé a tant 
Li trait sa main aval sa chiere, 
Si li a rendu sa lumiere, 
Si vit plus cler que cerf ne dain. 
Si connut erramment Gavain 
Tout maintenant qu'i l'ot veü. 
« Sire, bien soiés vous venu, 
Fait li vaslés molt doucement. 
Je quidoie, se Diex m'ament, 
Que vos fussiés tout detrenchié, 
Mais bien sai q'os fustes cangié 
A cel chevalier la devant : 
C'est le Cortois de Huberlant, 
Qui onques de cort ne volt estre. » 
Li vaslés conte tout son estre, 
Si com li livres l'a conté. 
Mais Damlediex l'a regardé, 
Qui li a rendu sa veüe. 
Ne fist iloec plus atendue, 
Anchois monterent enislore. 
Mesire Gavains sans demore 
Fist les trois puceles monter, 
Et si n'i volt pas oublier 
Le vaslet, qui ot non Martin, 
Sel fait monter sor un roncin. 
Puis chevaucent a grant esploit. 
A Carlion vindrent tot droit, 
A l'ore que on doit souper : 
L'en ot ja fait l'eve corner, 
Et si asistrent au mengier. 
A tant es vous un chevalier 
Qui lor avoit dit ces noveles ; 
Au roi furent bones et beles, 
Et a trestous chels de la court. 
Tous li pueples contre lui cort, 
Li rois i cort et la roïne ; 
N'i a pucele ne meschine 
Qui de lui n'ait joie molt grant. 
Et li rois le baise en riant, 
Qui de sa venue ot grant joie ; 
Et cil li conte toute voie 
Comment il avoit puis erré : 
Tout li a le conte conté, 
Comment il li ert avenu. 
Il sont tuit a pié descendu. 
Il n'i ot conte ne baron, 
Ne roi ne prince, en la maison, 
Qui ne se paint molt de servir 
Cels q'o Gavain virent venir. 
Le roi a forment onourés 
Les chevaliers, et apelés ; 
Et la roine, d'autre part 
Et la damoisele s'em part, 
Si les en a toutes menees 
En ses chambres encortinees, 
Si lor a fait molt grant honor, 
Por la franchise et por l'amor 
Qu'ele a de monsegnor Gavain. 
Cele nuit jusqu'a l'endemain 
Furent trestuit paisible et qoi. 
Au matin se leva le roi, 
Si est venus devant la sale ; 
Et Gavains les degrés avale, 
Si s'est jouste lui acosté, 
Si li a dit et reconté 
Com il a de grant paine traite 
Icele que il prist en l'etre ; 
Puis li dist com il conquesta 
Cele qu'Escanor amena : 
Toutes conte les aventures 
Qu'il a trovés pesmes et dures. 
Puis si lor prent a aconter 
Qu'il li estuet guerredoner 
L'onor que trestuit li ont faite, 
Qu'il li a conté et retraite. 

Li rois en est liés a merveille ; 
As bontés rendre ne somelle, 
Ains li plaist molt et vient a gré 
Quant il fait honor et bonté. 
Et li dist : « A vostre plaisir 
Me voil je de ce contenir. 
Mais je voel ains estre vengié 
De cil qui tant m'a coroucié, 
Qui as gens se vantoit a tort 
Qu'il vous avoit ocis et mort. 
De ce voil jou venjance avoir. » 
Gavains respont : « Por nul avoir, 
Sire, nel voldroie je mie ; 
Qu'il vindrent en ma compaingnie, 
Si oi o els tel covenant, 
Dont il ont fait tot mon creant, 
Por quoi il sont tuit aseür. 
- Par foi, ce dist li rois Artur, 
Il ert issi com vos vaudrois. 
- Sire, fait Gavains, vos dorrois 
As deus chevaliers lor amies : 
Onques puis le tans Jeremies 
Ne veïstes deus plus cortois. 
La soe Espinogre dorrois, 
S'espousera Cadrés s'amie, 
Et Raguidel n'i faudra mie 
A la soe, qu'il m'ot mestier, 
Qu'il me douna un bon destrier. » 

Li rois li a dit et conté 
Del roi de la Rouge Chité, 
Com il s'estoit a lui rendus, 
Com il fu de cort revenus, 
Qu'il onques mais n'i ot esté, 
Et comment il li a juré 
Que il tendra chiere s'amie. 
Et monsegnour Gavain li prie 
Des deus vaslés q'ot amenés 
Q'erramment soient adoubés, 
Et chevaliers face noviaus, 
Et lor donst terres et chastiaus. 
Trestout ont lor orre apresté 
Si com il dui l'ont devisé, 
Si ont les mariages fais 
Sans contredit et sans grans plais. 
Au moustier les mainent errant ; 
La procession fu molt grant 
Si com a tel cose dut estre. 
Li evesque Reniés de Cestre 
Les a maintenant espousees 
As chevaliers qui creantees 
Erent par le conseil le roi. 
Le mostier ne fu mie quoi, 
Anchois i ot joie molt grant 
Que font li petit et li grant. 
Cil jougleour de pluisors terres 
Cantent et sonent lor vieles, 
Muses, harpes et orcanons, 
Timpanes et salterions, 
Gigues, estives et frestiaus 
Et buisines et calemiaus. 
Cascuns d'els grant joie demainne. 
De joie est toute la cors plaine, 
Car molt ert li rois Artus rices ; 
Onques ne fu malvais ne chices. 
Molt lor fist bien a tous aidier 
De quainques il lor fu mestier. 
Et jut cascuns o s'espousee, 
Si comme li plest et agree. 

Au matin, quant il fu grant jour, 
Furent paié les jougleor. 
Li un orent biax palefrois, 
Beles robes et biaus agrois, 
Li autre lonc ce qu'il estoient ; 
Tuit robes et deniers avoient, 
Tuit furent paié a lor gré. 
Li plus povre orent a plenté. 
Quant li jougleour sont paié, 
En lor païs sont repairié, 
Et la cours estoit departie. 
Cascuns chevaliers o s'amie 
S'en vait a joie et a baudor ; 
Trestuit li grant et li menor 
S'en repairent en lor contrees 
Quant les noces furent finees. 
Si sacent bien tuit bas et haut 
Car li Aitres Perilleus faut 
Des que Gavains a tant erré 
Qu'il est a cort a sauveté, 
Si fine ichi nostre romans. 
Que Diex nos donst vivre cent ans, 
En grant joie et en grant honor ; 
Et il nos donst joie et baudor. 
